"Dhagandu fuppaamey" therey 70 aharu oyi meehaa Autobiography liyefi\n"ދަގަނޑު ފުއްޕާމޭ"ތެރޭ 70 އަހަރުއޮތް މީހާ އޮޓޯބައިގްރޮފީ ލިޔެފި\nޕޯލް އެލެކްޒެންޑާ ގިނަ ބަޔަކު ދަންނަނީ ދަގަނޑު ފުއްޕާމެއެއްގެ ތެރޭގައި އޮންނަ މީހާގެ ގޮތުގަ އެވެ. މި މީހާ ލަންގް މެޝިނެއްގެ ތެރޭގައި އޮންނަނީ 1952 ވަނަ އަހަރުން ފެށިގެނެވެ. އެއީ އުމުރުން ހަ އަހަރުގައި ޕޯލިއޯ ޖެހުމުން އޭނާގެ ފުއްޕާމޭ ހަލާކުވެގެނެވެ.\nކަރުން ތިރި އެއްކޮށް ވާގި ނެތިފައި މި ދަގަނޑު ފުއްޕާމޭގެ ތެރޭގައި ޕޯލް އޮންނަތާ 70 ވަރަކަށް އަހަރު ވެފައިވާއިރު އޭނާގެ އޮޓޯބައިގްރޮފީ އޭނާ މިހާރު ވަނީ ލިޔެފަ އެވެ. އޭނާ ބައޮގްރޮފީ ލިޔުނީ އަނގަ ބޭނުން ކޮށްގެންނެވެ.\nޕޯލް އަށް ހަ އަހަރުގައި އެއް ދުވަހަކު ކުއްލިއަކަށް އޭނާއަށް ނޭވާ ނުލެވުނީ އެވެ. ހޮސްޕިޓަލަށް ގެންދިއުމުން ޑޮކްޓަރުން ބުނީ އޭނާ މަރުވެފައިވާ ކަމަށެވެ. ނަމަވެސް އެތަނުގައި ހުރި އެއް ޑޮކްޓަރަކަށް ޕޯލް މަރުނުވާކަން ޔަގީން ވެގެން ވަގުތުން ކަރު ތޮރުފައިގެން އޭނާގެ ވިންޑްޕައިޕަށް ހޮޅިއެއް ލައްވައިގެން ނޭވާ ލެވޭ ގޮތް ހެދީ އެވެ. އެގޮތަށް އޭނާ ހޮސްޕިޓަލުގައި އެ ފަހަރު 18 މަސް ދުވަސް ހޭދަ ކުރި އެވެ.\nމިޗް ސަމާޒް ތައްޔާރުކުރި ޑޮކިއުމެންޓްރީއެއްގައި ވާހަކަ ދައްކަމުން ޕޯލް ބުނީ އެ ޒަމާނުގައި މީހުން އޭނާ ދެކެ ވަރަށް ފޫހިވެ އެވެ. އޭނާ ފެނުނީމަ މީހުންނަށް އުނދަގޫވާ ކަމުގެ އިހްސާސް ވާކަމަށް ވެސް ޕޯލް ބުންޏެވެ.\nދުވާލު ހަތަރުދަމު އޭނާ ކުރަނީ ކީއްތޯ ސުވާލު ކުރުމުން ޕޯލް ބުނީ ހަމަ އެހެން މީހުން ވެސް ކުރާ ކަންތައްތައް ކަމަށެވެ.\n"އަހަރެން ހެނދުނު ހޭލައިގެން ދަތް އުނގުޅާ މޫނުދޮވެ، ތުނބުޅި ބާލަން. ދެން ސައި ބޮނީ. މިކަންކަން ކުރަން އަހަރެންނަށް ބޭނުން ވަނީ ވަރަށް ކުޑަ ކުޑަ އެހީތެރިކަމެއް. ދެން އަހަރެން ކޮންމެވެސް ފޮތެއް ކިޔާލަނީ. ނުވަތަ އެއްޗެއް ދަސްކޮށްލަނީ. އަދި ކުރެހުމާއި ކުލަ ޖެއްސުން ފަދަ ކަންކަން ވެސް ކުރަން. ހަމައެކަނި ޓީވީ ބެލުމަކީ އަހަރެން ކުރާހިތްވާ ކަމެއް ނޫން،" ޕޯލް ބުންޏެވެ.\nސްކޫލް ނިންމުމަށްފަހު ކޮލެޖަށް ވަނުމުގެ ފުރުސަތު ޕޯލް އަށް ނުލިބުނެވެ. އޭނާގެ "ނުކުޅެދުންތެރިކަން" ބޮޑުކަމުންނެވެ. އަދި ޕޯލިއޯ ވެކްސިން ނުޖަހާތީ އެވެ. ނަމަވެސް ދެ އަހަރު ދުވަހު އޭނާ ކުރި މަސައްކަތުން އެންމެ ފަހުން އޭނާއަށް ކޮލެޖުގައިކިޔަވަން ފުރުސަތު ލިބުނެވެ. ވެކްސިން ޖެހުމާއި އޭނާ އާއި ޒިންމާ ވާނެ ތަނެއް ހޯދައިގެންނެވެ.\nޕޯލް އެންމެ ފަހުން ބާ އެގްޒޭމް ހަދައިގެން ގާނޫނީ ވަކީލެއްގެ ފާސް ހޯދި އެވެ. އަދި މިހާރު އޭނާގެ މަސައްކަތަކީ ގަލަން އަނގައިން ހިފަހައްޓައިގެން ބައޮގްރޮފީ ލިޔުމެވެ.\nޕޯލް ބުނި ގޮތުގައި އޭނާގެ ހަޔާތުގެ ވާހަކައަކީ އެހެން މީހުންނަށް ވަރަށް އިބުރަތްތެރި ފިލާވަޅަކަށް ވާނެ އެވެ. ހަޔާތުގައި ކޮންމެ ކަހަލަ ދަތި އުނދަގޫތަކެއް ކުރިމަތިވިޔަސް އަދި ކިތަންމެ ބޮޑު ގޮންޖެހުންތަކަކާ ދިމާވިޔަސް ހިތްވަރާއެކު މަސައްކަތް ކޮށްފިނަމަ އެ ހުރިހާ ކަމަކުން އަރައިގަނެވޭނެކަން ޕޯލް ގަބޫލު ކުރެ އެވެ. އެންމެ ފަހަރަކުވެސް އޭނާ އަމިއްލަ ހަޔާތާ މެދު މާޔޫސް ނުވެ އެވެ.\n"އަހަރެންގެ ވާހަކައިން ލިބޭނެ އެންމެ ބޮޑު އިބުރަތަކީ އިންސާނެއްގެ ހުރި ނުކުޅެދުންތެރި ކަމަކީ އޭނާގެ މުސްތަގްބަލް ކަނޑައަޅާ އެއްޗެއް ނޫންކަން،" ޕޯލް ބުންޏެވެ.


Port ge nurakkatherikamuge fahathugai regulate nukurevun | Jazeera\tޕޯޓްގެ ނުރައްކާތެރިކަމުގެ ފަހަތުގައި ރެގިއުލޭޓް ނުކުރެވުން - Jazeera\nޕޯޓްގެ ނުރައްކާތެރިކަމުގެ ފަހަތުގައި ރެގިއުލޭޓް ނުކުރެވުން\nއުމްނާ އިސްމާޢިލް March 25, 2021 152 views0\nމިފަހުން މުޅި ގައުމަށް ސިހުން ގެނުވި ދެ ހާދިސާއަކަށް ވެގެންދިޔައީ މާލެ ވިޔަފާރި ބަނދަރުގައި ނުރައްކާތެރި އެކްސިޑެންޓްތަކެއް ހިނގާ، ދިވެހި ޒުވާނުންތަކެއްގެ ފުރާނަ ގެއްލިގެންދިއުމެވެ. މި ހާދިސާތަކާއި އެކު އެނގިގެންދިޔައީ އެތަނުގައި މަސައްކަތް ކުރަމުންދާ މުވައްޒަފުންގެ ސަލާމަތާއި ރައްކާތެރިކަމަށްޓަކައި އަޅަން ޖެހޭ ފިޔަވަޅުތައް އެޅިފައި ނުވާމެވެ. އަދި އެތައް އަހަރުތަކެއް ވީ ކަންބޮޑުވުންތަކަށް މިއަދާ ހަމަޔަށްވެސް ހައްލެއް އައިސްފައިނުވާކަމެވެ.\nމި މައްސަލަ ދިރާސާކުރި މަޖިލީހުގެ އެސްއޯއީ ކޮމިޓީގެ ހޯދުންތަކުން ހާމަވެގެންއައީ ފިއްކަނޑައިގެންދާ ވަރުގެ ކަންކަމެވެ.\nމި ކަންބޮޑުވުންތައް މަޖިލީހުގެ ސަމާލުކަމަށް އައީ މިއަހަރުގެ ޖެނުއަރީ މަހުގެ7ވަނަ ދުވަހު ބިއްލޫރި ޕެލެޓެއް ދަށުވެ، ދެ މީހަކަށް އަނިޔާވެ، އެކަކު މަރުވި ހާދިސާއާއި ފެބްރުއަރީ މަހުގެ4ވަނަ ދުވަހު ޓަރފް ރޯލެއް ދަށުވި މަޖޫރީއެއް މަރުވި ހާދިސާ އާއި ގުޅިގެންނެވެ.\nބިއްލޫރި ޕެލެޓް ދަށުވެ މަރުވީ އުމުރުން 27 އަހަރުގެ ނ. ލަންދޫގެ ޒުވާނެއް ކަމަށްވާ އަބްދުﷲ އާސިމް އެވެ. ކޮމިޓީއަށް ޖަވާބުދާރީވެވަޑައިގަންނަވަމުން އެމްޕީއެލްގެ ސީއީއޯ ޝާހިދު އަލީ ވިދާޅުވީ އާސިމް މަރުވީ މަޖޫރީ ކަމުގެ ލައިސަންސް ލިބުނުތާ 14 ވަނަ ދުވަހުއެވެ. އަދި އެފަދަ ޕެލެޓެއް ކްލިއަރ ކުރަން އުޅުނު ފުރަތަމަ ދުވަހުއެވެ. ޓަރފް ރޯލު ދަށުވެ މަރުވި ޒުވާނާއަކީ އުމުރުން 28 އަހަރުގެ އިމްރާން އަލީއެވެ. އިމްރާން މަރުވީ އެމްޕީއެލްގެ ކާޑު ލިބުނުތާ ދެވަނަ އަށް ވީ ދުވަހުއެވެ.\nކަންހިނގާދިޔަ ގޮތަށް ވިސްނާލުމުން އުފެދޭ ސުވާލަކީ އެ މުވައްޒަފުންގެ ރައްކާތެރިކަމަށް ވިޔަފާރި ބަނދަރުގައި ފިޔަވަޅުތަކެއް އަޅާފައި ނެތީތޯއެވެ؟ އެ މަޖޫރީންނަށް ދޭންޖެހޭ ތަމްރީނު ނުދެވެނީތޯއެވެ؟\nޕޯޓުގައި މަސައްކަތް ކުރާ ބައެއް މަޖޫރީން -- ފޮޓޯ: ޖަޒީރާ\nކޮމިޓީގައި ވާހަކަދައްކަވަމުން ޝާހިދު ވަނީ ޕޯޓުގައި އަމިއްލަ ގޮތުން މަސައްކަތް ކުރާ ގްރޫޕްތަކުގެ ސުޕަވައިޒަރުންނަކީ ތަޖުރިބާ ހުރި، ތަމްރީން ލިބިފައިވާ ބަޔަކަށްވީނަމަވެސް އަލަށް ނުކުންނަ މަޖޫރިންނަށް އެކަށީގެންވާ މިންވަރަށް ތަމްރީނު ނުދެވޭ ކަމަށް ވިދާޅުވެފައެވެ. އަދި އަލަށް މަސައްތަށް ނުކުންނަ މަޖޫރީން 'ބޭސިކް ޕްރިކޯޝަނަރީ މެޝަރޒް' ނަގާފައިނުވާ ކަމަށެވެ.\nމި މައްސަލައިގެ އެންމެ އަޑިއަށް ފީނާލާއިރު އެމްޕީއެލްއިން ސްޓޭންޑަރޑް އޮޕަރޭޓިންގ ޕްރޮސީޖަރތަކާއި ރިސްކް މެނޭޖްމެންޓް ވަރކްޝީޓްތައް އެކުލަވާލާފައިވީނަމަވެސް އޭގައި ބަޔާންކޮށްފައިވާ ގޮތަށް އަމަލުކޮށްފައިނުވާކަން އެ ކުންފުނީގެ އިންވެސްޓިގޭޝަން ކޮމިޓީގެ ރިޕޯޓުން ހާމަވެއެވެ.\nއަދި މަސައްކަތް ފެށުމުގެ ކުރިން ސޭފްޓީ ޑިޕާޓްމެންޓުން އެ މަސައްކަތުގެ ރިސްކް އެނަލައިޒް ކުރުމަށްފަހު ހުއްދަ ދީ، ބިއްލޫރި ފަދަ ތަކެތި އުފުލާއިރު ލަކުޑި ޕެލެޓެއް ވިއްދުމުގެ އިތުރުން މަސައްކަތުގެ ތަޖުރިބާ ހުރި މަސައްކަތްތެރިން ބޭނުންކޮށްފައިނުވާކަން ފާހަގަކުރެވެއެވެ. މީގެއިތުރުން މަސައްކަތުގެ މާހައުލު ސުޕަވައިޒްކޮށް މޮނީޓަރ ކޮށްފައިނުވާކަން ވެސް އެ ރިޕޯޓުން ވަނީ ހާމަވެފައެވެ.\nއާސިމްގެ މަރުގެ މައްސަލަ އެމްޕީއެލްގެ އިތުރުން މޯލްޑިވްސް ޓްރާންސްޕޯޓް އޮތޯރިޓީން ވެސް ވަނީ ބަލާފައެވެ. އެ އޮތޯރިޓިއަށް މި މައްސަލައާއި ގުޅިގެން ފާހަގަކުރެވުނު ކަންކަމަށް ބަލާއިރު ބަނދަރުގައި މަސައްކަތްކުރާ މަޖޫރީން މަސައްކަތްކުރުމުގައި އަމަލުކުރާނެ ގައިޑްލައިނެއް ހެދިފައެއް ނެތެވެ. އަދި އެ މަޖޫރިންނަށް ދޫކުރެވޭ ހެވީ ވެހިކަލް ތައް ދޫކުރުމުގައި އަމަލުކުރާނެ އުސޫލެއް ނެތް އިރު، ނުރައްކާތެރި މުދާ އުފުލާ އެއްތަނުން އަނެއް ތަނަށް ގެންދާއިރު ސުޕަވައިޒްކުރާނެ ބަޔަކު ނުހުރެއެވެ.\nއަދި އެ ހާދިސާ ހިނގި ކްރޭން އޮޕަރޭޓްކުރަން ހުރި މުވައްޒަފަކީ އެ ދުވަހު ޑިއުޓީއަށް ނުކުންނަން ޖެހޭ މުވައްޒަފެއް ވެސް ނޫނެވެ. އެހެންނަމަވެސް އޭނާ އެ މަސައްކަތަށް ނުކުވެ އެ ދުވަހު 16 ގަޑިއިރު މަސައްކަތުގައި ހޭދަކުރިއިރު އެކަން މޮނީޓަރ ކުރާނެ މީހަކުވެސް ނެތެވެ.\nއެމްޕީއެލް ގެ ސީއީއޯ ޝާހިދު ޢަލީ މަޖިލީހުގެ އެސްއޯއީ ކޮމިޓީގައި -- ފޮޓޯ: މަޖްލިސް\nމި މައްސަލަ ތަހުގީގު ކުރުމަށްފަހު އެމްޕީއެލް އިން ރައްކާތެރިކަމުގެ ފިޔަވަޅުތައް ހަރުދަނާ ކުރަމުންދާ ކަމަށް ކޮމިޓީގައި ބުންޏެވެ. އެގޮތުން ބިއްލުރި ޝީޓާއި ދަނގަޑު ފަދަ ތަކެތި ހޭންޑްކުރުމުގައި މަސައްކަތަށް ބޭނުން ކުރަނީ ތަޖުރިބާ ލިބިފައިވާ މީހުންކަން ކަށަވަރުކުރުމާއި ބަނދަރުތަކުގައި މަސައްކަތްކުރާ ކްލިއަރިންގ ގްރޫޕްތައް ކުންފުނީގެ މުވައްޒަފުންނަށް ތަމްރީނުދޭން ޖެހޭނެ ކަމަށެވެ.\nއަދި ޕޯޓުގައި އަމިއްލަ ގްރޫޕްތަކުގެ ފަރާތުން މަސައްކަތް ކުރާ މަޖޫރިންނަކީ އެއްވެސް ގާނޫނަކުން އަދި ގަވާއިދަކުން ރެގިއުލޭޓް ކުރެވޭ ބަޔަކަށް ނުވާތީ ކޮމިޓީން ވަނީ ޓްރާންސްޕޯޓް އޮތޯރިޓީއަށް ބަނދަރުތަކުގެ ގާނޫނެއް އެކުލަވާލުމަށް އަންގަން ނިންމާފައެވެ. އަދި ކްލިއަރެންސް އޭޖެންޓް ރެޖިސްޓްރޭޝަން ގަވާއިދަށް ގެންނަން ޖެހޭ އިސްލާހުތައް ގެނެސް މަޖިލީހަށް ހުށައެޅުމަށް އަންގާފައެވެ.\nމީގެކުރިންވެސް މިފަދަ އެތައް ހާދިސާއެއް ހިނގާފައިވެއެވެ. އެހެންނަމަވެސް މިއަދާހަމަޔަށް ވެސް މިކަންކަމަށް ހައްލެއް އައިސްފައިނުވުމަކީ ކަންބޮޑުވާކަމެކެވެ. މިހާރު އުފެދޭ ސުވާލަކީ އިހުމާލުވާ ފަރާތްތަކަށް ފިޔަވަޅު އަޅާ، އެ މަޖޫރީންގެ އާއިލާތަކަށް އިންސާފު ލިބޭނީ ކޮން ދުވަހަކުންތޯއެވެ؟ އަދި މިފަދަ ހާދިސާއެއް ތަކުރާރުނުވާނެ ކަމުގެ ޔަގީންކަން، ކަމާ ބެހޭ އިދާރާތަކަށް ދިވެހި ރައްޔިތުންނަށް ދެވިދާނެތޯއެވެ؟


ބިކިނީ ހަޔާތުން ލިބުނީ 500،000 ފޮލޯވަރސް އާ ނަރަކަކަން އެނގުނީ ބޯފަޅައިގެންދާވަރަށް ރިއްސަންފެށީމަ! ކަރީމާ\nއާރޓިކަލްކިޔުމަށް ހޭދަވާނެކަމަށް ބެލެވެނީ :6މިނެޓް, 11 ސިކުންތު\nއަހަރެންނަކީ ކަރީމާއެވެ. އުމުރަކީ 22 އަހަރެވެ. އަހަރެން ނިޞްބަތްވަނީ އަފްޣާނިސްތާނަށެވެ. އެއީ ޤައުމެއް ނޫނެވެ. ބިރުވެރި ކިއްލާއެކެވެ. އަބަދު އުޅެންޖެހެނީ ބޮމުންނާއި ބަޑިން ސަލާމަތް ނުވެވިގެންނެވެ. އެހާލަތުގައިވެސް އުޅެންޖެހެނީ މޫނު ނިވާކޮށްގެންނެވެ. މުޅިގައިގައި ފޮތި އޮޅައި ނިވާގެންނެވެ.\nއެހުރިހާ ކަންކަމާއިއެކު އަހަރެން އަބަދުވެސް އައީ އަފްޣާނިސްތާނެވެ ކިޔާ ބިރުވެރި ކިއްލާއިން ސަލާމަތްވެވޭނެ ގޮތަކަށް އިންތިޒާރުކުރަމުންނެވެ. ހޮޓަލެއްގެ ރިސިޕްޝަނިސްޓެއްގެ ވަޒީފާ އަދާކޮށްގެން ލިބޭ މުސާރަ އައީ އެފަދަ ދުވަހަކަށްޓަކައި އެއްކުރަމުންނެވެ.\nމީގެ2އަހަރު ކުރިން ބައްދަލުވި އިނގިރޭސިއެއްގެ އެހީތެރިކަމުގައި އިނގިރޭސިވިލާތަށް އޭނާ އާއިއެކު ބަދަލުވީމެވެ. އެބިރުވެރި ކިއްލާއިން ސަލާމަތްވުމަށެވެ.\nބަދަލުވުމަށްފަހު ގައިގައި އޮޅައިގެން އުޅުނު ފޮތިތައް ނަގައި އުކައިލީމެވެ. ބިކިނީއަށް ބަދަލުކޮށްލީމެވެ. އިންސްޓަގްރާމްގައި ފޮޓޯތައް ފޮނުވަން ފެށީމެވެ. އިސާހިތަކު ފޮލޯވަރސް އިތުރުވަމުން އައިސް 500،000 އަށް އެރިއެވެ.\nއެއިރު ހަވީރު ވެއްޖެ ނަމަ އަހަރެން އުޅެނީ ކޮންމެވެސް ކްލަބެއްގައެވެ. ކޮންމެވެސް ފިރިހެނުންތަކަކާއިއެކު މަޖާކުރުމަށެވެ. ބޭނުންވީ އަފްޣާނިސްތާނުގައި އުޅެންޖެހުނު ހުރިހާ ދަތިހާލެއް ހިތުން ފިލުވައިލުމަށެވެ.\nމިދިއަ ފެބްރުއަރީ މަހު އަހަރެންގެ ބޮލުގާ ރިއްސަންފެށިއެވެ. ވާނުވާއެއް ނުއެނގޭ ވަރަށެވެ. ބޭހަކަށް ނުގުޑައެވެ. ރިއްސާލެއް ގަދަކަމުން ފާރުގައި އަމިއްލައަށް ބޮލުންތެޅޭ ހިސާބަށް ގަދައަށް ރިއްސައެވެ.\nޑޮކްޓަރަށް ދެއްކޭނެ ގޮތެއް ނެތެވެ. ޑޮކްޓަރަށް ގޮސްފިނަމަ އެތައް ސަތޭކަ ޕައުންޑެއް ބިލަށް އަރާނެއެވެ. އަތަކު އެއްވެސް ފައިސާއެއް ނެތެވެ. އަހަރެން ގަދަވެހުރިއިރު މަޖާކުރަމުން ދިއައީ އަގަކަށް ނޫނެވެ. ހަމަ އެކަނި ދުވަހުގެ ބޭނުންތައް ފުއްދައިލެވުމުން ނިމުނީ ކަމަށް ހަދައިގެންނެވެ. ބަލިވެދާނެ ކަމަކަށް ނުވަތަ ދަތިވެދާނެ ދުވަހެއް އަތުވެދާނެ ކަމަށް ބެލިފައެއް ނެތެވެ.\nއެއިރު އެކީގައި ކްލަބަށް ގޮސް އުޅުނު މީހުންނަށް ފޯނުކުރުމުން އެހީއެއްވާނެ މީހަކު ނުވިއެވެ. އެހީވާން އަންނާނެ ކަމަށް ބުނެއެވެ. ނަމަވެސް ހަމަ އެކަކުވެސް ނާދެއެވެ. އެންމެ ގަދައަށް ރިހުން ހުން ހުންނައިރުވެސް އެދެނީ ފޮޓޯއެއް ނޫނީ ވީޑިއޯ ކްލިޕަކަށެވެ.\nރިހުމަކަށް ބަދަލެއް ނާދެއެވެ. ދުވާލަކު ،23ފަހަރު ގަދައަށް ރިއްސާ ދުވަސްތައްވެސް މަދެއް ނޫނެވެ. އެހާލަތުގައި އަހަރެންގެ ވިސްނުން ބަދަލުވާން ފެށިއެވެ. މާތް ﷲ އާއި ހިޖާބުގެމަތިން ހަނދާންވާން ފެށިއެވެ. ނަމާދުކުރުން ހުއްޓައިލެވުނުކަން ވިސްނުމުން ރޮވެން ފެށިއެވެ. މާތް ﷲ އަށް ތައުބާވީމެވެ. އުޅެވުނު ޒަމާނީ ގޮތްތަކާއިމެދު ހިތާމަކުރަން ފެށީމެވެ. ބަރާބަރަށް ނަމާދުކުރަން ފެށީމެވެ.\nނަމާދުކުރަން ފެށުމުން ހަމަ ގައިމުވެސް އިތުރު ބާރެއް ލިބެން ފެށިއެވެ. ތަދަށް ހިތްވަރުކުރުމުގެ ބާރެވެ. މާތްﷲ ޝިފާ ދެއްވަވާނެ ކަމުގެ ޔަޤީން ކަމެވެ. ހަޔާތާއިމެދު މާޔޫސްވުން އެކުގައި ކެނޑިގެންދިއައެވެ.\nއެއީ ފެބްރުއަރީ މަހުގެ 28 ވަނަ ދުވަހެވެ. އަތުގައި އެއިރު ބާކީ އޮތީ އެންމެ3ޕައުންޑެވެ. ފިހާރައަކަށް ގޮސް ޕާނަކާއި ފެންފުޅިއެއް ގަނެގެން ގެއަށް ވަނީ ހަމަ ހިތްހަމަޖެހިލައިގެންހުރެއެވެ. މާތްﷲ ރިޒްޤް ދެއްވަވާނެ ކަމުގެ ޔަޤީންކަން އޮތެވެ. އަދި މާރިޗް މަހުގެ ކޮޓަރި ކުލި ވެސް ދެއްކޭނެ މަގެއް މާތްﷲ ދައްކަވާނެ ކަމުގެ ޔަޤީންކަން އޮތެވެ. އަދި ބުނަން ހެއްޔެވެ. ކުލި ނުދެއްކިގެން މަގުމަތިވީ ނަމަވެސް ބަނޑަށް ޖެހިގެން ސަލާން ޖަހަން ޖެހުނު ނަމަވެސް ކުރިން އުޅުނު ޒަމާނީ އުޅުން ދެން ނުއުޅޭނެކަމުގެ ޔަޤީންކަން އަމިއްލަ ނަފްސަށް ހުންނަނީ ލިބިގަނެގެންެވެ.\nއެރޭގެ އިޝާނަމާދަށްފަހު އެންމެ ފަހުން އޮތް2ފޮތި ޕާން ކާލައިގެން ފެންކޯވަރެއް ބޯލައިގެން ނިދޭތޯ އޮށޯތީމެވެ. އެއިރުވެސް ހަމަ ގަދައަށް ބޮލުގައި ރިއްސައެވެ. އޮށޯވެ އޮވެ ﷲއަށް ދުޢާ ކުރީމެވެ. މިއަޅާއަށް ކޮންމެވެސް މަގެއް ދެއްކެވުން އެދިއެވެ. ޒަމާނީ ދިއިރިއުޅުމަކާއި ނުލައި ދިރިއުޅޭނެ މަގެއް ދެއްކެވުން އެދިއެވެ.\nކިޔެވުނު ވަރަކަށް ތަޞްބީޙަ ކިޔަމުން ނިދޭތޯ މަސައްކަތްކުރަމުން ދަނިކޮށް މީހަކު ދޮރުގެއި ރަނގަބީލު ޖެހިއެވެ. ތެދުވެގެން ގޮސް ބަލައިލިއިރު ދޮރުމަތީގައި ހުރީީ އަރަބި ހެދުން ލައިގެންހުރި މެދު އުމުރުގެ ފިރިހެނެކެވެ. ކުޑައިރުކޮޅަކު މަޑުކޮށްލައިދިނުމަށް އެދުމަށްފަހު އައިސް ބެލިއިރު އަފްޣާނިސްތާނުގައި ލައި އުޅުނު އެއްވެސް ހެދުމެއް ފެންނާކަށް ނެތެވެ. ވަރަށް ހޯދީމެވެ. ލެވުނު ތަނެއް ހަނދާނެއްވެސް ނުވިއެވެ. ގާތީ އުކައިލެވުމެވެ. އެންމެފަހުން ނަމާދުކުރަން އަޅަން ގެންގުޅުނު ދޮޅިފޮތިގަނޑު އަޅައިގެން ގޮސް ދޮރު ހުޅުވީމެވެ.\nގެއަށް ވަނުމަށް ދައުވަތު ދިނުމުން އެއްވެސް ކިބުރުވެރިކަމެއް ނެތި އޭނާ ވަނެވެ. އޭނާ ބުނި ގޮތުގައި އަހަރެންގެ ކުރިން އެ ކޮޓަރީގައި އުޅުނީ އޭނާ އާއި ގާތް ގުޅުމެއް އޮންނަ ބައެކެވެ. އެހެންވެ އޭނާ އައީ އެމީހުންނާއި ބައްދަލުކުރުމަށެވެ.\nއޭނާގެ ތަޢާރަފްގައި އޭނާ ބުނީ އޭނާއަކީ ޔޫއޭއީގެ ވިޔަފާރިވެރިއެއް ކަމަށެވެ. ދޭތެރެ ދޭތެރެއިން އިނގިރޭސިވިލާތަށް އަންނަ ކަމަށާއި މިފަހަރުވެސް އައީ3ދުވަހުގެ ޗުއްޓީއެއްގައި ކަމަށެވެ.\nއެއިރުވެސް ވަރަށް ގަދައަށް ބޮލުގައި ރިއްސައެވެ. އަހަރެން މަސައްކަތްކުރީ އެކަން އޭނާއަށް ނުއެންގުމަށެވެ. އެވަގުތު އޭނާ އެދުނީ ފެންފޮދަކަށެވެ. ކޮޓަރިއަށް ވަދެ ބެލިއިރު ފުޅީގައި ހުރީ ހަމަ ކޯވަރެއްހައި ފެންފޮދެކެވެ. އަހަރެން ތަށްޓެއް ދޮވެގެން ފުޅި ހިފައިގެން އައިސް އޭނާއަށް އެ ފެންފޮދު ދިނީމެވެ.\nޤަޞްދަކު ނޫނެވެ. ބޭއިޚްތިޔާރުގައެވެ. އަހަރެންނަށް ރޮވުނެވެ. އަދި ބުނެވުނެވެ. "މަޢާފްކުރާށެވެ. ނުފުދުނު ދޯއެވެ. ނަމަވެސް އަހަރެންގެ އަތަކު އިތުރު އެންމެ ފެން ފޮދެއްވެސް ނެތެވެ. އަދި ފެން ގަންނާނެ އެންމެ ޕެނީއެއްވެސް ނެތެވެ. ވަރަށް ބޮޑަށް މަޢާފް ކުރާށެވެ."\nއޭނާއަށް ލިބުނީ ކުއްލި ހައިރާންކަމެކެވެ. އަދި އަހަރެންނާއިމެދު ސުވާލުކުރަން ފެށިއެވެ. އޭނާ އާއިއެކުގައި ތިބި ދެމީހުންކުރެ އެކަކު ފެންގަންނަން ފޮނުވިއެވެ.\nއަހަރެންގެ ހަޔާތް ކިޔައިދިނީމެވެ. އަހަރެންގެ ހަޔާތަށް ގެނެވުނު ބަދލުތައްވެސް ކިޔައިދިނީމެވެ. އެކަމުން ފެނުނު ނަތީޖާވެސް ކިޔައިދިނީމެވެ. އަދި ބުނީމެވެ. "އަހަރެންގެ ހަޔާތަށް ގެނެވުނު ޒަމާނީ ބަދަލުގެ ސަބަބުން ކުރު މުއްދަތެއްގައި އަހަރެންގެ އިންސްޓަގްރާމަށް 500،000 ފޮލޯވަރސް ލިބުނެވެ. ދެން ލިބުނީ ނަރަކަކަން ވިސްނުނީ ބޮލުގައި ރިއްސަން ފެށުމުންނެވެ. މިވަގުތު އަހަރެންނަކީ ހަމަ އެންމެ ޕެނީއެއްވެސް ނެތް ނިކަމެއްޗަކީމެވެ. ނަމަވެސް އަހަރެންގެ ހިތް ވަރަށް މުއްސަންޖެވެ. މާތްﷲ މަގެއް ދައްކަވާނެ ކަމުގެ ޔަޤީންކަން އެބައޮތެވެ."\nއަހަރެންގެ ވާހަކަތައް އަޑު އިވުމުން އޭނާ ވިސްނަން އިނދެއިނދެފައި ބުންޏެވެ. "އަހަރެންނަށް ވިސްނުނު ގޮތުން މާތްﷲ ތިބާގެ ބެލެނިވެރިކަން މިއަޅާ އާއި ހަވާލުކުރައްވައިފިއެވެ. އަހަރެންނާއިއެކު ހޮޓަލަށް ހިނގާށެވެ. ތިބާއަކީ މާތްﷲ މިއަޅާ އާއި ހަވާލުކުރެއްވެވި އަމަނާތެއްގެ ގޮތުގައި ބަލަހައްޓާނަމެވެ. އަހަރެން މާދަމާ ފުރާނީ ތިބާ ގޮވައިގެންނެވެ."\nމާރިޗް މަހުގެ 1 ވަނަ ދުވަހުގެ އިރު އޮއްސުނުއިރު އަހަރެންނަށް ހުރެވުނީ އޭނާގެ ގޭގައެވެ. އޭނާ އަހަރެންގެ ކިބައިން އެދުނީ އޭނާގެ މައިނެތް ދެ ދަރިން ބަލަހައްޓައި ދިނުމަށެވެ. ގޭގެ ކަންކަން ބަލަހައްޓައިގެން އަބުރުވެރިކަމާއިއެކު ގޭގައި އިނދެ ދިނުމަށެވެ. އަދި އެކަމަށް އަގު ދޭނެ ކަމަށްވެސް އޭނާ ބުންޏެވެ.\nމާތްﷲ އިރާދަފުޅުން މިއަދު އަހަރެން މިއިނީ އޭނާގެ ގޭގައެވެ. އެއީ ވަރަށް މާތް ފިރިހެނެކެވެ. ދައްކަން ނުޖެހޭ އެއްވެސް ވާހަކައެއް ނުދައްކައެވެ. ގޭގައި އަހަރެންނަށް އެހީތެރިވާނެ އަންހެން ނޯކަރަކާއި ފިރިހެން ނޯކަރަކުވެސް އެބަތިއްބެވެ.\nއަހަރެންގެ އުންމީދަކީ އަހަރެންނަށް ލިބޭ އުޖޫރައަކުން މައިންބަފައިންނަށް އެހީތެރިވުމެވެ. އެއީ ދެ މުސްކުޅިންނެވެ. އަހަރެންނަށް އުޖޫރައެއް ލިބި އެއިން އެމީހުންނަށް އެހީވެއްޖެނަމަ އެމީހުން އަހަރެންގެ ކުށްތަކަށް މަޢާފްކުރާނެ ކަމުގެ އުންމީދުގައި ކެތްތެރިކަން މިވަނީ ކުޑަވެފައެވެ.\nއަހަރެން މިވާހަކަތައް މީޑިއާ އާއި ހިއްސާ މިކުރީ ސޯޝަލް މީޑިއާގައި ހަރަކާތްތެރިވާ އަންހެން ކުދިންނަށް އިބްރަތަކަށެވެ. އިބްރަތް ޙާޞިލުކުރާނެ ގޮތެއް ނިންމާނީ އެކުއްޖެކެވެ.\n31 މާޗް 2017


މީރާއާއި މޯލްޑިވްސް ޕޮލިސް ސަރވިސް އާއި ދެމެދު އެމް.އޯ.ޔޫއެއްގައި ސޮއިކޮށްފި\nމޯލްޑިވްސް އިންލަންޑް ރެވެނިއު އޮތޯރިޓީ (މީރާ)އާއި މޯލްޑިވްސް ޕޮލިސް ސަރވިސް އާއި ދެމެދު މެމޮރެންޑަމް އޮފް އަންޑަސްޓޭންޑިންގ (އެމް.އޯ.ޔޫ)އެއްގައި4އޮގަސްޓް 2012 ގައި ސޮއިކުރައްވައިފިއެވެ. މިއީ މީރާއާއި ދިވެހި ސަރުކާރުގެ އެހެން މުއައްސަސާއަކާއެކު ވެވުނު މިފަދަ ތިންވަނަ އެމް.އޯ.ޔޫއެވެ. މިއެމް.އޯ.ޔޫއަކީ މިދެ މުއައްސަސާގެ ދެމެދުގައި ޓެކުހާ ގުޅޭ ކުށްތައް ތަހުޤީޤު ކުރުމުގައާއި، އެފަދަ ކަންކަމާ ބެހޭ މަޢުލޫމާތު ހިއްސާކުރުމާ ބެހޭ ގޮތުން ވެވުނު އެއްބަސްވުމެކެވެ.\nމިއެމް.އޯ.ޔޫގެ ސަބަބުން ދެ މުއައްސަސާއިން ތަންފީޒުކުރާ ޤާނޫނުތައް މިހާރަށްވުރެ ފުރިހަމަ ގޮތެއްގައި ތަންފީޒުކުރުމުގެ ފުރުޞަތު ހުޅުވިގެންދިއުމުގެ އިތުރުން ދެ މުއައްސަސާގެ ވަސީލަތްތައް ހިއްސާކުރުމަށް މަގުފަހިވެގެންދާނެއެވެ. އަދި ޓެކްސްގެ ދާއިރާއިން ކުރެވޭ ޖިނާއީ ކުށްތައް ތަހުޤީޤުކޮށް، ދަޢުލަތަށް ލިބެންޖެހި ނުލިބިހުރި ފައިސާ ހޯދުމުގައި މޯލްޑިވްސް ޕޮލިސް ސަރވިސްގެ އެއްބާރުލުމާއި އެހީތެރިކަން ލިބުމާއި ހަމަ އެފަދައިން ކޮމަރޝަލް ކްރައިމްސް ތަހުޤީޤުކުރުމުގައި ޓެކުހާ ގުޅުންހުރި ދާއިރާތަކުގައި މީރާގެ މުވައްޒަފުންގެ ޓެކްނިކަލް ނޮލެޖް މޯލްޑިވްސް ޕޮލިސް ސަރވިސްއަށް ލިބިގެންދާނެއެވެ.\nއެމް.އޯ.ޔޫގައި ސޮއިކުރެވުނީ4އޮގަސްޓް 2012 ވީ ހޮނިހިރު ދުވަހުގެ ރޭ 9:30ގައި މީރާގައި މިކަމަށްޓަކައި ބޭއްވުނު ރަސްމިއްޔާތުގައެވެ. އެމް.އޯ.ޔޫގައި މީރާގެ ފަރާތުން ސޮއިކުރެއްވީ ކޮމިޝަނަރ ޖެނެރަލް އޮފް ޓެކްސޭޝަން، އަލްފާޟިލް ޔަޒީދު މުޙައްމަދެވެ. އަދި މޯލްޑިވްސް ޕޮލިސް ސަރވިސްގެ ފަރާތުން ސޮއިކުރެއްވީ ކޮމިޝަނަރ އޮފް ޕޮލިސް އަލްފާޟިލް ޢަބްދުﷲ ރިޔާޟެވެ.


Dhuniyeyge emme bodu beys ufahdha kunfunin STOagulijje\nދުނިޔޭގެ އެންމެ ބޮޑު ބޭސް އުފައްދާ ކުންފުނި އެސްޓީއޯއާ ގުޅިއްޖެ\nބޭހުގެ އަގު ހެޔޮވާނެ ކަމަށް އެސްޓީއޯއިން ބުނޭ\nމައިގަނޑު ބޭނުމަކީ 186 ބޭސް ފިހާރައަށް ބޭސް ހޯދުން\nސްޓީއޯ މެޑިކަލްސްގެ ޖެނެރަލް މެނޭޖަރު ހުސެއިން ސޮބާހު (ވ) ގައި.--ފޮޓޯ: އެސްޓީއޯ\nދުނިޔޭގެ އެންމެ ބޮޑު ބޭސް އުފައްދާ އެއް ކުންފުނި ކަމަށްވާ "މާކް އެންޑް ކޯ" އިން އެސްޓީއޯ އަށް ބޭނުންވާ ބޭސް ފޯރުކޮށްދޭން އެއްބަސްވެއްޖެ އެވެ.\nއެސްޓީއޯ މެޑިކަލްސްގެ ޖެނެރަލް މެނޭޖަރު ހުސެއިން ސޮބާހު ވިދާޅުވީ އެ ކުންފުނިން ރާއްޖޭގެ އެކި ކަންކޮޅުތަކުގައި ހަދާފައިވާ 186 ބޭސް ފިހާރައަށް ބޭނުންވާ ބޭސް ފޯރުކޮށްދޭން ޖަރުނަމުގެ "މާކް" ކުންފުންޏާއެކު ޖޫން މަހު ހަދާފައިވާ އެއްބަސްވުމުގެ ސަބަބުން ރަށްރަށުގައި ގާއިމްކޮށްފައިވާ ބޭސް ފިހާރަތަކަށް ބޭނުންވާ ބޭސް ހުސްނުވެ ލިބޭނެ އިންތިޒާމު ހަމަޖެހިގެންދާނެ ކަމަށެވެ.\n"މިހާރު އެސްޓީއޯގެ 186 ފާމަސީއަށް ބޭނުންވާ ވަރަށް ބޭސް ހޯދަން ގޮންޖެހުންތަކާ ކުރިމަތިވޭ. އެކަންތައް ހައްލު ކުރުމުގެ ގޮތުން ގްލޯބަލް ލެވަލްގައި ޓޮޕް ޓެން މެނުފެކްޗާރާއާ އެޓޭޗުވީ. މިހެންވުމުގެ ސަބަބުން ސަޕްލައި އެންޝުއަ ވާނެ. ސްޓޮކް އައުޓް ސިޗުއޭޝަން ދިމާވުން ކުޑަ ކުރެވޭނެ،" ސޮބާހު ވިދާޅުވި އެވެ.\nބޭސް އުފެއްދާ ދުނިޔޭގެ އެންމެ ބޮޑު 10 ކުންފުނި. ފަސް ވަނަގައި މާކް.--ފޮޓޯ: ފާމެކްސް ޑޮކްޓޮމް\nއޭނާ ވިދާޅުވީ މާކް ކުންފުނިން ބޭސް ފޯރުކޮށް ދިނުމުން ހެޔޮއަގުގައި ބޭސް ލިބުމުގެ ޔަގީންކަން ލިބިގެންދާނެ ކަމަށެވެ.\n"ކުރީގަ މި ޖެހެނީ އިންޓަ މީޑިއެޓް ފަރާތެއް މެދުވެރިކޮށް ބޭސް ހޯދަން. އެހެންވެ މިއީ ލިބޭ ޔަގީންކަމެއް،" ސޮބާހު ވިދާޅުވި އެވެ.\nއޭނާ ވިދާޅުވީ މި އެއްބަސްވުމާއެކު ރާއްޖެއަށް ކުރިން ނުލިބޭ ގިނަ އަދަދެއްގެ ބޭސް ރަޖިސްޓްރީ ކުރަން ވެސް ފުރުސަތު ހުޅުވިގެންދާނެ ކަމަށެވެ.\n"މި އެއްބަސްވުމުން ސީދާ މެނުފެކްޗަރާ އަތުން މޯލްޑިވްސް ފުޑް އެންޑް ޑްރަކް އޮތޯރިޓީއަށް ހުށަހަޅަން ބޭނުންވާ ޑޮކިއުމެންޓްތައް ލިބޭނެ،" ސޮބާހު ވިދާޅުވި އެވެ.\nއޭނާ ވިދާޅުވީ މާކްއާއެކު ވެފައިވާ އެއްބަސްވުމުގެ ސަބަބުން ރާއްޖޭގެ ޑޮކްޓަރުންނަށް މެޑިކަލް ދާއިރާގެ މައުލޫމާތު ދިނުމަށް ވެސް ހަރަކާތްތައް ހިންގޭނެ ކަމަށެވެ.\n"ޑޮކްޓަރުންނަށް ބޭނުންވާ ސިމްޕޯޒިއަމްތައް ބޭއްވޭނެ. މިއީވެސް ލިބޭ ފައިދާއެއް،" ސޮބާހު ވިދާޅުވި އެވެ.\nއެސްޓީއޯ އިން ވަނީ ބޭހާ ގުޅޭ ގޮތުން އަންނަ ޝަކުވާތައް ބެލުމަށް ހާއްސަ ނިޒާމެއް ގާއިމްކޮށްފަ އެވެ. "ރައްކާތެރި ބޭސް، އެސްޓީއޯގެ ޒިންމާ" މި ޝިއާރުގެ ދަށުން ބޭހުން ނޭދެވޭ އަސަރެއްކުރާ ކަމަށް ޝައްކުކުރެވޭނަމަ ރިޕޯޓު ކުރެވޭ ފަދަ ނިޒާމެއް ތައާރަފުކޮށްފަ އެވެ.\nސޮބާހު ވިދާޅުވީ މާކް ކުންފުންޏާ ގުޅިގެން އެފަދަ މައްސަލަތައް ތަހުގީގު ކުރެވިގެންދާނެ ކަމަށެވެ.\nމާކް ކުންފުންޏަކީ ދުނިޔޭގައި ބޭސް އުފައްދާ ފަސްވަނައަށް އެންމެ ބޮޑު ކުންފުންޏެވެ. އެ ކުންފުނިން މިދިޔަ އަހަރު 165 ބިލިއަން ޑޮލަރުގެ ބޭހުގެ ވިޔަފާރިކޮށްފައިވެ އެވެ.\n520 ޓަނުގެ ހަކުރު ވިއްކަން ނިންމައިފި\nމޯލްޑިވް ގޭހުގެ މައްސަލަ ބަލަން ކޮމިޓީ ސިއްރު\nޔޫކޭގެ މަޝްހޫރު ރަސަލް ހޮބްސް އެސްޓީއޯއަށް


Covid baleegai Hinnavaruge kureege ghaazee niyaavejje\nކޮވިޑް ޖެހިގެން ފަރުވާ ދެނިކޮށް ހިންނަވަރުގެ ކުރީގެ ގާޒީ ނިޔާވެއްޖެ\nޅ. ހިންނަވަރު. ކޮވިޑް ބަލީގައި އެރަށުގެ ކުރީގެ ގާޒީ މިއަދު ވަނީ ނިޔާވެފައި\nކޮވިޑް ބަލީގައި ފަރުވާ ދެމުން ދަނިކޮށް ޅ. ހިންނަވަރުގެ ކުރީގެ ގާޒީ މޫސާ ހަސަން މިއަދު ނިޔާވެއްޖެ އެވެ.\nއަވަސް އަށް މައުލޫމާތު ދެއްވަމުން ހިންނަވަރު ކައުންސިލްގެ ރައީސް ހަސަން ޝާފިއު ވިދާޅުވީ ގާޒީ މޫސާ ހަސަން ނިޔާވީ ކޮވިޑް ބަލީގައި އެރަށު ސިއްހީ މަރުކަޒުގައި ފަރުވާ ދެމުން ދަނިކޮށް މިއަދު ހެނދުނު ކަމަށެވެ. އޭނާގެ ޖަނާޒާގެ ކަންކަން މިހާރު ކުރިއަށްދާ ކަމަށްވެސް ވިދާޅުވި އެވެ.\nހިންނަވަރުން ވާހަކަ ދެއްކި އެހެން މީހަކު ބުނީ މުސްކުޅި ބަލީގައި އުޅުއްވާތާ އަހަރުތަކެއް ފަހުން ކޮވިޑް ބަލީގައި މޫސާ ހަސަން ނިޔާވީ އުމުރުފުޅުން 87 އަހަރުގަ އެވެ.\nކޮވިޑް ޖެހިގެން އޭނާ ސިއްހީ މަރުކަޒުގައި އެޑްމިޓް ކުރީ މިމަހުގެ 21 ވަނަ ދުވަހު އެވެ. މޫސާ ހަސަން ނިޔާވީ ބ. އަތޮޅު ހޮސްޕިޓަލްގައި ގާއިމުކޮށްފައިވާ ކޮވިޑް ފެސިލިޓީއަށް ބަދަލުކުރުމުގެ މަސައްކަތް ހިނގަމުން ދަނިކޮށެވެ.\n"އޭނާ ނިޔާވިއިރު ސިކުނޑީގެ ބައްޔަށް ފަރުވާ ހޯދަމުން ވެސް ދިޔަ. ނަފްސާނީ އުދަގޫތަކެއްވެސް ތަހައްމަލު ކުރި ކަމަށް ބެލެވެނީ،" މައުލޫމާތު ދިން މީހާ ބުނެފައިވެ އެވެ.\nއެ މީހާ އިތުރަށް ބުނީ ހަތަރު ކުދިންގެ ބައްޕަ މޫސަ ހިންނަވަރު ގާޒީ ކަމުގައި 10 އަހަރަށް ވުރެ ގިނަ ދުވަހު ހިދުމަތް ކުރެއްވި ކަމަށެވެ.\nހިންނަވަރުގެ ކުރީގެ ގާޒީ މޫސަގެ އިތުރުން ހިންނަވަރުގައި ކޮވިޑް ޖެހުނު އެހެން މީހަކު ވެސް ކޮވިޑް ބަލީގައި މީގެކުރިން މަރުވެފައިވެ އެވެ. އޭނާ މަރުވީ ކޮވިޑް ޖެހި، ހާލު ދެރަވެގެން އިތުރު ފަރުވާ އަށް ނައިފަރަށް ގެންދަނިކޮށް މިދިޔަ މާޗް މަހުގެ 28 ވަނަ ދުވަހު އެވެ.\nއެޗްޕީއޭގެ ތަފާސްހިސާބުތަކަށް ބަލާއިރު ކޮވިޑް ބަލީގައި މިހާތަނަށް ރާއްޖެ އިން މަރުވެފައިވަނީ 134 މީހުންނެވެ. އެއީ މިއަދު ނިޔާވި މޫސަ ހަސަން ނުހިމަނަ އެވެ. އެޗްޕީއޭގެ މައުލޫމާތަށް ބަލާއިރު މިއަދު އެކަނިވެސް ކޮވިޑް ބަލީގައި ފަސް މީހަކު ވަނީ މަރުވެފަ އެވެ.\nރާއްޖެއިން އިތުރު 1،559 މީހަކު ކޮވިޑް-19 އަށް އިއްޔެ އެކަނިވެސް ޕޮޒިޓިވް ވެފައިވާއިރު ރާއްޖޭގެ ކޮވިޑް ނަންބަރު މިހާރު ވަނީ 55،924 އަށް އަރާފަ އެވެ.\nއެޗްޕީއޭ ހިންނަވަރު މިނިސްޓްރީ އޮފް ހެލްތު + ކޮވިޑް-19


Turkey Aa Eku5Dhaairaa Akun Gulhun Badhahi Kurumah Raajje In Soi Kohffi ތުރުކީއާއެކު5ދާއިރާއަކުން ގުޅުން ބަދަހިކުރުމަށް ރާއްޖެއިން ސޮއިކޮށްފި – Huvadhoo News Turkey Aa Eku5Dhaairaa Akun Gulhun Badhahi Kurumah Raajje In Soi Kohffi Huvadhoo News\nތުރުކީއާއެކު5ދާއިރާއަކުން ގުޅުން ބަދަހިކުރުމަށް ރާއްޖެއިން ސޮއިކޮށްފި\nރާއްޖެއާއި ތުރުކީވިލާތާ ދެމެދު ފަސް ދާއިރާއަކުން ގުޅުން ބަދަހިކުރުމަށް މިއަދު ސޮއިކުރައްވައިފިއެވެ. މި އެއްބަސްވުންތަކުގައި ސޮއިކުރެއްވީ ތުރިކީވިލާތުގެ ފޮރިން މިނިސްޓަރ މެވްލުތު ޝަވްޝަގްލޫ މިހާރު ރާއްޖެއަށް ކުރައްވަމުން ގެންދަވާ ދަތުރުފުޅުގެ ތެރެއިންނެވެ.\nމިއަދު ތުރުކީވިލާތާއެކު ސޮއިކުރެވުނު އެއްބަސްވުންތައް\nދިވެހިރާއްޖޭގެ ފޮރިން ސަރވިސް ހަރުދަނާ ކުރުން:\nދިވެހިރާއްޖޭގެ ފޮރިން ސަރވިސް ހަރުދަނާ ކުރުމުގެ އެއްބަސްވުމުގައި ސޮއިކުރެއްވުމުގެ ތެރެއިން – ފޮޓޯ: ރައީސް އޮފީސް\nދިވެހިރާއްޖޭގެ ފޮރިން ސަރވިސް ހަރުދަނާ ކުރުމުގެ އެއްބަސްވުމުގައި ސޮއިކުރެއްވުން ބާއްވާފައިވަނީ މިނިސްޓްރީ އޮފް ފޮރިން އެފެއަޒްގައެވެ. މިއެއްބަސްވުމުގައި ދިވެހިރާއްޖޭގެ ފަރާތުން ސޮއިކުރެއްވީ ފޮރިން މިނިސްޓަރ އަބްދުﷲ ޝާހިދުއެވެ. އަދި ތުރުކީވިލާތުގެ ފަރާތުން ސޮއިކުރެއްވީ އެޤައުމުގެ ޚާރިޖީ ވަޒީރު މެވްލޫތު ޝަވްޝަގްލޫއެވެ.\nމި އެއްބަސްވުމުގެ ދަށުން ޚާރިޖީ ދާއިރާގާ މީހުން ބިނާ ކުރުމަށާއި ޚާރިޖީ ދާއިރާގެ ތަޢުލީމީ ފްރޮގްރާމްތައް އިތުރުކުރެވޭނެއެވެ. އަދި ތުރުކީ ސަރުކާރުގެ އެހީގައި ދިވެހި ޚާރިޖިއްޔާގައި ޕްރޮފެޝަނަލް ޚިދުމަތްދެވޭ ފެންވަރުގެ މުވައްޒަފުން ބިނާކުރުމަށް މަގުފަހިވެގެންދާނެއެވެ. އަލަށް އަމަލުކުރަން ފެށި ފޮރިން ސަރވިސް ޤާނޫނުގެ ދަށުން ފޮރިން ސަރވިސް އިތުރަށް ހަރުދަނާކުރުމަށް ފޮރިން ސަރވިސް އިންސްޓިޓިއުޓަށް ގިނަ މަސްއޫލިއްޔަތުތަކެއް ހަވާލުކޮށްފައިވާއިރު، މި އެއްބަސްވުމުގެ ދަށުން، ޒަމާނީ އަދި ހަރުދަނާ ފޮރިން ސަރވިސްއެއް އެކުލަވާލުމަށް ކުރަމުންދާ މަސައްކަތްތަކަށް އިތުރު ބާރަކަށް ވެގެންދާނެއެވެ.\nވިޔަފާރިއާއި އިޤްތިޞާދުގެ ދާއިރާއިން ގުޅުން ބަދަހިކުރުން:\nދެގައުމުގެ ދެމެދުގައި ވިޔަފާރީގެ ގުޅުން ބަދަހިކުރުމުގެ އެއްބަސްވުމުގައި ދިވެހިރާއްޖޭގެ ފަރާތުން ސޮއިކުރެއްވީ އިކޮނޮމިކް މިނިސްޓަރ އަލްއުސްތާޛް ފައްޔާޒް އިސްމާއިލްއެވެ. ތުރުކީވިލާތުގެ ފަރާތުން ސޮއިކުރެއްވީ މިނިސްޓަރ ޝަވްޝަގޫލްއެވެ.\nމި އެއްބަސްވުމުގެ ސަބަބުން ރާއްޖެއާއި ތުރުކީވިލާތާ ދެމެދު އޮންނަ އިޤްތިސާދީ ގުޅުން އިތުރަށް ބަދަހިވެގެންދިއުމުގެ އިތުރުން ދެޤައުމުގެ ވިޔަފާރިވެރިންގެ މެދުގައި ގުޅުން ބަދަހިކުރުމުގެ ގޮތުން އެގްޒިބިޝަންތަކާއި ފެއަރތައް އިތުރުކުރުމަށް މަސައްކަތްކުރެވޭނެއެވެ. މީގެ ސަބަބުން ދިވެހިރާއްޖެއަށް އަންނަ ތުރުކީވިލާތުގެ އިންވެސްޓްމަންޓްތައް އިތުރުކުރުމަށް މަގުފަހިވެގެންދާނެއެވެ. އަދި މި އެއްބަސްވުމުގެ ދަށުން ދެ ގައުމުގެ އިޤްތިސާދީ ގުޅުން އިތުރަށް ހަރުދަނާ ކުރުމަށްޓަކައި ވަޒީރުންގެ ފެންވަރުގެ ޖޮއިންޓް އިކޮނޮމިކް ކޮމިޝަނެއް އެކުލަވާލުމަށް ވަނީ ހަމަޖެހިފައެވެ. މި އެއްބަސްވުމަކީ ރާއްޖެއާއި ތުރުކީވިލާތާ ދެމެދު އިޤްތިސާދީ ގުޅުން ވަރުގަދަކުރުމަށް އެޅިގެންދިޔަ މުހިއްމު ފިޔަވަޅެކެވެ.\nދަނޑުވެރިކަން ފުޅާކޮށް ތަރައްޤީކުރުމަށް ތުރުކީވިލާތާއެކު ސޮއިކުރި އެއްބަސްވުމުގައި ތުރުކީވިލާތުގެ ފަރާތުން ސޮއިކުރެއްވީ މިނިސްޓަރ ޝަވްޝަގްލޫއެވެ. ދިވެހިރާއްޖޭގެ ފަރާތުން ސޮއިކުރެއްވީ މިނިސްޓަރ އޮފް ފިޝަރީޒް އެގްރިކަލްޗަރ އެންޑް މެރިން ރިސޯސަސް ޑރ ހުސެން ރަޝީދު ހަސަން އެވެ.\nމި އެއްބަސްވުމުގެ ދަށުން ދިވެހިރާއްޖޭގެ ދަނޑުވެރިންނަށް ބޭނުންވާ ތަމްރީނު ދެވި، ހުނަރު ތަރައްޤީ ކުރެވޭނެއެވެ. އަދި ދަނޑުވެރިކަމުގެ ވިޔަފާރި ރާއްޖޭގައި އިތުރަށް ފުޅާކުރުމަށް މި އެއްބަސްވުމުގެ ތެރެއިން ފުރުސަތު ލިބޭނެއެވެ.\nތިމާވެށީގެ ދާއިރާއިން ގުޅުން ބަދަހިކުރުން:\nތިމާވެށީގެ ދާއިރާއިން ގުޅުން ބަދަހިކުރުުގެ އެއްބަސްވުމުގައި ސޮއިކުރެއްވުން – ފޮޓޯ: މިނިސްޓްރީ އޮފް ފޮރިން އެފެއަޒް\nމި އެއްބަސްވުމުގެ ދަށުން ރާއްޖޭގައި ކުނި ނައްތާލުމުގެ ނިޒާމު ހަރުދަނާކުރުމާއި، ރާއްޖޭގައި އިއާދަ ކުރަނިވި ހަކަތަ ބޭނުންކުރާ މިންވަރު އިތުރުކުރުމަށް ގިނަ މަސައްކަތްތަކެއް ކުރުމަށްވަނީ ހަމަޖެހިފައެވެ. މި އެއްބަސްވުމުގައި ދިވެހިރާއްޖޭގެ ފަރާތުން ސޮއިކުރެއްވީ ތިމާވެއްޓާއި ބެހޭ ވަޒީރު އާމިނަތު ޝައުނާއެވެ. އަދި ތުރުކީވިލާތުގެ ފަރާތުން ސޮއިކުރެއްވީ މިހާރު ރާއްޖެއަށް ރަސްމީ ޒިޔާރަތެއް ކުރައްވަމުން ގެންދަވާ އެގައުމުގެ ޚާރިޖީ ވަޒީރު މެވްލޫތް ޝަވްޝަގްލޫއެވެ.\nމި އެއްބަސްވުމުގެ ދަށުން ރާއްޖެއިން މޫސުމީ ބަދަލުތަކާ ދެކޮޅަށް ކުރަމުންދާ މަސައްކަތްތަކުގަޔާއި، ތިމާވެށި ހިމާޔަތްކޮށް، ރައްކާތެރިކުރުމަށް ކުރަމުންދާ މަސައްކަތުގައި ތުރުކީވިލާތުގެ އެހީތެރިކަން ލިބިގެންދާނެއެވެ. އަދި ކެމިކަލްފަދަ ތިމާވެއްޓަށް ނުރައްކާތެރި ޒާތުގެ ކުނިބުނި ނައްތާލުމުގެ ކަންކަމުގައިވެސް ތުރުކީވިލާތުގެ އެހީތެރިކަން ލިބިގެންދާނެއެވެ.\nސަގާފަތާއި ތަރިކައިގެ ދާއިރާއިން ގުޅުން ހަރުދަނާކުރުން:\nސަގާފަތާއި ތަރިކައިގެ ދާއިރާއިން ގުޅުން ހަރުދަނާކުރުމުގެ އެއްބަސްވުމުގައި ސޮއިކުރެއްވުން – ފޮޓޯ: މިނިސްޓްރީ އޮފް ފޮރިން އެފެއަޒް\nދިވެހިރާއްޖެއާއި ތުރުކީވިލާތާއި ދެމެދު ސަގާފަތާއި ތަރިކައިގެ ދާއިރާއިން ގުޅުން ހަރުދަނާކުރުމާއި ގުޅޭ އެއްބަސްވުމެއްގައި ދިވެހިރާއްޖޭގެ ފަރާތުން ސޮއިކުރެއްވީ މިނިސްޓަރ އޮފް ސްޓޭޓް މުހައްމަދު ތާރިޤްއެވެ. އަދި ތުރުކީވިލާތުގެ ފަރާތުން ސޮއިކުރެއްވީ އެޤައުމުގެ ޚާރިޖީ ވަޒީރު މެވްލޫތު ޝަވްޝަގްލޫއެވެ.\nމި އެއްބަސްވުމުގެ ދަށުން ތުރުކީ ސަރުކާރުގެ އެހީގައި ދިވެހިރާއްޖޭގެ ސަގާފަތް ދިރުވައި އާލާކޮށް ރާއްޖޭގެ ތަރިކަ ދެމެހެއްޓެނިވި ގޮތެއްގައި ރައްކާތެރި ކުރުމަށް މަސައްކަތްކުރެވިގެންދާނެއެވެ. މީގެ އިތުރުން ރާއްޖޭގެ އުފެއްދުންތަކާއި ދިވެހިންގެ މަސައްކަތް ތުރުކީގެ ބާޒާރަށް ތައާރަފްކުރުމަށް މަގުފަހިވެގެންދާނެއެވެ. އަދި ހަމައެއާއެކު މިއުޒިކާއި ވިޝުއަލް އާޓްސް އަދި ޕަރފޯމިން އާޓްސް ފަދަ ފަންނުވެރިކަމުގެ ދާއިރާތައް ކުރިއެރުމަށް ތުރުކީވިލާތުގެ އެހީތެރިކަން ލިބޭނެއެވެ.


dharifulhu jalun salaamaiy vumun shahruk shukuru adhaa kuran beynun vany shirk koggen | Atoll News\nޝާއިޢުކުރީ: ޢާއިޝް އޮކްޓޯބަރ 31, 2021, 14:37\nމުމްބާއި/އިންޑިއާ (31 އޮކްޓޯބަރ) – މިމަސްތެރޭގައި އިންޑިޔާ އަދި ރާއްޖޭގައި ވެސް އެންމެ ހިނގާ ޚަބަރަކަށް ވީ ބޮލީވުޑްގެ ސުޕަސްޓާރ ޝަހްރުކް ޚާންގެ ފިރިހެން ދަރިފުޅު އާރްޔަން ޚާން ޑްރަގްގެ މައްސަލައެއްގައި ޖަލަށްލި ޚަބަރެވެ.\nމިޙަބަރާއެކު ޝާހްރުކް ޚާނާއި އޭނާގެ އަންހެނުން ގޯރީ ޚާނަށް ކޮށްފައިވާ ފުން އަސަރާއި، އެކަމުގެ ހިތާމައިގައި ނުކައި ނުބޮއި އުޅޭ ވާހަކަ، އަދި ދަރިފުޅު ޖަލުން ސަލާމަތް ކުރުމަށް ދެމަފިރިން ކުރަމުންދާ މަސައްކަތުގެ ޚަބަރުތައް ވެސް މީޑީއާތަކުން ދިޔައީ ބަރާބަރަށް ގެނެސްދެމުންނެވެ.\nއެންމެފަހުން އޮކްޓޯބަރ 30 ވަނަ ދުވަހު އާރިޔަން ވަނީ ކަފާލާތުގެ ދަށުން ޖަލުން މިނިވަން ކޮށްފައެވެ. ޑްރަގްގެ މައްސަލައެއްގައި ޖަލަށް ލުމަށްފަހު ކަފާލާތުގެ ދަށުން އާރިޔަން މިނިވަން ކުރުމަށް ކޯޓުން ނިންމާފައި ވަނީ މިމަހު 28 ވަނަ ދުވަހުއެވެ. ނަމަވެސް އެދުވަހު ކޯޓުން ކަރަންޓު ދިއުމުގެ ސަބަބުން ނިންމަންޖެހޭ އިދާރީ މަސައްކަތްތައް ނުނިމި ލަސްވުމުން އާރިޔަންއަށް ޖަލުން ސަލާމަތް ވެވުނީ 30 ވަނަ ދުވަހުއެވެ.\nޓައިމްސް އޮފް އިންޑިއާގައި ބުނެފައިވާ ގޮތުގައި، އެތައް ދުވަހެއް ޖަލުގައި ހޭދަ ކުރުމަށް ފަހު އާރިޔަން ގެއަށް އަންނަން ވާއިރަށް މުމްބާއިގައި އެއާއިލާ ދިރިއުޅޭ ބޮޑު ބަންގަލޯ ވަނީ ޒީނަތްތެރި ކޮށްފައެވެ. އާރިޔަންއަށް މަރުހަބާ ކިޔުމަށް އެއްވެސް ކަމެއް އުނިކޮށްފައެވެ ނުވެއެވެ.\nމީގެ އިތުރުން އާރިޔަން ޖަލުން ސަލާމަތް ވުމުން އެކަމަށް ޓަކައި ޝުކުރު އަދާކުރުމަށް މުމްބާއިގައި ހުންނަ މަޝްހޫރު ފައްޅިއެއް ކަމަށްވާ ސިއްދިވިނާޔަކް ފައްޅިއަށް ގޮސް، އެތަނުގައި އަޅުކަންކުރުމަށް ވެސް ޝާހްރުކް ވަނީ ނިންމާފައެވެ.\nޝާހްރުކް ޚާނަކީ އިންޑިއާއާއި ދުނިޔޭގައިވެސް ނަން މަޝްހޫރު ތަރިއެކެވެ. އޭނާގެ ސަޕޯޓަރުން ދުނިޔޭގެ އެކި ކަންކޮޅުތަކުގައި އުޅޭއިރު، އެތައް ހާސް މުސްލިމުންނެއް ވެސް އޭނާއަށް ސަޕޯޓުކުރެއެވެ. މުސްލިމް ނަމެއް ކިކަމުގައި ވިޔަސް ޝާހްރުކް ޚާން ފާހަގަ ވެފައި ވަނީ އާންމުކޮށް ހިންދޫންގެ އަޅުކަންތަކުގައި ބައިވެރިވާ، ހިންދޫ ބުދުތަކަށް އަޅުކަންކުރާ ތަރިއެއްގެ ގޮތުގައެވެ. އެގޮތުން ކޮންމެ އަހަރަކު އެކި ނަންނަމުގައި ހިންދޫއިން ފާހަގަކުރާ އަޅުކަންތަކުގައި އޭނާ ބައިވެރިވެއެވެ. ބުނެވޭގޮތުގައި އޭނާ ދިރިއުޅޭ ގެ “މަންނަތު” ގައި ވެސް އަޅުކަން ކުރުމަށް ފައްޅިއެއް ހަދާފައި ހުރެއެވެ. އޭނާގެ ގޭގައިވެސް ހިންދޫއިންގެ އަޅުކަންތަކާއި ހަފްލާތައް ބޭއްވުމަކީ އާންމު ކަމެކެވެ.\nދަރިފުޅު ޖަލުން ދޫކޮށްލުމުގެ ކުރިން ޝާހްރުކް އެންމެ ފަހުން ކޮށްފައިވާ ޓްވީޓްވެސް ކޮށްފައި ވަނީ ހިންދޫންގެ އަޅުކަމުގެ ހަފްލާއަކާއި ބެހޭގޮތުން، ހިންދޫއިން ކަލަކު ކަމަށް ޤަބޫލު ކުރާ ބުދަކަށް ތައުރީފު ކޮށްފައެވެ.


Prince Filip ge janaazaa, shaahee ihzathugai\nޕްރިންސް ފިލިޕްގެ ޖަނާޒާ ޝާހީ އިއްޒަތުގައި ކުރިއަށް ދަނީ\nޕްރިންސް ފިލިޕް އުފުރުފުޅުން 99 އަހަރުގައި އަވަހާރަވީ މިމަހު ނުވަވަނަ ދުވަހު\nފްރިންސް ފިލިޕްގެ ޖަނާޒާ ބާއްވައިފި އެވެ. ޖަނާޒާ ބާއްވާފައި ވަނީ މީގެކުރިން ޝާހީ ޖަނާޒާތައް ބާއްވާފައިވާ ގޮތާ ޚިލާފަށް މަޑުމައިތިރި އަދި ހިމޭންކަމުގަ އެވެ. ފިލިޕް އެދިވަޑައިގެންފައި ވަނީ ވެސް ކަންތައް ބޮޑުނުކުރެއްވުމަށެވެ. އަނެއްކޮޅުން ޖަނާޒާގެ މަރުހަލާތައް ފުރިހަމަކޮށްފައި ވަނީ ކޮވިޑާ ގުޅިގެން އިނގިރޭސިވިލާތުގައި އަމަލުކުރެވޭ ރަސްމީ އުސޫލުތަކާ އެއްގޮތަށެވެ.\nއަމީރު ފިލިޕް އަވަހާރަވީ މިމަހު ނުވަ ވަނަ ދުވަހު، އުމުރުފުޅުން 99 އަހަރުގަ އެވެ. މީޑިއާ ރިޕޯޓްތައް ބުނާ ގޮތުން އަވަހާރަވުމުގެ ކުރިން ވެސް ޖަނާޒާގެ ކަންތައްތަކާ މަޝްވަރާކުރެއްވި އެވެ. އެދިވަޑައިގަތީ ގައުމީ އިއްޒަތުގައި ޖަނާޒާ ނުބޭއްވުމަށެވެ. އެހެންކަމުން ޖަނާޒާގެ ހުރިހާ ކަމެއް ވެސް ހިނގައިދިޔައީ ޝާހީ އިއްޒަތުގައި އެކަމަކު ވަރަށް އާދައިގެ ގޮތަކަށެވެ.\nއިނގިރޭސި ރާނީ އެލިޒަބަތު: ފިރިކަލުންގެ ޖަނާޒާއަށް ވަޑައިގަންނަވަނީ\nއިނގިރޭސި ވަލީއަހުދު ޗާލްސް ބައްޕާފުޅުގެ ޖަނާޒާ ކުރިއަށް ގެންދަވަނީ\nއަމީރު ފިލިޕްގެ ޖަނާޒާއަށް މެހެމާނުންނަށް ދައުވަތުނާރުވަ އެވެ. ރަސްމިއްޔާތާއި އަސްކަރީ ޕެރޭޑްގައި 700 އަށް ވުރެ ގިނަ ސިފައިން އެހީތެރިވެދިން ނަމަވެސް ޖަނާޒާގައި ބައިވެރިވެފައި ވަނީ 30 ބޭފުޅެކެވެ. އެއީ މުޅިން ވެސް ޝާހީ އާއިލާގެ އަދި ގާތްތިމާގެ ބޭފުޅުންނެވެ.\nބަކިންހަމް ޕެލަސްއިން އާންމުކުރި ބައިވެރިންގެ ލިސްޓްގައި އާންމުކޮށް އެނގެން ބޭނުންވާ ގޮތަށް ހިމެނެނީ ރާނީގެ އިތުރުން އަމީރު ފިލިޕްގެ ހަތަރު ބޭފުޅުންނާއި ކާފަ ތިންދަރިން އަދި އާއިލާ މެމްބަރުންނެވެ.\nއަމީރުގެ ހަށިކޮޅު ސަންދޯކުގައި ވިންޑްސާ ކާސަލްއަށް ގެންދެވުނީ ޝާހީ އިއްޒަތުގަ އެވެ. އަދި ސެއިންޓް ޖޯޖް ޗެޕަލްގައި، ޝާހީ ސަންދޯއްތަކަށް ޚާއްސަ "ރޯޔަލް ވޮލެޓް" ގައި އަމީރުގެ ސަންދޯއް ބެހައްޓައި އެންމެ ފަހުގެ އަދަބު ވަނީ އަދާކުރައްވާފަ އެވެ.\nޕްރިންސް ފިލިޕްގެ ހަޔާތާއި އަވަހާރަވުން\nޔޫކޭ ޗައިނާ އެމްބެސެޑަރު ހާޒިރުކޮށްފި


milahandhuvaru9- Hali News\n21 October 2020, 10:05\nހެނދުނު ޝަމްއާންއަށް ހޭލެވުނީ މަންމަ ރޯއަޑަށެވެ. އަވަސްއަވަހަށް ވީކީއްތޯ ބަލާލުމަށް ކޮޓަރިން ބޭރަށް ނުކުތެވެ.\n” ކިހިނެއްވީ މަންމާ ” ޝަމްއާން ހައިރާންވެހުރެ އަހާލިއެވެ.\n” އަނެއްކާވެސް މިރަށުން މީހުން މަރުވާންފެށީ ” މަންމަ ރޮމުން ބުނެލިއެވެ.\n” ކާކު މަރުވީ؟ ” ޝަމްއާން އަނެއްކާވެސް ސުވާލުކުރިއެވެ.\n” ކަލޭގެ ޖިންނި އަނބިމީހާ މިރަށުން މީހުން މަރަނީ ” ޝަމްއާންގެ މަންމަ ސަކީނާގެ ގާތަށް ރުޅިއައެވެ.\n” އޭނ ! މަންމާ ދެން ކަލޭމެން ޒުމްރާއާއި ނުބެހޭތި ” ޝަމްއާން އެހެން ބުނެފައި ބާރުބާރަށްގޮސް ކޮޓަރިއަށްވަދެ ތަޅުލިއެވެ. ޝަމްއާން ހުރީ އިންތިހާއަށް ރުޅިގަދަވެފައެވެ.\nއިރުއޮއްސެން ގާތްވީ ވަގުތެވެ. ޝަމްއާން ގޭތެރޭގައި ދެކޮޅަށް ހިނގާލަހިނގާލައި ހުއްޓެވެ. ޝަމްއާންގެ މަންމަމެން ދިޔައީ މިރޭގެ ކިޔެވެލި ކިޔަވާ ގަޑިއަށް ގޭތެރެއާއި ގޯތިތެރެ ތައްޔާރުކުރަމުންނެވެ. ޝަމްއާން ހުރީ އެކަމާ ހިތްހަމަނުޖެހި ހިތްނުތަނަވަސްވެފައެވެ. އިޝާ ނަމާދުން ފައިބައިގެން އައިސް އެހެން ރޭތަކެކޭވެސް އެއްގޮތަށް ގޯތިތެރޭގައި ހަސަންފުޅުމެން އެތުރިލިއެވެ. މާލަސްތަކެއްނުވެ ކިޔެވެލި ކިޔަވަން ފަށައިފިއެވެ. މިރޭ މުޅިގޯތިތެރޭގައި ވަނީ އެކިދިމަދިމާލުގައި އަލިފާން ރޯކޮށްފައެވެ. ކިޔެވެލީގެ ވަކި ހިސާބަކުން ޝަމްއާންގެ މަންމައާއި ބައްޕަވެސް ކިޔެވެލީގައި ބައިވެރިވިއެވެ. އެކަމަކު ޝަމްއާން ބައިވެރިއެއް ނުވެއެވެ. ޝަމްއާން މިރޭ ގެއިން ބޭރަކަށްވެސް ނުނިކުމެވެ.\n” ދޭބަލަ ޝަމްއާން ގޮވައިގެން އަންނަން ” ހަސަންފުޅު ސަކީނާ ގާތުގައި ބުނެލިއެވެ. ހަސަންފުޅު އެހެންބުނުމާއި އެކު ސަކީނާ ގޭތެރެއަށް ވަންނަން ހިނގައިގަތެވެ. ބާރުބާރަށްގޮސް ޝަމްއާންގެ ކޮޓަރީގެ ދޮރުހުޅުވާލިތަނާހެން ސަކީނާއަށް ލިބުނީ ހައިރާންކަމެކެވެ. ކޮޓަރިތެރޭގައި ޒުމްރާއާއި ޝަމްއާން ތިއްބެވެ.\n” މަންމާ އަހަރެން މަރާނުލާ ” ޒުމްރާ ރޯންފެށިއެވެ.\n” ކޮން އާދޭހެއް ކުރާކަށް. ކަލޭ މިރޭ މަރާލާނަން ” ސަކީނާގެ ހަރުކަށި ބަސްތައް އަމުނާލިއެވެ.\n” ނޫން މަންމާ. އަހަރެން މިގެއަށް އަންނަން ޖެހުނީވެސް މަންމަމެންގެ ސަލާމަތަކަށް ” ޒުމްރާ ބުނެލިއެވެ.\n” ކަލެއަށް ކޮންކަމެއް ކުރެވޭނީ؟ ” ސަކީނާ ޖަވާބުދިނެވެ.\n” މަންމަ އަޑުއަހާ، މަންމައާއި ބައްޕަ ދުރުކުރުވަން ބަޔަކު ފަންޑިތަ ހެދީ. އެކަމުންވެސް އަހަރެން މަންމަމެން ސަލާމަތްކުރީ. އަދި އެކަން ޝަމްއާނަށްވެސް ލައްވާލި. އެބަލީގައި ޝަމްއާނުގެ އަނބިމީހާވެސް މަރުވީ ” ޒުމްރާ ހުރިހާ ވާހަކައެއް ކިޔާދެމުންދިޔައެވެ.\n” ތީ ދޮގު. ޖިންނީން ތެދެއް ނުހަދާނެ ” ސަކީނާ ބުނެލިއެވެ.\n” މަންމަ ގަބޫލުކޮށްބަލަ. އަހަރެންގެ ހުރޭ ޝަމްއާންގެ ދަރިއެއްވެސް ” ޒުމްރާ އާދޭސްކުރަން ފެށިއެވެ.\n” އަހަރެން ޖިންނި ދަރިން ބޭނުމެއްނޫން. އަދި މިރޭ ކަލޭ މަރާލާނަން ” އެހެން ބުނެފައި ސަކީނާ ޝަމްއާންގެ އަތުގައި ހިފެހެއްޓިއެވެ.\n” މިރެއަކު ޝަމްއާންއަކަށް ނުދެވޭނެ ” ޒުމްރާ ޝަމްއާންގެ ގައިގައި އޮޅުލައިގަތެވެ.\n” ޝަމްއާން ގައިން ދޫކުރޭ ” ސަކީނާގެ ހަޅޭކުގެ އަޑަށް ހަސަންފުޅު ދުވެފައި އައިސް ކޮޓަރިތެރެއަށް ވަނެވެ. އެއިރު ޝަމްއާން އޮތީ ބިންމައްޗަށް ވެއްޓިފައެވެ. ޝަމްއާންގެ ހަށިގަނޑުން ކޮންމެވެސް ވަރެއްގެ ޒަހަމަތަކެއްވެސް ފެންނަން ހުއްޓެވެ. ހަސަންފުޅުގެ ފަހަތުން ދުވެފައި އައި މީހުން އައިސް ޝަމްއާން ނަގައިގަނެގެން ގެންގޮސް ގޯތިތެރޭގައި ހުރި ޖޯލިފަތީގައި ބޭއްވިއެވެ. ހަސަންފުޅު ކިޔަވަމުން ދިޔައެވެ.\n” ކޮބާ ޖިންނި ޒުމްރާ؟ ” ހަސަންފުޅު ޝަމްއާންއާއި ސުވާލުކުރިއެވެ.\n” ޒުމްރާ ގައިގައި ހުރީ އަލިފާން ހިފާފައި ” ޝަމްއާން ޖަވާބުދެމުން ދިޔައެވެ.\n” އޭނަ މިރޭ މަރާލާފައި ނޫނިއްޔާ ހުއްޓައެއްނުލާނަން ” ހަސަންފުޅު ބުނެލިއެވެ.\n” ކަލެއަށް ޒުމްރާ މަރައެއް ނުލެވޭނެ ” އަނެއްކާވެސް ޝަމްއާން ބުނެލިއެވެ.\n” އާނ ނިކަން ބަލަންހުންނާތި މަރާލާތަން ” ހަސަންފުޅު ޖަވާބުދިނެވެ. ހަސަންފުޅު އަޑުހަރުކޮށް ކިޔަވަމުން ގެންދިޔައެވެ. ޝަމްއާން ތެދުވަން އުޅުނެވެ. ނަމަވެސް ހަސަންފުޅުގެ އަމުރަށް އޭނާގެ ބައިވެރިން ޝަމްއާން ކޮޅަށްތެދުވިޔަ ނުދީ ހިފެހެއްޓިއެވެ.\n” ކޮބާ މިހާރު ޒުމްރާ؟ ” އަނެއްކާވެސް ހަސަންފުޅު ސުވާލުކުރިއެވެ.\n” އެއަނދާ ހުލިވަނީ ” ޝަމްއާން ބުނެލިއެވެ.\nޝަމްއާން ޖޯލިން ތެދުވިއެވެ. ގައިގައި އެއްވެސް ހަކަތައެއް ނެތްކަހަލައެވެ. ދެއަތަށް ކިރިލަކިރިލާ ހުރީއެވެ. ހަސަންފުޅު ގޮސް ޝަމްއާނުގެ ގައިގައި ހިފެހެއްޓިއެވެ.\n” ދެން އެކަންވެސް އެނިމުނީ ” ހަސަންފުޅު ޝަމްއާނަށް ހިތްވަރު ދިނެވެ. ޖަވާބުގައި ޝަމްއާން ބޯޖަހާލިއެވެ. ނަމަވެސް އެކަން އަދި ނުނިމޭކަން ޝަމްއާނަށް އެނގެއެވެ. އެކަމަކު އެކަން ހާމަކުރާކަށް ޝަމްއާން ބޭނުމެއްނުވިއެވެ. ހަސަންފުޅު ޝަމްއާނުގެ ގައިގައި ހިފަހައްޓައިގެންގޮސް ކޮޓަރީގައި ބޭންދިއެވެ. އަދި ސަކީނާގެ ގާތުގައި ޝަމްއާން ރަނގަޅަށް ބަލާށޭ ބުނެފައި ގެއަށްދާން ހިނގައިގަތެވެ. ހަސަންފުޅު ދިއުމުން ޝަމްއާން އޮށޯތީ ނިދާލާށެވެ. ވެފައިވާ ވަރުބަލިން އޮށޯވެލިތަނާ ޝަމްއާނަށް ނިދިއްޖެއެވެ. ހެނދުނު ހޭލެވުނީ ސަކީނާ އައިސް ޝަމްއާނަށް ގޮވާލުމުންނެވެ. ޝަމްއާނަށް ހޭލެވުނު އިރުވެސް މުޅިގައިގައި ރިއްސައެވެ. ހިތްވަރުކޮށްލާފައި ގޮސް ފެންވަރައިގެން އައިސް ސައިބޯން އިށީނެވެ.\n” ދަރިފުޅާ ދެން މިކަމުންވެސް ސަލާމަތްވީ ” ސަކީނާ ޝަމްއާންގެ ބޮލުގައި ފިރުމާލިއެވެ. ޖަވާބުގައި ބޯޖަހާލުން ފިޔަވައި އެއްވެސް ކަމެއް ޝަމްއާން ނުކުރެއެވެ. ސައިބޮއެގެންގޮސް އަނެއްކާވެސް ޝަމްއާން އޮށޯތީއެވެ. ދެން ހޭލެވުނީ އިރުއޮއްސުނުތަނާ ހެންނެވެ. އަވަސްއަވަހަށް ގިފިއްޔަށްވަދެ ފެންވަރާލައިގެން ގޯތިތެރެއަށް ނިކުތެވެ. ގޯތިތެރޭގައި އެއްވެސް މީހަކު ފެންނާކަށް ނެތެވެ. ޝަމްއާންގޮސް ޖޯލިފަތީގައި އޮށޯތެވެ. މަޑުވައިރޯޅިއެއް ޖެހެމުން ދިޔައެވެ. ޝަމްއާން އައިސް ޖޯލީގައި އޮށޯތްތަނާހެން ޝަމްއާނުގެ ޖިންނި ދަރިފުޅު ނަޒާހާ އައިސް ޝަމްއާންގެ ގާތުގައި އިށީނެވެ. ނަޒާހާ އިނީ ފެންކަޅިވެފައެވެ. ނަޒާހާގެ މަންމަ މިދުނިޔެ ދޫކުރުމުގެ ހިތާމައިގައެވެ.\n” މާމަ އެއީ ހާދަ ވިޔާނުދާ މީހެކޭ ދޯ ” ނަޒާހާ ހުރީ ސަކީނާ ދެކެ ވަރަށް ރުޅިއައިސްފައެވެ.\n” ނޫނޭ ދަރިފުޅާ. މާމަ ނަޒާހާ ދެކެ ވަރަށް ލޯބިވޭ ” ޝަމްއާން ދަރިފުޅު ހިތްހަމަ ޖައްސައިދޭން އުޅުނެވެ.\n” އޭ ކާކާއި ތިވާހަކަ ދައްކަނީ. މަންމަ ބުނީމެއްނު އިރުއޮއްސޭގަޑީގައި ބޭރުގައި ނޫޅޭށޭ ” ސަކީނާގެ އަޑު އިވުމާއިއެކު ޝަމްއާން ދިޔައީ ސިއްސައިގެންނެވެ.\n” އިރުކޮޅަކުން ދާނަން ” ޝަމްއާން އެހެން ބުނުމާއި އެކު ސަކީނާ ޝަމްއާންގެ އަތުގައި ހިފެހެއްޓިއެވެ.\n” އޭ މާމާ ބައްޕަ ނުގެންދޭ ” ނަޒާހާގެ އަޑު އިވުމާއި އެކު ސަކީނާ ދިޔައީ ސިއްސައިގެންނެވެ. ސަކީނާ ފުރަގަހަށް އެނބުރި ބަލިއިރު ކުޑަ އަންހެން ކުއްޖަކު ހުއްޓެވެ.\n” ކަލޭތީ ކޮން ޖިންނިއެއް؟ ކޮން މާމައެކޭ ގޮވާކަށް. ކަލޭވެސް މަރަންވީ ދޯ ” ސަކީނާ ނަޒާހާއި ގާތަށް ޖެހިލިއެވެ.\n” މާމަމެން އަހަރެންގެ މަންމަ މަރައިލީ އަދި މަރައިލީވެސް އެހާ އަނިޔާވެރި ގޮތަކަށް ” ނަޒާހާ ބުނެލިއެވެ.\n” ކަލޭ މަންމައޭ؟ އެއީ ކާކު؟ ” ސަކީނާ ސުވާލުކުރިއެވެ.\n” އެއީ ޒުމްރާ. ޝަމްއާން އެއީ އަހަރެންގެ ބައްޕަ ” ނަޒާހާ ބުނެލިއެވެ.\n” ޝަމްއާން ! ކަލެއަށް ޖިންނި ދަރިއެއްވެސް ލިބުނީތަ؟ ” ސަކީނާ ހުރީ ހައިރާންވެފައެވެ.\n” އާނ މިއީ ޖިންނި ކުއްޖެއް. ދެން އަހަރެންވެސް މަރާލާ ” ޝަމްއާން ވާހަކަ ދެއްކުމުގެ ކުރިން ނަޒާހާ ޖަވާބުދިނެވެ.\n” ނޫން. މާމަ ނަޒާހާ މަރާ ނުލާނަން ” ސަކީނާ ގޮސް ނަޒާހާގެ ގައިގައި އޮޅުލައިގަތެވެ.\n” ހިނގާ އެތެރެއަށްދާން. އެއްވެސް މީހެއް ގާތުގައި ނުބުނާތި ތިއީ ޖިންނި ކުއްޖެކޭ ” ނަޒާހާ އުރައިލަމުން ސަކީނާ ބުނެލިއެވެ.\nސަކީނާ ގޭތެރެއަށް ވަންއިރު ޝަމްއާންގެ ބައްޕަވެސް ހުއްޓެވެ.\n” ބަލަ ތިއީ ކޮން ކުއްޖެއް ” ޝަމްއާންގެ ބައްޕަ ސަކީނާ އާއި ސުވާލު ކުރިއެވެ.\n” މިއީ ޝަމްއާން އާއި ޒުމްރާގެ ދަރިއެއް ” ސަކީނާ ޖަވާބު ދިނެވެ.\n” ޖިންނި ކުއްޖެއް ދޯ ” ޝަމްއާންގެ ބައްޕަ ބުނެލިއެވެ.\n” ދެން އެހެން ނުކިޔާ. ނަޒާހާ ދެރަވާނެދޯ ” ސަކީނާ ނަޒާހާގެ ކޮލުގައި ހިފައިލިއެވެ.\nސަކީނާ މެން ވާހަކަ ދައްކަން ތިއްބާ ޝަމްއާން ގޮސް ކޮޓަރިއަށް ވަދެއްޖެއެވެ. ނަޒާހާވެސް ގޮނޑީގައި އިށީނެވެ.\n” މިހުރީ ބޭބޭ ޔަމީން ” ސަކީނާ ނަޒާހާއަށް ޝަމްއާންގެ ދޮށީ ދަރިފުޅު ތަޢާރަފް ކޮއްދިނެވެ.\n” އަހަރެން ކުރިންވެސް ބޭބެ ދަންނަން. ބައެއް ދުވަސް ދުވަހު ކުޅެންވެސް އުޅެން ” ނަޒާހާ ބުނެލިއެވެ.\n” ދެން މިގޭގައި ހުންނަން ވާނީ ” ސަކީނާ ނަޒާހާގެ ކިބައިން އެދުނެވެ.\n” ނޫން. އަހަރެން ބިރުގަނޭ. މާމަމެން އަހަރެން މަރާލަފާނެ. މަންމަވެސް ވަރަށް އަނިޔާ ލިބިފައި މަރުވެގެން ދިޔައީވެސް ” ނަޒާހާ އަށް ރޮވެން ފެށުމާއި އެކު ސަކީނާ އައިސް ނަޒާހާ އުރައިލިއެވެ. ސަކީނާއަށް ވެސް ހުރީ ރޮވިފައެވެ.\n” އަހަރެން ދިޔަޔަސް ކޮންމެ މިލަހަނދުވަރެއްގައި އަހަރެން އަންނާނަން ” ނަޒާހާ އަނެއްކާވެސް ބުނެލިއެވެ.\nބޭރުން މީހަކު ސަލާމް ގޮވައި ލުމާއިއެކު ނަޒާހާ ސިހިގެން ދިޔައެވެ. އަދި ސަކީނާގެ ގައިގައި ބާރަށް ބައްދައިލިއެވެ.\n” ކިހިނެތްވީ ދަރިފުޅާ ” ސަކީނާ ސުވާލު ކުރިއެވެ.\n” އެއީ ހަސަންފުޅު. މާމަ އަހަރެން މަރާނުލައްޗޭ ” ނަޒާހާ ރޯން ފެށިއެވެ.\nސަކީނާ ނަޒާހާ ޝާމްއާން އާއި ހަވާލުކޮއްފައި ގޮސް ދޮރު ހުޅުވިއެވެ. ތެދެކެވެ. ކުރިމަތީ ގައި ހުރީ ހަސަންފުޅެވެ. ސަކީނާ ކުޑަކޮށް ބިރުގެންފިއެވެ.\n” ފުރަން މިދަނީ. ޖިންނީ ކަމެއް ދިމާވެއްޖެއްޔާ އަންގާލާތި ” ހަސަންފުޅު ބުނެލިއެވެ.\n” އާނ. ދެން މިގެއަކު ނޫޅޭނެ ޖިންނިއެއް ” ހަސަންފުޅު އަވަހަށް ފޮނުވާލެވޭތޯ ސަކީނާ އުޅުނެވެ. ސަކީނާގެ ހިތަށް ހަމަޖެހުމެއް ލިބުނީ ހަސަންފުޅު ދާން ހިނގައިގަތުމުންނެވެ.\n” މާމަ އަހަރެންވެސް ދެން ދަނީ. ކޮންމެ މިލަހަނދުވަރު ދޭ ރެއެއްގައި އަހަރެން އަންނާނަން ” ނަޒާހާ ބޭރަށް ނިކުތްތަނާހެން ގެއްލިއްޖެއެވެ. ސަކީނާ ރޯން ފެށިއެވެ. އެކަމަކު ދެން ކުރާނެކަމެއް ނެތެވެ.


Liverpool kuri dhigu inthizaaru fenah, City champion kan hoadhaifi\nލިވަޕޫލް ކުރި ދިގު އިންތިޒާރު ފެނަށް، ސިޓީ ޗެންޕިއަންކަން ހޯދައިފި\n-9months ago0- އަމީން\nލީގުގެ އެންމެ ފަހު މެޗުގައި ބްރައިޓަން 4-1 ކުން ބަލިކޮށް އިނގިރޭސި ޕްރިމިއާ ލީގުގެ ޗެންޕިއަންކަން މެންޗެސްޓާ ސިޓީ ހޯދައިފިއެވެ.\nމެޗުގެ 27 ވަނަ މިނެޓުގައި ފުރަތަމަ ގޯލް ބްރައިޓަންއިން ޖަހާ ސިޓީގެ ސަޕޯޓަރުން ހާސްކަމުގެ ތެރެއަށް ވައްޓާލިއިރު ސިޓީވަނީ އޭގެ މިނެޓެއް ފަހުން 28 ވަނަ މިނެޓުގައި ގޯލެއް ޖަހާ ނަތީޖާ އެއްވަރު ކޮށްފައެވެ. މި ގޯލް ސިޓީއަށް ޖަހައިދިނީ އާޖެންޓީނާގެ ތަރި ސާޖިއޯ އަގުއޭރޯއެވެ.\nފުރަތަމަ ހާފުގެ ކުޅުން ނިމެން ގާތްވެފައިވަނިކޮށް މަހްރޭޒް ނަގައިދިން ކޯނަރަކުން ލަޕޯޓް ބޮލުން ގޯލު ތެރެއަށް ވައްދާލި ގޯލާއެކު ސިޓީވަނީ މެޗުގެ ކުރި ހޯދާފައެވެ.\nފުރަތަމަ ހާފެކޭ އެއްގޮތަށް ސިޓީވަނީ ދެވަނަ ހާފުގައިވެސް ގިނަ ހަމަލާތަކެއް އުފައްދާ މުޅި މެޗް ޑޮމިނޭޓް ކޮށްފައެވެ. އޭގެ ނަތީޖާއަކަށްވީ މަހްރޭޒް ޖެހި ގޯލާއެކު އެޓީމުގެ ލީޑް ދެ ގޯލަށް ފުޅާވެ މެޗުގެ ނަތީޖާ 3-1 ކަށް ބަދަލުވުމެވެ.\nސިޓީއަށް އިތުރު ހިތްހަމަ ޖެހުމެއް ލިބުނީ 72 ވަނަ މިނެޓުގައި ލިބުނު ހިލޭ ޖެހުމަކުން ގުންޑޮގަން ވަރަށް ރީތިކޮށް ފޮނުވާލައިގެން ކާމިޔާބު ކުރި ގޯލުންނެވެ.\nސިޓީއައި އެންމެ ގާތުން ވާދަކުރި ލިވަޕޫލް ކުޅުނު މެޗު އެޓީމް ކާމިޔާބު ކުރީ މި ސީޒަނުގައި ހައިރާން ކުރުވަނިވި ރަނގަޅު ނަތީޖާތަކެއް ނެރެފައިވާ ވުލްވްސްގެ މައްޗަށް ކުރި ހޯދައިގެންނެވެ. 2-0 ކުން ލިވަޕޫލް މޮޅުވި މި މެޗުގައި އެޓީމުގެ ގޯލުތައް ޖަހައިދިނީ މާނޭއެވެ.\nސިޓީ 98 ޕޮއިންޓް ހަމަކޮށްގެން ސިޓީ ލީގް ކާމިޔާބު ކުރި އިރު ލިވަޕޫލްއަށް ލިބިފައިވަނީ 97 ޕޮއިންޓެވެ.


COVID-19: Ameica inn positive vi meehun ge adhadhu bai million ah | ThePress\nކޮވިޑް-19: އެމެރިކާއިން މަރުވި މީހުންގެ އަދަދު ބައި މިލިއަނަށް\n22 February 2021, 09:33\nއެމެރިކާގައި ކޮވިޑް-19ޖެހިގެން މަރުވި މީހެއްގެ ހަށިގަނޑު އަންދާލުމަށްފަހު ބާކީ ހުރި ބައިތައް އަޅާ އަށީގައި ކްރެމަޓޯރިއަމްގެ މުވައްޒަފަކު ފާހަގައެއް ޖަހަނީ / ފޮޓޯ: އޭއެފްޕީ\nފަރުވާއެއް ހޯދިފައި ނުވާ ކޮރޯނާވައިރަސް ޑިޒީޒް (ކޮވިޑް-19) ޖެހިގެން އެމެރިކާއިން މަރުވި މީހުންގެ އަދަދު ބައި މިލިއަނަށް ވުރެ މައްޗަށް އަރައިފިއެވެ.\nޖީއެމްޓީގަޑިން ފަތިހު 03:19 އާ ހިސާބަށް ލިބިފައިވާ އެންމެ ފަހުގެ ތަފާސް ހިސާބުތަކަށް ބަލާއިރު، ކޮވިޑް ޖެހިގެން އެމެރިކާއިން މަރުވި މީހުންގެ އަދަދު ވަނީ 511133 އަށް އަރާފައެވެ. މިއީ ކޮވިޑް-19ގެ މަރުގެ ކޭސްތަކުގެ ރެކޯޑްތަކަށް ބަލާއިރު، ގައުމަކުން ބައި މިލިއަންގެ ފާހަގަ ހުރަސް ކުރި ފުރަތަމަ ފަހަރެވެ.\nމަރުގެ ކޭސްތައް އެންމެ ގިނަ އަދަދަކަށް ރެކޯޑް ކޮށްފައި ވާ ގައުމުތަކުގެ ތެރޭގައި، އެމެރިކާގެ ފަހަތުން ދެން ހިމެނެނީ، ބްރެޒީލް (246560)، މެކްސިކޯ (179797)، އިންޑިއާ (156418)، އަދި އިނގިރޭސިވިލާތް (120580) އެވެ.\nދުނިޔޭގެ ނިސްބަތުން ބަލާއިރު ކޮވިޑް-19ގެ ޕޮޒިޓިވް ކޭސްތައްވެސް އެންމެ ގިނައީ އެމެރިކާގައެވެ. އެމެރިކާއިން މިހާތަނަށް 28765423 ކޭސް ފެނިފައި ވާއިރު، މިވަގުތު އެކްޓިވް ކޭހުގެ ގޮތުގައި 9281100 ކޭސް ވަނީ ފާހަގަ ކޮށްފައެވެ. އެކްޓިވް ކޭސްތަކުގެ ތެރެއިން 16953 ކޭހަކީ ކްރިޓިކަލް/ސީރިއަސް ޕޭޝަންޓުން ކަމަށް ރެކޯޑްތަކުން ދައްކައެވެ.\nމިދަނޑިވަޅަކީ އެމެރިކާގައިވެސް ކޮވިޑް-19ގެ ވެކްސިން ކެމްޕޭން ކުރިއަށް ގެންދާ ދަނޑިވަޅެކެވެ. ބްލޫމްބާގުގެ ރެކޯޑްތަކަށް ބަލާއިރު އެމެރިކާއިން މިހާތަނަށް 63.1 މިލިއަން ޑޯޒްގެ ވެކްސިން ވަނީ ޖަހާފައެވެ. އެމެރިކާއިން ދަނީ ދުވާލެއްގެ މައްޗަށް، އެވަރޭޖުކޮށް، 1.33 މިލިއަން ޑޯޒްގެ ވެކްސިން ޖަހަމުންނެވެ.\nކޮވިޑް-19 އެމެރިކާ ދުނިޔެ


ފަލަ ގޮހޮރު - ވިކިޕީޑިއާ\nފަލަ ގޮހޮރުގައި މައިގަނޑު ބައިތަކާއި، ފާހަގަ ކުރެވޭ ތަންތަން ތިރީގައި މިވަނީ އެވެ.\nފަލަ ގޮހޮރުގެ ފުރަތަމަ ބައި: މައްޗަށްއަރާ ފަލަ ގޮހޮރު: މިބައި އޮންނާނީ ހަށިގަނޑުގެ ކަނާތް ފަރާތުގައެވެ.\nފަލަ ގޮހޮރުގެ ދެވަނަ ބައި: ހުރަސް ފަލަ ގޮހޮރު: މިބައި އޮންނާނީ ހަށިގަނޑުގެ ކަނާތުން ވާތަށް ހުރަހަށެވެ.\nފަލަ ގޮހޮރުގެ ތިންވަނަ ބައި: ތިރިއަށްފައިބާ ފަލަ ގޮހޮރު: މިބައި އޮންނާނީ ހަށިގަނޑުގެ ވާތް ފަރާތުގައެވެ.\nފަލަ ގޮހޮރުގެ ހަތަރުވަނަ ބައި: މިއީ އެންމެ ފަހު ބައެވެ. މިބައި އޮންނާނީ ވާތްފަރާތުން ހަށިގަނޑުގެ މެދާއި ކައިރިއަށް ވާގޮތަށެވެ.\nހިޕަޓިކް ފްލެކްޝަރ: މިއީ މައްޗަށްއަރާ ފަލަ ގޮހޮރު އާއި ހުރަސް ފަލަ ގޮހޮރު ގުޅޭ ކަނެވެ.\nސްޕްލީނިކް ފްލެކްޝަރ: މިއީ ހުރަސް ފަލަ ގޮހޮރު އާއި ތިރިއަށްފައިބާ ފަލަ ގޮހޮރު ގުޅޭ ކަނެވެ.\n1 މައްޗަށްއަރާ ފަލަ ގޮހޮރު\n2 ހިޕަޓިކް ފްލެކްޝަރ\n3 ހުރަސް ފަލަ ގޮހޮރު\n4 ސްޕްލީނިކް ފްލެކްޝަރ\n5 ތިރިއަށްފައިބާ ފަލަ ގޮހޮރު\n6 ސިގްމޮއިޑް ގޮހޮރު\nމައްޗަށްއަރާ ފަލަ ގޮހޮރު[އުނިއިތުރު ގެންނަވާ]\nހިޕަޓިކް ފްލެކްޝަރ[އުނިއިތުރު ގެންނަވާ]\nމި މައުޟޫޢާ ގުޅޭ ޚާއްޞަ މަޒުމޫނު: ހިޕަޓިކް ފްލެކްޝަރ\nހުރަސް ފަލަ ގޮހޮރު[އުނިއިތުރު ގެންނަވާ]\nސްޕްލީނިކް ފްލެކްޝަރ[އުނިއިތުރު ގެންނަވާ]\nތިރިއަށްފައިބާ ފަލަ ގޮހޮރު[އުނިއިތުރު ގެންނަވާ]\nސިގްމޮއިޑް ގޮހޮރު[އުނިއިތުރު ގެންނަވާ]\nމި ޞަފްހާ އަށް އެންމެ ފަހުން ބަދަލެއް ގެނެވިފައިވަނީ 20 އޮގަސްޓު 2013، 06:44 ގައެވެ.


ބެސްޓް އިންވެސްޓަ ރިލޭޝަންސް ކޮމްޕެނީ އެވޯޑް އުރީދޫއަށް\nބެސްޓް އިންވެސްޓަ ރިލޭޝަންސް ކޮމްޕެނީ މޯލްޑިވްސްގެ މަގާމަށް އުރީދޫ މޯލްޑިވްސް ހޮވިއްޖެ އެވެ. މިދިޔަ އަހަރުގެ ގްލޯބަލް ބޭންކިން އެންޑް ފައިނޭންސް އެވޯޑްސްގައި، މިފަދަ އެވޯޑެއް ލިބުމާ ގުޅިގެން އުރީދޫން އަންނަނީ އުފާފާޅު ކުރަމުންނެވެ. އުރީދޫ މޯލްޑިވްސްގެ ސީއީއޯ، ނަޖީބް ޚާން ވިދާޅުވީ، މި ޝަރަފުވެރި އެވޯޑާއެކު، އިންވެސްޓަރުންނާއި ކުންފުންޏާ ދެމެދު ކުރާ މުއާމަލާތްތައް ފުރިހަމަކުރުމަށް ކުންފުނިން ކުރަމުންދާ މަސައްކަތް ބަލައިގެންފައިވާ ކަމަށް ގަބޫލު ކުރާ ކަމަށެވެ. އުރީދޫން ވަނީ އެ ކުންފުނީގެ ހިއްސާދާރުންގެ ފަރާތުން ލިބެމުންދާ ހިތްވަރާއި އިތުބާރުގެ އަގުވަޒަންކޮށްފަ އެވެ.\nމޯލްޑިވްސް ސްޓޮކް އެކްސްޗޭންޖުގެ ލިސްޓިން ގަވާއިދުގައި ވާގޮތުގެ މަތިން، އުރީދޫ މޯލްޑިވްސްގެ ހިއްސާތައް މޯލްޑިވްސް ސްޓޮކް އެކްސްޗޭންޖުގައި ރަސްމީކޮށް ލިސްޓުކޮށްފައިވަނީ 2017 ވަނަ އަހަރުގެ އޮގަސްޓު މަހު އެވެ. އެ ކުންފުނިން ބާއްވާފައިވަނީ ރާއްޖޭގައި މިހާތަނަށް ބާއްވާފައިވާ އެންމެ ކާމިޔާބު އިނީޝިއަލް ޕަބްލިކް އޮފަރިން (އައިޕީއޯ) އެވެ. އުރީދޫ މޯލްޑިވްސްގެ އައިޕީއޯގައި 14,045,260 ހިއްސާ 8257 ހިއްސާދާރުންނަށް ވިއްކާފައިވެ އެވެ. އެގޮތުން ޖުމްލަ 421 މިލިއަން ރުފިޔާ އެ ކުންފުނިން ވަނީ ހޯދައިފަ އެވެ.\nވިއްކާފައިވާ ހިއްސާއަކީ ކުންފުނީގެ ދޫކޮށްފައިވާ ހިއްސާގެ 9.5 ޕަސެންޓެވެ. އައިޕީއޯގައި ރާއްޖޭގެ ގިނަ ހިއްސާދާރުންގެ ބައިވެރިވެފައިވާއިރު އޭގެ ތެރެއިން 6،000 ހިއްސާދާރުންނަކީ ރާއްޖޭގެ ސްޓޮކް އެކްސްޗޭންޖުގައި އަލަށް ބައިވެރިވި ފަރާތްތަކެވެ.\nއުރީދޫ މޯލްޑިވްސް ވެގެންދިޔައީ ރާއްޖޭގައި ލިސްޓުކުރެވިފައިވާ އެންމެ ބޮޑު އެއް ލިސްޓެޑް ކުންފުނީގެ އިތުރުން، އެންމެ ބޮޑު ފްރީ ފްލޯޓް އެޑްޖަސްޓެޑް މާކެޓް ކެޕިޓަލައިޒޭޝަން މޯލްޑިވްސް ސްޓޮކް އެކްސްޗޭންޖުގައި އޮތް ކުންފުންޏަށެވެ.\nދިރާގު މޯލްޑިވްސް ރޯޑް ރޭސް ސެޕްޓެމްބަރު 20 ގައި\nބީއެމްއެލް އަށް އާ ސީއީއޯ އެއް ހަމަޖައްސައިފި\nދިރާގާއި ސްޕާކްހަބް ގުޅިގެން ބޮޑު ހެކަތޯން ފަށައިފި


ވީ.އައި.އޭގެ ތަރައްޤީގެ މަޝްރޫޢުތައް ރައީސުލްޖުމްހޫރިއްޔާ ބައްލަވާލައްވައިފި ވީ.އައި.އޭގެ ތަރައްޤީގެ މަޝްރޫޢުތައް ރައީސުލްޖުމްހޫރިއްޔާ ބައްލަވާލައްވައިފި\nވެލާނާ އިންޓަރނޭޝަނަލް އެއަރޕޯޓުގެ ތަރައްޤީގެ މަޝްރޫޢުތައް ރައީސުލްޖުމްހޫރިއްޔާ އިބްރާހީމް މުޙައްމަދު ޞާލިޙު ބައްލަވާލެއްވުން - ފޮޓޯ: ރައީސް އޮފީސް\nވެލާނާ އިންޓަރނޭޝަނަލް އެއަރޕޯޓް ތަރައްޤީކުރުމަށް ހިންގާ ބިޔަ މަޝްރޫޢުގެ މަސައްކަތްތައް ރައީސުލްޖުމްހޫރިއްޔާ އިބްރާހީމް މުޙައްމަދު ޞާލިޙު ބައްލަވާލައްވައިފިއެވެ. ވީ.އައި.އޭ ތަރައްޤީކުރުމުގެ މަޝްރޫޢުގެ ތެރެއިން މިވަގުތު އެންމެ ބާރު ދުވެލީގައި ކުރިއަށްދާ އެއް މަސައްކަތަކީ އައު އިންޓަރނޭޝަނަލް ޕަސެންޖަރ ޓަރމިނަލުގެ މަސައްކަތެވެ.\nރައީސުލްޖުމްހޫރިއްޔާ ވެލާނާ އިންޓަރނޭޝަނަލް އެއަރޕޯޓަށް ކުރެއްވި ޒިޔާރަތުގައި، ވީ.އައި.އޭގައި ހިނގާ އުމްރާނީ ތަރައްޤީގެ މަޝްރޫޢުތައް ކުރިއަށްދާގޮތް ވަނީ ބައްލަވާލައްވާފައެވެ. އެގޮތުން ވަކި ވަކި ސައިޓުތަކަށް ޒިޔާރަތްކުރައްވައި އެތަންތަނުގެ މަސައްކަތް ކުރިއަށްދާގޮތް ބައްލަވާލެއްވިއެވެ. މި ޒިޔާރަތުގައި އެމަނިކުފާނު ވަނީ ވީ.އައި.އޭގެ އައު ސީ ޕްލޭން ޓަރމިނަލާއި، ކާގޯ ޓަރމިނަލާއި، ފިއުލް ފާމާއި، ފަޔަރ ބިލްޑިންގގެ އިތުރުން އައު ޕަސެންޖަރ ޓަރމިނަލަށް ވަޑައިގެން، އެތަންތަނުގެ މަސައްކަތް ކުރިއަށްދާގޮތް ބައްލަވާލައްވާފައެވެ.\nވީ.އައި.އޭ ތަރައްޤީކުރުމަށް ކުރިއަށްގެންދާ 1 ބިލިއަން ޑޮލަރުގެ ބިޔަ މަޝްރޫޢުގެ ދަށުން އެއަރޕޯޓުގެ ޖާގަ އިތުރުކުރުމަށް 63 ހެކްޓަރުގެ ބިން ވަނީ ހިއްކާފައެވެ. ފިޔަވަހިތަކަކަށް ބަހާލައިގެން ކުރިއަށްގެންދާ މި މަޝްރޫޢުގެ ދަށުން އައު ރަންވޭގެ މަސައްކަތާއި، ފިއުލްފަރމާއި ކާގޯ ޓަރމިނަލް ކޮމްޕްލެކްސްގެ މަސައްކަތް ޙަވާލުކޮށްފައިވަނީ ޗައިނާގެ ބެއިޖިންގ އަރބަން ކޮންސްޓްރަކްޝަން ގްރޫޕް، ބީ.ޔޫ.ސީ.ޖީއާއެވެ. އަދި މި މަޝްރޫޢުގެ ތެރޭގައި ހިމެނޭ އައު ޕަސެންޖަރ ޓާމިނަލްގެ މަސައްކަތް ޙަވާލުކޮށްފައިވަނީ ސަޢޫދީ އަރަބިއްޔާގެ އެންމެ ބޮޑު އެއް ކުންފުނިކަމަށްވާ ބިންލާދިން ގުރޫޕާއެވެ.\nވެލާނާ އިންޓަރނޭޝަނަލް އެއަރޕޯޓުގެ ތަރައްޤީގެ މަޝްރޫޢުތައް ރައީސުލްޖުމްހޫރިއްޔާ އިބްރާހީމް މުޙައްމަދު ޞާލިޙު ބައްލަވާލެއްވުން / ފޮޓޯ: ރައީސް އޮފީސް\nއައު ރަންވޭއާއި، އައު ސީ ޕްލޭން ޓަރމިނަލާއި، ފަޔަރ ބިލްޑިންގއާއި، އައު ސީ ޕްލޭން ޓަރމިނަލާއި، ފިޔުލް ފާމްގެ މަސައްކަތް ނިންމާ، އެތަންތަން ހުޅުވާ ބޭނުންކުރުމަށް ވާންޖެހޭ އެންމެފަހުގެ ތައްޔާރީތައް އެމް.އޭ.ސީ.އެލުން ދަނީ ކޮންޓްރެކްޓަރާ ގުޅިގެން ކުރަމުންނެވެ.\nއައު ވީ.އައި.ޕީ ޓަރމިނަލްގެ ފުރަތަމަ ފިޔަވަހީގެ މަސައްކަތް ނިންމާ އެތަން ބޭނުން ކުރަން ފަށާފައިވާއިރު، ވީ.އައި.ޕީ ޓަރމިނަލްގެ ދެވަނަ ފިޔަވަހީގެ މަސައްކަތާއި، އައު ކާގޯ ޓަރމިނަލް ކޮމްޕްލެކްސްއާއި، އައު ޕަސެންޖަރ ޓަރމިނަލްގެ މަސައްކަތް ބާރު ދުވެލީގައި ދަނީ ކުރަމުންނެވެ.\nމި މަޝްރޫޢުގެ ދަށުން ދުނިޔޭގައި އޮޕަރޭޓްކުރާ އެންމެ ބޮޑެތި މަތިންދާބޯޓު ކަމުގައިވާ A380 މަރުކާގެ ބޯޓު ފަހަރަށްވެސް ފަސޭހަކަމާއެކު ޖެއްސޭނެހެން 3400 މީޓަރު ދިގު އަދި 65 މީޓަރު ފުޅާ ރަންވޭއެއް ވަނީ ތަރައްޤީކޮށްފައެވެ.\nއަލަށް ތަރައްޤީކުރާ ފިޔުލް ފާމަކީ މިހާރު ބޭނުންކުރާ ފިޔުލް ފާމަށްވުރެ3ގުނަ ބޮޑު ތަނެކެވެ. މިތަނުގައި 45 މިލިއަން ލީޓަރުގެ ޖެޓް A1 ފިއުލް، އެއް މިލިއަން ލީޓަރުގެ ޑީސަލް އަދި 0.1 މިލިއަން ލީޓަރުގެ ޕެޓްރޯލް ރައްކާކުރެވޭނެއެވެ. ފިއުލް ސްޓޯރޭޖްގެ އައު އެކްސްޕޭންޝަނާއެކު ވީއައިއޭގައި ފިއުލް ހައިޑްރަންޓް ސިސްޓަމް ހަރުކުރެވި، އެއަރލައިންތަކަށް ތެޔޮ އެޅުމަށް ހޭދަވާ ވަގުތު ކުރުވެގެންދާނެއެވެ.\nވީއައިއޭގެ ހުޅަނގު ފަރާތުގައި ތަރައްޤީކުރާ އައު ކާގޯ ޓާމިނަލް ކޮމްޕްލެކްސްގައި ޒަމާނީ ވަސީލަތްތަކާއެކު ކާގޯ ލޯޑްކޮށް އަންލޯޑް ކުރުމަށް ބޭނުންކުރާނެ ވަޞީލަތްތައް ޤާއިމުކުރެވިގެންދާނެއެވެ.\nއަހަރެއްގެ މައްޗަށް 120،000 ޓަނު ކާގޯ މިތަނުން ޕްރޮސެސް ކުރެވޭނެކަމަށް އަންދާޒާ ކުރެވެއެވެ. މިއީ މިހާރު ބޭނުންކުރާ ކާގޯ ޓާމިނަލްގެ 50 ޕަސެންޓަށް ވުރެ ބޮޑު އަދަދެކެވެ.4ބުރީގެ ޒަމާނީ ސީޕްލޭން ޓާމިނަލްއަކީ ވީވީއައިޕީ އަދި ޑެޑިކޭޓެޑް އެރައިވަލް ލޮބީ ފަދަ އާ ވަސީލަތްތައް ހިމެނޭ ޓާމިނަލެކެވެ. 28،000 އަކަމީޓަރުގެ މި ޓަރމިނަލުގައި ތަނަވަސް ލައުންޖްތަކާއި، އިތުރު ބޯޑިން ގޭޓްތައް ޤާއިމުކޮށްފައިވެއެވެ.\nވީ.އައި.އޭގައި ތަރައްޤީކުރާ އައު ޕަސެންޖަރ ޓަރމިނަލަށް ބަލާއިރު، މިތަނަކީ ފަހުގެ ޒަމާނީ ވަޞީލަތްތަކާއެކު އަހަރަކު ގާތްގަނޑަކަށް 7.5 ފަސިންޖަރުންނަށް ޚިދުމަތްދެވޭނެހެން ތަރައްޤީކުރަމުން އަންނަ ތަނެކެވެ. މިތަން ފަރުމާކޮށްފައިވަނީ ރާއްޖޭގެ ޖަޒީރާވަންތަކަމާއި، ދިވެހިންގެ ސަޤާފަތް ރަމްޒުކޮށްދޭނެހެންނެވެ. އައު ޕަސެންޖަރ ޓަރމިނަލުގެ ކޮންކްރީޓް މަސައްކަތުގެ ބޮޑުބައެއް ނިމިފައިވާއިރު، އިމާރާތުގެ ސްޓީލް ސްޓްރަކްޗަރާއި، ފަސާޑުގެ މަސައްކަތާއި އިމާރާތް ހިޔާކުރުމަށް ކުރަންޖެހޭ މަސައްކަތްތައް ދަނީ ކުރަމުންނެވެ.\nއިތުރު ލިޔުންތައް ތަރައްްޤީ ތަރައްްޤީ


Dhiraagu amilla Postpaid in mihaaru Unlimited Calls koleveyne!\n15 ސެޕްޓެމްބަރ 2021 - 19:19:17\nދިރާގު އަމިއްލަ ޕޯސްޓްޕެއިޑަށް "އަމިއްލަ ވޮއިސް ޕްލަސް"ގެ ނަމުގައި މުޅިން އާ "ވޮއިސް އެޑް އޮން" އެއް ތައާރަފުކޮށްފި އެވެ.\nމަހަކު އެންމެ 175 ރުފިޔާ އަށް އެކްޓިވޭޓް ކޮށްލެވޭ މި އެޑްއޮން އިން ދިރާގު ނަންބަރުތަކަށް ބޭނުން ވަރަކަށް މުޅިން ހިލޭ ގުޅާލެވޭނެއެވެ.\nމި އަހަރު ކުރީކޮޅު ތައާރަފުކުރި ދިރާގު އަމިއްލަ ޕޯސްޓްޕެއިޑަކީ ކަސްޓަމަރުންނަށް އެމީހެއްގެ ބޭނުންތަކަށް ހާއްސަކޮށްގެން ވަރަށް ފަސޭހަކަމާއެކު ކަސްޓަމައިޒް ކޮށްލެވޭ ޕްލޭން އެކެވެ.\nއަމިއްލަ ވޮއިސް އެޑް އޮން އަކީ މިހާރު ދިރާގު ކަސްޓަމަރުން ނަގާ ޕެކޭޖް ތަކުގައި ހިމަނާފައިވާ ހިލޭ ވޮއިސް މިނެޓްސްގެ އިތުރަށް ވޮއިސް ކޯލްސް ކުރަން ބޭނުންވާ ކަސްޓަމަރުންނަށް ހާއްސަ ކޮށްގެން ދިރާގުން ތައާރަފުކުރި އެޑްއޮން އެކެވެ.\nދިރާގުން ބުނީ އަމިއްލަ ޕޯސްޓްޕެއިޑް މެދުވެރިކޮށް ކަސްޓަމަރުންނަށް ފަސޭހަކަމާއެކު ޑޭޓާ އަދި ވޮއިސް ބޭނުންވާ ގޮތަކަށް ސެޓްކޮށްލެވޭނެ ކަމަށާއި އަމިއްލަ ޕޯސްޓްޕެއިޑްގެ "ވެލިއު ޕްކެސް" އިން އެ ކަސްޓަމަރެއްގެ މޮބައިލް ޔޫސޭޖަށް ބިނާކޮށް، މި ވެލިއު ޕެކްތަކުން ބޭނުންވާ ޕެކެއް ހިޔާރު ކުރެވޭނެ ކަމަށެވެ.\nވެލިއު ޕްކްތަކުގެ ތެރޭގައި ޗެޓް، ސޯޝަލް މީޑިއާ، ވޮއިސް، ޑޭޓާ އަދި ސްޓްރީމިން އެޑްއޮންސް ހިމެނެއެވެ. ސްޓްރީމިންގ އެޑްއޮންގައި ދިރާގު ޓީވީ، ދިރާގު ޕްލޭ، ނެޓްފްލިކްސް، އެމޭޒަން ޕްރައިމް، ޔޫޓިއުބް އަދި ޓިކްޓޮކަށް ހިމެނެއެވެ. މީގެ އިތުރުން ރާއްޖެއިން ބޭރަށް ގުޅާ ކަސްޓަމަރުންނަށް ހާއްސަކޮށް އައިޑީޑީ ވެލިއު ޕެކްސްވެސް ވަނީ ހިމަނާފައިއެވެ.\nދިރާގުގެ އެކި އެކި ހިދުމަތްތަކަށް ގެންނަމުންދާ ބަދަލުތަކަކީ ކަސްޓަމަރުންގެ ޑިޖިޓަލް ތަޖުރިބާ އިތުރަށް ފުރިހަމަ ކުރުމުގެ ގޮތުން ކުރަމުން އަންނަ މަސައްކަތްތަކުގެ ތެރެއިން މުހިންމު މަސައްކަތެއް ކަމަށް ދިރާގުން ބުނެއެވެ.\n2 ޖީބީ ޑޭޓާ ލިބޭ ޕްރޮމޯޝަން ހުރިހާ ޕެކޭޖްތަކަށް އިތުރުކޮށްފި\nދިރާގުން ސެމްސަންގް ގެލެކްސީ ޒީ ފޯލްޑް35ޖީ ރާއްޖެއަށް\nދިރާގު ޕްރީޕެއިޑް ޑޭޓާ ސިމް ތަކުން3ގުނަ އިތުރު ޑޭޓާ


Fuluhun Kunooz Ah Vai Mahsala Integrity Commission Ah - Vaguthu\nފުލުުހުން ކުނޫޒަށް ވަތް މައްސަލަ އިންޓެގްރިޓީ ކޮމިޝަނަށް ހުށަހަޅައިފި\nފެބުރުއަރީ 22 ވަނަ ދުވަހުގެރޭ ދަންވަރު ޖުމްހޫރީ ޕާޓީގެ އޮފީސް މ. ކުނޫޒް ގެ އިމާރާތަށް އެސް އޯ ފުލުހުންގެ ބަޔަކު ވަދެ ތަނުގެ އެތެރޭގައި ތިބި ބަޔަކާމެދު އަނިޔާޥެރި އަމަލުތަކެއް ކުރިކަމަށްބުނެ، މައްސަލަ ބަލައި ތަހްޤީގުކޮށް ދިނުމަށް އެދި ޖުމްހޫރީ ޕާޓީގެ ފަރާތުން ނޭޝަނަލް އިންޓެގްރިޓީ ކޮމިޝަނަށް ހުށަހަޅައިފިއެވެ.\nމިއަދު ޖުމްހުރީ ޕާޓީން ނޭޝަނަލް އިންޓެގްރިޓީ ކޮމިޝަނަށް ހުށައަޅާފައިވާ ސިޓީއެއްގައި ބުނެފައިވަނީ 22 ފެބްރުއަރީ 2018 ވަނަ ދުވަހުގެ ރޭ ދަންވަރުގެ ވަގުތުގައި މޯލްޑިވްސް ޕޮލިސް ސަރވިސްގެ އެސް.އޯ ފުލުހުން އެއްވެސް ބެލުމެއް އުޞޫލެއް ހަމައެއްނެތި، ޖުމްހޫރީ ޕާޓީގެ އޮފީސް މާފަންނު ކުނޫޒުތެރެއަށް އެއްވެސް ހުއްދައެއް ހޯދުމަކާނުލައި ވަދެ ތަނުގެ އެތެރޭގައި ތިބި އެތަކެއް ރައްޔިތުންނަށް ޤަސްތުގައި އަނިޔާދިނުމުގެ މަޤްޞަދުގައި އެމީހުން ހިފަހައްޓައި އެމީހުންގެ މޫނަށާއި ލޮލަށް އަމާޒުކޮށް ފޫޓަކަށްވުރެވެސް ކައިރިން ޕެޕަރސްޕްރޭ ޖަހައި އަނިޔާވެރިކޮށް ބައެއް މީހުން ތަނުގެ ތެރެއިން ބޭރުކޮށްފައިވާކަމަށެވެ. އަދ ހިންގާފައިވާ އިންސާނިއްޔަތާ ޚިލާފު މި ޢަމަލުތައް އިންޓެގްރިޓީ ކޮމިޝަނުން ބައްލަވައިދިނުމަށް މިސިޓީގައިވެއެވެ.\nހަމަ އެރޭ މ. ކުނޫޒުގެ ތެރެއަށް ހުއްދަހޯދުމެއްނެތި ވަދެ ބައެއް ފުލުހުން ހިންގާފައިވާ މި ޖަރީމާގެ ތެރެއިން މ. ގޯނބިލިގަސްދޮށުގެ އަބްދުއްﷲ ސަލީމްގެ މޫނަށާއި އަނގަޔަށާއި ލޮލަށް ގިނަ އަދަދަކަށް ޕެޕަރސްޕްރޭ ޖެހުމުގެ ސަބަބުން އޭނާ ފިޓްޖެހި ހޭނެތުމުންވެސް އޭނާއަށް އެހީތެރިނުވެ، ފުލުހުން އޭނާ ދޫކޮށްލާފައި ދިޔުމުން، އެކަންވަނީ އެސިޓީގައި ކުއްވެރިކޮށްފައެވެ. މިސިޓީގައި ބުނެފައިވަނީ އެހީތެރިކަން ޤަސްތުގައި ނުދިނުމަކީ މީހެއްގެ ފުރާނަޔަށް ގެއްލުން ލިބިދާނެފަދަ ޙާލަތެއްކަމަށްވެފައި އިންސާނިއްޔަތަށްޓަކައިވެސް އެހީތެރިވުމުގެ މަޤްޞަދު އެފަދަ ފުލުހުންގެ ކިބައިގައި ނެތްކަމުން މިއަދު އަބްދުﷲ ސަލީމް އެގެންދަނީ އައި.ޖީ.އެމް ހޮސްޕިޓަލުގެ އައި.ސީ.ޔޫގައި ފުރާނަޔާ ހަނގުރާމަކުރަމުން ކަމަށާއި މިމައްސަލަތަށް ބައްލަވާ ދެއްވުން އެދޭކަމަށެވެ.\nފެބުރުއަރީ 23, 2018 21:54\nމިހިސާބަށް މިގައުމު ގެންދިއުމުގައި ކުނޫޒުގެ ވަރަށްނޮޑު ހިއްސާއެއް އެބައޮތް! އެހެންކަމުން ތިޢަމަލު ކުއްވެރި ކުރެވޭކަށްނެތް!\nފެބުރުއަރީ 23, 2018 22:45\nފެބުރުއަރީ 23, 2018 22:47\nފެބުރުއަރީ 23, 2018 23:22\nމިހާ ކަމުނުދާ ގައުމެއްގައި ހުއްނަ މުއައްސަސާތަކަށް ތިކަހަލަ މައްސަލަ ހުށަހަޅަނީ ކީއްކުރަންތޯ؟\nތި އިދިކޮޅޭމެން އިންސާފުހޯދަން ދާންޖެހޭނީ އދލަށް، ނުވަތަ އީޔޫއަށް\nނުވަތަ އިގިރޭސި ވިލާތަށް ކޮމަންވެލްތަށް ނުވަތަ އިންޑިއާގެ ބޮޑުވަޒީރު މޯދީގެ ފައިބުޑަކަށްނު!\nފެބުރުއަރީ 24, 2018 00:20\nތިބުނީހަމަރަގަޅައް މިބައިގަނޑަކީ ސަރުކާރުވެސް ގަބޫލުކުރާބައެއްނޫން\nފެބުރުއަރީ 24, 2018 00:18\nމަގުމަތީގަތިބެނުބައިކަންތައް ކޮށްފަ ފިލަންވަނީމަ ފަހަތުން ފުލުހުންވަދެ ޖަހާއެއްޗެއް ޖަހާނެ\nފެބުރުއަރީ 24, 2018 09:07\nއާއްމުންގެ ރައްކާތެރިކަން އަދި އާއްމުންގެ ގެދޮރުގެ ރައްކާތެރިކަން ފުލުހުން / ސިފައިން ކަށަވަރު ކޮށް ދޭން ޖެހޭނެ. އާއްމުންނަށް މުސީބާތް ޖައްސާ ރޭވުން ރާވާ އައްޑާތަށް ހޯދާ އެތަން ތަން ނައްތަން ޖެހޭ. މާފަންނު ކުނޫޒަކީ އެކަހަލަ ތަނަކަށް ވެއްޖެ. ކުނޫޒު ތަޅާލާފާ އެތާނުގެ މިސްކިތެއް އެޅުން ނުވަތަ ޕާކެއް ހެދުން ރަނގަޅު. އެކަމަކު އެތަނުގާ ދިރިއުޅޭ ގާސިމުގެ އާއިލާގެ މީހުންނަށާއި ގާތްތިމާގެ މީހުންނަށް ދިރިއުޅެވޭނެ އިންތިޒާމު ކުރެވިފަ ހުންނަން ޖެހޭނެ.


"Gulabo Sitabo" ah Ayushmann ehbasvee party akun\nއަމީތާބާއި އަޔުޝްމަން ގްލާބޯ ސިޓާބޯގައި\nޝޫޖިތު ސިރްކާރްގެ "ގުލާބޯ ސިޓާބޯ" ގައި އެންމެ މުހިއްމު ރޯލުތައް ކުޅެފައި ވަނީ އަމީތާބް ބައްޗަން އާއި އަޔުޝްމާން ކުރާނާ އެވެ. ފިލްމު މިހާރު އޮންލައިންކޮށް ރިލީޒް ކޮށްފައިވާއިރު ކްރިޓިކްސް އާއި ބެލުންތެރިންގެ ތައުރީފު ދަނީ ލިބެމުންނެވެ. މިއީ އަޔުޝްމާން އާއި އަމީތާބު އެކުގައި ކުޅުނު ފުރަތަމަ ފިލްމަށް ވިޔަސް މި ދެ ތަރިންގެ ޕާފޯމަންސް ވަރަށް ފުރިހަމަ ކަމަށް ފިލްމު ބެލި އެންމެން ވެސް އަންނަނީ ބުނަމުންނެވެ.\nދާދިފަހުން ޑައިރެކްޓަރު ޝޫޖިތު ވަނީ ފިލްމަށް އަޔުޝްމާން ޚިޔާރު ހުރި ގޮތާ ބެހޭ ގޮތުން ވާހަކަ ދައްކާފަ އެވެ. އަދި އަޔުޝްމާނަށް ފިލްމު ދޭން ނިންމައި އެ ފިލްމު އަޔުޝްމާނަށް ހުށަހެޅި ގޮތް ވެސް ކިޔައިދީފަ އެވެ. ޑައިރެކްޓަރު ބުނީ އަޔުޝްމާން އަކީ އެ ރޯލަށް އޭނާ ފުރަތަމަ ވެސް ބޭނުންވި އެކްޓަރެވެ.\n"އެންމެ ފުރަތަމަ އަހަރެން އަމީތާބުގެ ކެރެކްޓާ ކުޅޭނެ އެކްޓަރަކާ މެދު ވިސްނީ. ދެން އަމީތާބު ހަމަޖެހުމުން އަޔުޝްމާން ހަމަޖައްސަން ނިންމީ. އެ ވާހަކަ އަހަރެން އޭނާއާ ހިއްސާ ކުރީ ދީޕިކާ ޕަދުކޯން އާއި ރަންވީރު ސިންގްގެ ކައިވެނީގެ ރިސެޕްޝަނުން ދިމާވެގެން. އެ ފިލްމުގެ ނެރޭޝަން ވެސް އަހަރެން ދިނީ އެ ރިސެޕްޝަންގައި ހުރެގެން،" ޝޫޖިތު ބުންޏެވެ.\nނަސީބަކުން އަޔުޝްމާނަށް މި ނެރޭޝަން ވަރަށް ކަމުދިޔަ އެވެ. އަދި ވަގުތުން ފިލްމު ކުޅެން އެއްބަސްވި އެވެ.\n"ފިލްމުގެ ނެރޭޝަން އަޑުއަހާފަ އަޔުޝްމާން އުފަލުން ވަރެއް ނެތް. އެތަނުގައި ހުރެގެން އުފަލުން ފުމެން ފަށައިފި،" ޑައިރެކްޓަރު ބުންޏެވެ.


Sundan ge Raees verikamun dhurukohfi\nއުމަރު އަލް ބަސީރު\nސޫދާނުގެ ރައީސް އުމަރު ހަސަން އަލްބަޝީރު މަގާމުން ދުރުކޮށް އޭނާއާ އަރިސް ބައެއް މީހުން ހައްޔަރުކޮށްފި އެވެ. މިކަން ވަނީ ދުނިޔޭ މީޑިއާއިން މިހާރު ކަށަވަރުކޮށްދީފަ އެވެ.\nސޫދާނުގެ ވެރިރަށް ހަރްތޫމުގައި ގާއިމުވެފައިވާ މީޑީއާތަކާ ހަވާލާދީ ސީއެންއެން އިން ބުނީ ރައީސް އަލްބަޝީރު އެ މަނިކުފާނުގެ ގެކޮޅުގެ "ބަންދެއްގައި" މަޑުކުރެއްވުމަށް ސިފައިން އަންގާފައިވާ ކަމަށެވެ.\nނަވާރަސަތޭކަ އަށްޑިހަ ނުވަނަ ވަނަ އަހަރު އަލް ބަސީރު ވެރި ކަމަށް ވަޑައިގެންނެވީ ބަޣާވާތެއްގެ ތެރެއިންނެވެ. އޭރުގެ ބޮޑުވަޒީރަކީ އައްސޯދިގު އަލްމަހްދީ އެވެ.\nސޫދާން ހަލަބޮލިވެފައިވާއިރު މަގުތަކާއި، ބުރިޖުތަކުގައި ސިފައިންގެ އުޅަނދުތައް ހަރަކާތްތެރިވަމުން ދާއިރު، ވެރިކަންކުރާ ޕާޓީގެ ރައީސު އަޙްމަދު ހާރޫނާއި، ކުރީގެ ނާއިބު ރައީސު އަލީ އުސްމާނު މުއްމަދު ތޯހާ އާއި ކުރީގެ ދިފާއީ ވަޒީރު ވަނީ ހައްުޔަރު ކޮށްފަ އެވެ. ރިޕޯޓްތައް ބުނާގޮތުގައި ރައީސް ބަޝީރުގެ އާއިލާގެ ބޭފުޅުން ދިރިއުޅުއްވާ ގެތަކުގައި ވެސް ސިފައިން ފޯރި މަރަން ވަނީ ފަށާފަ އެވެ.\nމި ބަދަލު އާއިރު ސޫދާން ޕްރެފަޝަންލްސް އެސޯސިއޭޝަނުން ދަނީ އާއްމުން ސިފައިންގެ މަރުކަޒުގެ ކުރިމަތީގައި އޮތް މައިދާނަށް އެއްވުމަށް ގޮވާލަމުންނެވެ. އެ މީހުން ބުނަނީ ވީ އެންމެ އަވަހަކަށް މަދަނީ ސަރުކާރަކާ ދައުލަތް ހަވާލު ކުރަން ޖެހޭނެ ކަމަށެވެ.\nއިންސާނިއްޔަތާ ހިލާފު އެތައް އަމަލުތަކެއް ހިންގާފައިވާ ކަމުގެ ތުހުމަތުތައް އޮތް ރައީސް އުމަރު އަލް ބަޝީރުގެ ދުވަސްވީ ވެރިކަމާ ދެކޮޅަށް އެ ގައުމުގެ ރައްޔިތުން މުޒާހަރާ ކުރަން ފެށީ މިދިޔަ އަހަރުގެ ޑިސެމްބަރު މަހުގެ ތެރޭގަ އެވެ. މުޒާހަރާ ކުރާ މީހުން ގޮވާލީ އެ ގައުމުގައި މިހާރު 30 އަހަރުވީ ވެރިކަން ނިންމާލުމަށެވެ.\nއެންމެ މީރު ރިހައިގެ ލިސްޓަށް ދިވެހި މަސްރިހަ


(21 ޖެނުއަރީ 2020 އާ ގުޅޭ)\n"އިޒް ދިސް ރިއަލް... އެއީ ހޭޒަލްއަށްވާނީ ކިހިނެއް؟" ކުރިއަށް ފިޔަވަޅެއް އެޅުމުގެ ކުރީން ދާރިއަންއަށް އަމިއްލަ ހިތާ ސުވާލުކޮށްލެވުނެވެ.\nދާރިއަންއަށް ވެފައި ހުރި ގޮތުން ހޭޒަލް ބޮލުން އިޝާރާތެއްކޮށްލިއެވެ. ހޭޒަލްއަށް ގެއްލިފައި ހުރެ ދާރިއަން އައިސް އެ މޭޒުގެ ދޮށުގައި މަޑުކޮށްލިއެވެ. ހޭޒަލް ތެދުވި ގޮނޑީގައި އޭނާ އަލުން އިށީނެވެ. އޭނާއާ ޖެހިގެން ވައަތް ފަރާތުގައި ހުރި ގޮނޑީގައި ދާރިއަން އިށީނެވެ. އޭނާގެ ނަޒަރު އޭރުވެސް ހުއްޓިފައި ހުރީ ހޭޒަލްއަށެވެ.\n"މިތާ އިންނަންވީމަ، އަހަރެން ކޮފީއެއް ގެނައީ" ހޭޒަލް ވާހަކަދެއްކިއެވެ. ދާރިއަންގެ ނަޒަރު އޭނާއަށް ހުއްޓިފައި ހުރިކަން އެނގެއެވެ. ހެދުން އެޅުމަށް ގެނައި ހެޔޮ ބަދަލުގެ ސަބަބުކަމަށް ވެދާނޭ ހޭޒަލް ހީކުރިއެވެ.\n"ތީ ހަމަ ހޭޒަލްތަ؟" ދާރިއަން އަހާލިއެވެ. އޭގެ ޖަވާބަކަށް ހޭޒަލް ލުއި ހިނިތުންވުމަކާއެކު ބޯޖަހާލިއެވެ.\n"ހަމަ އެހާ ތަފާތީތަ؟" ދާރިއަން ސަމާސާގެ ނިޔަތުގައި ކަންބޮޑުކުރަނީއޭ ހޭޒަލްއަށް ހީވިއެވެ. ލުއި ހީނލުމެއްގެ އަޑު ދާރިއަންގެ ފަރާތުން އިވިގެން ދިޔައެވެ. އެ ހުނުމާއެކު އޭނާ ގޮނޑީގައި ރަނގަޅަށް ހަމަޖެހިލިއެވެ. އެވަގުތު ވެއިޓަރަކު އެ މޭޒު ދޮށަށް ކައިރިވެލައިފިއެވެ. އޭނާއަށް އެއްޗެކޭ ނުބުނެވިގެން އުޅެނިކޮށް ދާރިއަން އޯޑަރު ދީފިއެވެ. އެތަނުން ވެއިޓަރު އަވަހަށް ފޮނުވާލުމުގެ ގަސްދުގައެވެ. ވެއިޓަރުގެ އުނދަގުލެއް ނުޖެހޭނެކަން ޔަގީންވާހާ ދުރަށް އޭނާ ދިއުމުން އަނެއްކާ ވެސް ހޭޒަލްއަށް ދާރިއަންގެ ނަޒަރު ހުއްޓިއްޖެއެވެ.\n"ކިހިނެއްތަ؟" ފަރުވާތެރިކަމާއެކު ހޭޒަލްގެ މޫނަށް ބަލަން އިނދެ ދާރިއަން އަހާލިއެވެ.\n"ރަނގަޅު" ހޭޒަލް ބުނެލިއެވެ. ހޭޒަލް އުޅުމަށް ބަދަލުތަކެއް އައިސްފިކަން ދާރިއަންއަށް ޔަގީން ކުރެވުނެވެ.\n"ބަލީތަ؟... ތިމޫނުން އެހެންހީވާތީ" ދާރިއަން އަބަދުވެސް ހޭޒަލް ފާޅުނުކުރާ ވާހަކަތައް އެ މޫނުން ދެނެގަންނަން މަސައްކަތްކުރެއެވެ.\n"ބަލިވި... އެކަމަކު މިހާރު ﷲ އިރާދަފުޅުން ރަނގަޅު، ސޮރީ އިނގޭ އެއްވެސް އެއްޗެއް އަންގާނުލެވި މިހާ ދުވަސްވީމަ، މަސައްކަތް ނުކުރާކަށްނޫން..." ހޭޒަލްގެ އަޑުގައި ކުރީން ނުހުންނަ މަޑުމައިތިރިކަމެއްވިއެވެ. ދައްކާ ކޮންމެ ވާހަކައެއް އޭނާ ދައްކަނީ ސީރިއަސްކަމާއެކުއެވެ. ދާރިއަންއާ ބައްދަލުވުމުން އިހު ސަމާސާކޮށް ކުދިކުދި ކަންތައްތަކާ ހީނހީނފައި އުޅުނު ގޮތް ހޭޒަލްގެ މިޒާޖުން ފިލައިފައިވާ ކަހަލައެވެ.\n"އަހަރެންގެ އަތުގައި އެ ފޮށި އެބައޮތް... އެދުވަހު ހޭޒަލްތަ އެ ހިފައިގެން އޮފީހަށް އައީ،" ދާރިއަން ޔަގީންކުރަން ބޭނުންވިއެވެ. ނަމަވެސް އޭނާއަށް ކުރެވުނު ސުވާލުން ހޭޒަލްއަށް ތަފާތު އަސަރުތަކެއް ކުރުވައިފިކަން އެމޫނުން ދުށްޓެވެ. ހޭޒަލްއަށް އުނދަގޫކަން އިޙްސާސް ކުރެވުމުގެ ގަސްދެއްނެތަށް އެ އަންހެންކުއްޖާއަށް މިހާ ބޮޑު ބަދަލެއް އައި ސަބަބު އެނގެން ދާރިއަންގެ ހިތް ތެޅިފޮޅެންފެށިއެވެ. އެވަގުތު ވެއިޓަރު އައިސް ކޮފީޖޯޑު ދާރިއަންގެ ކައިރީ މޭޒުމަތީ ބަހައްޓައިފަ ހިނގައްޖެއެވެ. ޖޯޑުގެ އަތްގަނޑުގައި ޝަހާދަތް ހިނގާލުމާއެކު ދާރިއަންއަށް ލޯހިމަކޮށްލެވުނެވެ. ސިކުނޑީގައި ތަފާތު ޚިޔާލުތައް އުތުރިއަރަމުންދިޔައެވެ. ހޭޒަލްގެ ކޯތާފަތުގައި ހިފާލުމާއެކު އެ ތަނަވަސްނިތްކުރީގައި ބޮސްދޭން ވެސް އޭނާގެ ނަފްސު އެދެމުން ދިޔައެވެ. ހޭޒަލްއަށް ދާރިއަންގެ ނަޒަރު އަމާޒުކޮށްލެވުނެވެ.\nހަނދާނުގައި ރައްކާކުރެވިފައިވި އެ ދުވަހުގެ މަންޒަރުތައް ބޮޑުވެ ކުލަވެގެން އައީ ހޭޒަލްގެ އިޚްތިޔާރަކުނޫނެވެ. އެކަމުން އޭނާގެ ހިތަށް އުނދަގޫވިއެވެ. ނޭނގޭ ހާސްކަމެއް ނަފްސުގެ ނުތަނަވަސްކަމުގެ މައްޗަށް ވެރިވާންފެށިއެވެ. އުނގުމަތީ ބާއްވާލެވިފައި އޮތް ދެއަތްތިލަ ޖޯޑުކޮށްލައި ބާރުކޮށްލިއެވެ. ލިއަމްގެ ހަނދާންތަކާ ނުލައި ދާރިއަންގެ ސުވާލަށް ޖަވާބެއްނުދެވޭނެއެވެ. ސުކޫތުކޮޅަކަށްފަހު ފިނިނޭވާއެއް ހޭޒަލް ދޫކޮށްލިއެވެ. ދާރިއަންއަށް ބަލާލައި ބޯޖަހާލިއެވެ. އެ ހުރިހާއިރު މާނަވީ ގޮތަކަށް ދާރިއަން ބަލަން އިންކަން ހޭޒަލްއަށް ޔަގީންކުރެވުނެވެ.\nނަޝާއާ ހުރިހާކަމެއް ޚިއްޞާކުރެވުނަސް ދާރިއަންއަކީ އެހާ ގާތްމީހެއްކަމަށް ހޭޒަލްއަށް ނުދެކެވެއެވެ. އެހެންވެ ދާރިއަންއަށް އޭނާގެ ދިރިއުޅުމުގެ ވާހަކަ އިވިއްޖެނަމަ ހީކުރާނޭ ގޮތަކާމެދު ހޭޒަލް ކަންބޮޑުވަނީއެވެ. މީހުން ދެކޭ ގޮތަށްވުރެ ކަންއޮތްގޮތާމެދު ވިސްނަން ޖެހޭނެކަން އިޝްވާ ބުނެދިނެވެ. އެހެންވިޔަސް ހޭޒަލް އެކަމަށް އަދިވެސް ނުހޭނެނީއެވެ. ޒާތީ ކަންކަމުގައި ގާތްކަމެއް ނެތަސް ދާރިއަންއަކީ ޤަދަރުކުރެވޭ ރަޙުމަތްތެރިއެކެވެ. ލިއަމްއާ ވަކިވާން ނިންމި ދުވަހުން ފެށިގެން މިއަދާ ހަމައަށް ވެސް ހޭޒަލް ކުރީ ހިތްވަރެވެ. މީހުން ކައިރީ ދިރިއުޅުން ނިމުމަކަށް އަތުވެއްޖެއޭ ބުނަންވުމުން ހޭޒަލްގެ ހިތުގެ ފާރުތަކުން އަދިވެސް ލޭހިލެއެވެ.\n"ލޮލުން ކޮފީތަށި ބޯލެވޭތޯތަ ތިވަރަށް ތިބަލަނީ" ހިމޭންކަމާއެކު ކޮފީޖޯޑަށް ހޭޒަލްގެ ނަޒަރު ހުއްޓިފައި ހުންނަތާ ވަގުތުކޮޅެއްވެގެން ދާރިއަން ވާހަކަދެއްކިއެވެ. އެ އަޑަށް ހޭޒަލް އިސްއުފުލައި ހިނިތުންވެލިއެވެ. އެހެންނަމަވެސް އެ ހިނިތުންވުން އެ ދެލޮލާ ހަމައަށް ނުފޯރާކަން ދާރިއަންއަށް ފާހަގަވިއެވެ.\n"މަސައްކަތް ހުއްޓާލަންތަ ގަސްދުކުރަނީ، ހޭޒަލް ބޭނުންވާގޮތެއްބުނެބަލަ" ހޭޒަލް އަނގައިން ނުބުނުމުން ދާރިއަން ބުންޏެވެ.\n"މަސައްކަތެއް ކުރަން ވަރަށް ބޭނުން، އަލުން އާކަމެއް ފެށުމަށްވުރެ ވިސްނުން ހުރީ ދާރިއަން އޯކޭނަމަ ހުއްޓާލި ހިސާބުން ތިކޮޅުން ހުށަހެޅި މަސައްކަތް ފެށުމަށް" ހޭޒަލްގެ ހިތުގައި އޮތް ގޮތަށް ހާމަކުރިއެވެ.\n"އަހަންނަށް އޯކޭ... ހޭޒަލް ދޫކޮށްލުމުގެ ޚިޔާލެއްނެތް... ހެ ހެ ހެ... ހުއްޓަހުއްޓާފާ ވިޔަސް އަހަރެން ބޭނުންވަނީ ހޭޒަލްއާއެކު މަސައްކަތްކުރަން، އެއީ އެހެންމީހަކަށް އޮތް އޮފާއެއްނޫން" ލަފުޒުތަކުގެ ތެރޭ ދާރިއަންގެ ނިޔަތް އޮތީ ފޮރުވިފައެވެ.\n"ތެންކިޔު... ވަރަށް ބޮޑަށް..." ހޭޒަލް ބުނެލިއެވެ.\n"ކީއްވެ ތިހާ ބަދަލުވީ... އައި މީން ޔޯ ޑްރެސް" ދާރިއަން ކުއްލިއަކަށް އަހާލިއެވެ.\n"މީއެންނު ހުންނަންވީ ގޮތަކީ" ލުއިހިނިތުންވުމެއް ހޭޒަލް ބަދަލުކޮށްލިއެވެ. ދާރިއަންއަށް އެ ޖަވާބުން ނުފުދުނު ކަހަލައެވެ.\nއެ ދެ ޒުވާނުންގެ ދެމެދުގައި ވާހަކަކުރިއަށް ދިޔަނަމަވެސް ކުރީން ހުރި ގާތްކަމެއްނެތްހެން ދާރިއަންއަށް ހީވިއެވެ. މުޅި ރާގު ބަދަލުވެއްޖެއެވެ. އެކަމާ މާބޮޑަށް ވެސް އޭނާ މާޔޫސްވެއްޖެއެވެ. އެހެންވިޔަސް ކުރިއަށްވުރެ ހޭޒަލްގެ ރީތިކަމަށް ދާރިއަންގެ ހިތް ތާރީފުކުރިއެވެ. ކުރިއަށްވުރެ ބޮޑަށް އެހިތް ހޭޒަލްގެ މައްޗަށް ލެނބިއްޖެއެވެ. އޭނާ ހޭޒަލްއާ ވަރަށް ގިނަ ވާހަކަދައްކަން ގަސްދުކުރިއެވެ. އެހެންނަމަވެސް ކަންތައްވީ އެހެނެއްނޫނެވެ. ކުރިމަތީގައި އެ އަންހެންކުއްޖާ ހުރުމުން ރާވާރޭވުމުގެ މަތިން ވެސް ހަނދާންނެތުނީއެވެ. ބުނަންބޭނުންވާ އެތައް ވާހަކައެއް ނުދެކެވި މާނައެއްނެތް ކޫސަނި އެތައްކަމެއްގެ ވާހަކަ ދެކެވުނެވެ.\n"ނިންމާލަމާ..." ހެދުމުގެ އަތްކުރި ހިއްލާލައި ގަޑި ބަލާލަމުން ހޭޒަލް ބުނެލިއެވެ. ދާރިއަން ބޯޖަހާލިއެވެ. ދެން އޭނާ އެނބުރިލައި ކައިރީގައި އުޅުނު ވައިޓަރަކަށް ގޮވާލައި ބިލް ގެނެސްދިނުމަށް އެދުނެވެ. އެވަގުތު ހޭޒަލް ކުރު ފޯނުކޯލެއް ކުރިއެވެ. އޭނާ ބަލާއަންނަންވީކަމުގައި ބުނެލީއެވެ. އެހެންޏާވެސް ދާރިއަންއާއެކު ކޮފީއަށް އައިސް ހޭޒަލް ކަންތައްކުރާ ގޮތަކީ އެއީއެވެ.\nބިލުގެނައުމުން ޖުމްލަ އަދަދުގެ ދެބައިކޮށްފަ އެއްބައި ފައިސާ ހޭޒަލް ވެސް ލިއެވެ. ދާރިއަން ޝަކުވާކުރުމުން ވެސް އެއަޑެއް ނާހައެވެ. އެކަކުވެސް އަނެކަކުގެ މައްޗަށް އަބަދު ބަރޯސާވާކަށް ނުވާނޭ ހޭޒަލް ބުނެލިއެވެ. ކޮފީއަށް އަންނަންވާނީ އެހެންމީހުން އަތުން އަބަދު ޚަރަދުކުރުވާކަށްނޫންކަމާއި އެއީ އޭނާގެ ގޮތްކަން ހާޒަލް ހާމަކުރިއެވެ. އެ އާދައަކީ ވެސް ހޭޒަލްގެ ބަދަލުނުވާ ކަމެއްކަން ދާރިއަންއަށް ފާހަގަވިއެވެ.\nމޭޒުދޮށުން ތެދުވީ ދެ މީހުން އެކީއެވެ. ރެސްޓޯރެންޓުގެ ދޮރުމައްޗަށް ނުކުމެ ހޭޒަލް މަޑުކޮށްލުމުން ދާރިއަން ވެސް މަޑުކޮށްލީއެވެ. އެއާއެކު ހޭޒަލް އެދުނީ އޭނާ ދިޔަޔަސް އެންމެ ރަނގަޅުކަމަށެވެ.\n"އިޓްސް އޯކޭ... ލިއަމް އަންނަންދެން މަޑުކޮށްލާނީ، އޭރުން ހޭޒަލް އެކަންޏެއްނުވާނެއެއްނު" ދާރިއަން ބުނެލިއެވެ.\n"ދާރިއަން!..." ވާހަކައެއް ބުނަން އުޅޭހެން ހޭޒަލް ގޮވާލިއެވެ. އަވިއައިނު އަތަށް ނަގާލި ދާރިއަންގެ ނަޒަރު ހޭޒަލްއާ އަމާޒުކޮށްލިއެވެ. ހޭޒަލް ފަސްޖެހޭހެން ހީވެ ދާރިއަން ނިތްއަރުވާލިއެވެ.\n"އަހަރެން... ޑިވޯސްޑް" ހޭޒަލް ހުރީ ޖެހިލުންވެފައެވެ.\nލިބުނު ހައިރާންކަމުގައި ދާރިއަންއަށް ބުނާނެ އެއްޗެއް ނޭނގުނެވެ. ހޭޒަލް އަވަސްއަވަހަށް އިސްޖަހާލައިފިއެވެ. ދެމެދުގައި ވާހަކައެއް ނުދެކެވިގެން އުޅެނިކޮށް މަގުގެ އަނެއްފަރާތަށް ކާރެއް މަޑުކުރިއެވެ. އެކަން ދާރިއަންއަށް ފާހަގަވީ ހޭޒަލް ހިނގައިގަތީމައެވެ. ދެންފެނުނު މަންޒަރުން އޭނާ އިތުރަށް އަޖައިބުވެއްޖެއެވެ. ކާރުން ފޭބި މީހަކީ އޭނާއަށް ބީރައްޓެހި މޫނެއްނޫނެވެ. އިތުރު އެއްވެސް އެއްޗެއް ނުބުނެ ހޭޒަލް ގޮސް އެމީހާ ހުޅުވާދިން ދޮރުން ކާރަށް އަރައިފިއެވެ. ކާރު ދަންދެން ދާރިއަންއަށް ހުރެވުނީއެވެ. އެއަށްފަހު އޭނާ ވެސް ހަލުވިކޮށް ހިނގާފައި އައިސް އޭނާގެ ކާރަށް އަރައިފިއެވެ.\n"ކީއްވެ އަހަންނަށް ނޭނގުނީ... އެއީ ހީވުމެއްނޫން... އެއީ ހަމަ ހޭޒަލް... އިޝްވާ... ހޭޒަލް..." ދާރިއަންއަށް ހުންގާނުބުރުގައި ދެއަތުން ބާރަށް ހިފަހައްޓާލެވުނެވެ. ސިކުނޑިއާއި ހިތަށް ކުޅަދާނަނުވާވަރު ޖަޒުބާތުގެ އޮއެވަރެއް އެ ހަށިގަނޑުގައި ދައުރުވާން ފެށި ކަހަލައެވެ.\nއިޝްވާގެ ކުލިނިކުން ނުކުންނާތީ އޭނާއަށް މިހާދުވަހު ފެނުނީ ހޭޒަލްކަން ދާރިއަންއަށް ޔަގީންވީ އަދިކިރިޔާއެވެ. ހޭޒަލް ބަލިވިއޭ ބުނީ އެހެންވެބާއޭ ދާރިއަންގެ ހިތަށް އެރިއެވެ. އޭނާ މާޔޫސްވިއެވެ. ހޭޒަލްގެ ހިތްދަތިކަން އޭނާއަށް ފެންނަންފެށީ ދެނެވެ. އެ ދެ ލޮލާ ހަމައަށް އެ ހިތްގައިމު ހިނިތުންވުން ނުފޯރަނީ ކީއްވެކަން ދާރިއަންއަށް އެނގިއްޖެއެވެ. ދާރިއަންގެ ހިތަށް ތަދުވެއްޖެއެވެ. ހޭޒަލް ފާޅުނުކުރި ނަމަވެސް އޭނާ މީހަކުދެކެ އިންތިހާއަށް ލޯބިވާނަމަ އެ ލޯބި އޭނާވީ ލިއަމްދެކެކަން ދާރިއަންއަށް އެނގެއެވެ. ދާރިއަން ވެސް ހޭޒަލް ބޭނުމެވެ. އެކަމަކު ހޭޒަލްގެ ހިތް ފުނޑުފުނޑުވުމަކަށް އޭނާ ނޭދެއެވެ. އަމިއްލަ އެދުން އިސްކޮށް ހޭޒަލްގެ ދުނިޔެ ފަނާވުމަކަށް އޭނާ އެއްފަހަރުވެސް ނޭދެއެވެ. ގުދުވެލުމާއެކު ހުންގާނުގައި ދާރިއަން ބޯއަޅާލިއެވެ. ހޭޒަލްގެ ހިމޭންކަން ފަހުމްވީއިރު އެ ހިމޭންކަމުގައި އެކުލެވިފައިވި ވޭން ދާރިއަންއަށް އިޙްސާސް ކުރެވެމުންދިޔައެވެ.\n"ކީއްވެ ކުރީން ނުބުނީ..." ދާރިއަންގެ ހިތް ޝަކުވާއިން ފުރުނެވެ. ތަކުރާރުކޮށް ހޭޒަލްގެ ނަން ކިޔާލެވުނެވެ. އެވަގުތު އަނެއްކާ ވެސް އެހެންކަމެއް އޭނާއަށް ހަނދާންވިއެވެ.\n"އިޝްވާ... ޝީ ނިއު... އަހަރެން ފޮޓޯދެއްކީމަ އޭނާއަށް އެހާ ބޮޑު ޝޮކެއް ލިބުނީ އެހެންވެ... ކީއްވެ ނުބުނީ..." ދާރިއަންއަށް ދަތްކުނޑިވިކާލެވުނެވެ.\nގެއަށް އައިސް ވެސް ހޭޒަލްއަށް ވިސްނެމުންދިޔައީ ދާރިއަންއާ މެދުއެވެ. އޭނާ އެވަރަށް ހައިރާންވީ ކީއްވެބާއޭ ހޭޒަލްގެ ހިތަށް އެރިއެވެ. އެއްޗެކޭ ނުބުނެ ދާރިއަން ހުއްޓުން އަރާފައި ހުރި ހުރުން ހޭޒަލްއަށް ނުތަނަވަސްކަން ގެނުވިއެވެ.\nވަގުތުތައް ފާއިތުވަމުންދިޔައިރު ހޭޒަލްއަށް އުޅެވުނީ ފޯނު އަތަށް ލައިގެންނެވެ. ދާރިއަން އެއްޗެއް ނުބުނުމުން ހޭޒަލްއަށް ހީވީ އެއީ ގޯހެއް ކަމަށެވެ. އޭނާ ހޭޒަލްއާ މެދު ދެކޭގޮތް ބަދަލުވީކަމުގައެވެ. ހޭޒަލް ބުނި އެއްޗެއް ޔަގީންކޮށްލަން ދެވަނަ ފަހަރަށް ދާރިއަން އަހާލާނެކަމަށް ވެސް އޭނާއަށް ހީކުރެވުނެވެ. އެކަހަލަ އެއްވެސް ކަމެއް ނުވުމުން އޭނާ ފަހުން ގުޅާފާނޭ ހޭޒަލްއަށް ހީކުރެވެނީއެވެ.\nރޭގަނޑު އެގާރަ ޖަހައިފިއެވެ. އެނދުގައި އަރިއަކަށް އޮތް ހޭޒަލްގެ ނަޒަރު އަތުގައި އޮތް ފޯނަށް ހުއްޓިފައި ވިއެވެ. އޭނާގެ ދެލޯ ފެންކަޅިވަމުންދިޔައެވެ. އަމިއްލަ ނަފްސަށް އޮތް ޔަގީންކަން ގެއްލުނެވެ. އޭނާއަކީ ދާރިއަންގެ ކުރިމަތީ ރަނގަޅު އަންހެނަކަށް ނުވީއޭ ހީކުރެވުނެވެ. މޮޔަ ޚިޔާލުތައްކަމެއް ކުރެވެނީ ދެނެގަންނަން ހޭޒަލްއަކަށް ނޭނގެއެވެ. އޭނާ ބޭނުންވި ރިއެކްޝަން ދާރިއަންގެ ފަރާތުން ނުލިބުމުން ހުރިހާކަމެއް ގޯހުންގޯހަށް ދިޔައީކަމުގައި ހޭޒަލް ނިންމީއެވެ. އޭނާއަށް ރޮވެންފެށުނެވެ. ދާރިއަންދެން އޭނާއާ ވާހަކައެއްނުދައްކާނޭ ހީކުރެވުނެވެ. އެއްވެސް މީހަކު އޭނާއަށް އިޚްތިރާމްކޮށް ޤަދަރެއްނުކުރާނޭ ހޭޒަލްގެ ހިތަށް އެރިއެވެ. ބާލީހުގައި އޭނާ މޫނު ފޮރުވާލީ މާބޮޑަށް ރޮވެންފެށުމުންނެވެ. ކުޑަކުޑަކަމެއް ބޮޑުކޮށްލެވެނީކަން ހޭޒަލް އެއްގޮތަކަށް ވެސް ނުދެނަހުއްޓެވެ.\nމީޓިންކުރިއަށް ދިޔައިރު ޒުކަންގެ ނަޒަރު ހުރީ ދާރިއަންއަށް ހުއްޓިފައެވެ. ހެނދުނު އޮފީހަށް އޭނާ އައީ ޒުކަންއަށްވުރެ ކުރީންނެވެ. މިހާރު ވެސް އޭނާގެ ސަމާލުކަން ބައްދަލުވުމުގެ ކުރިއަށްދާ މަޝްވަރާއަށް ދެވިފައިނެތްކަން ޒުކަންއަށް ޔަގީންއަށް ވެއެވެ. ބައްދަލުވުން ނިންމާލުމާއެކު އެންމެ ފުރަތަމަ ގޮނޑިން ތެދުވީ ދާރިއަންއަށެވެ. އޭނާ އެންމެންނަށްވުރެ ކުރިން ހަލުވިކޮށް އެތަނުން ނުކުމެއްޖެއެވެ.\n"ކަމެއް ގޯސްވީތަ؟" ޒުކަންގެ ސަމާލުކަން ދާރިއަންއަށް ހުއްޓިފައިވީތީ ހާނިމް އަހާލިއެވެ.\n"ތިއެއް ވެސް ނޭގެ، ހެނދުނު އަހަންނަށްވުރެ ކުރީން އަތުވެއްޖެ... އޭނާގެ ސިކުނޑީގައި ހިނގާ ކަންކަން ދެނެގަތުމަކީ ފަސޭހަކަމެއްނޫން" ޒުކަން ބުނެލިއެވެ.\n"ހެ ހެ ހެ... ޒުކަން އަހާފިއްޔާ މިހާތަނަށް ނުބުނެއެއް ނެތެއްނު... އަހަރެން ވެސް ދާރިއަންއާ ގުޅުންއޮތް ވާހަކައެއް ޒުކަންއާ ދައްކާލަން ބޭނުންވެފަ މިހުންނަނީ" ޒުކަންއާއެކު މީޓިންކޮޓަރިން ނުކުންނަން ހިނގައިގަތް ހާނިމް ބުނެލިއެވެ.\n"ހެ ހެ ހެ ހެ... ހަމައެކަނި ދާރިއަންތަ ނޫނީ ސާރާއާ ދެކުދީންގެ ވާހަކަތަ؟" ހުނުމަކާއެކު ޒުކަން ވާހަކަދެއްކީ ހާނިމް ބުނަން އުޅޭ އެއްޗެއް އެނގި ހުރެއެވެ.\n"މަސައްކަތްތައް ފެށުމުގެ ކުރީން ކޮފީއެއް ނިންމާލަމާ" ހިނިއައިސްފައި ހުރެ ހާނިމް ބުންޏެވެ.\nދެ މީހުންގެ ކެބިންގައި އަތުގައި އޮތް ޓެބްލެޓް ބާއްވާފައި ނުކުތީ އޮފީސް ކައިރީގައި އެމީހުން ޢާންމުކޮށް އަރާ ރެސްޓޯރެންޓަށް ދިއުމަށެވެ. ރިސެޕްޝަން ކައުންޓަރާ ހަމައިން ސާރާއާ އެމީހުންނާ ބައްދަލުވިއެވެ. އޭނާއަށް ގޮވާލުމާއެކު ދާރިއަން ހޯދާކަމަށް ޒުކަން ބުނެލިއެވެ. ހާނިމް ހައިރަންކަމާއެކު އެއްޗެއް ބުނަން އުޅުމުން އޭނާގެ އަތަށް ދަމާލައި އަވަހަށް ދާން ޒުކަން އެދުނީ ހިނިއައިސްފައި ހުރެއެވެ.\nދާރިއަން ހޯދާކަން އެނގުމުން ސާރާއަށް ބޭއިޚްތިޔާރުގައި ހިނިތުންވެވުނެވެ. ހަލުވިކޮށް އޭނާގެ އުސް ބޫޓުގައި ފަރި ގޮތަކަށް ދާރިއަންގެ ކެބިންއާ ދިމާއަށް އައެވެ. ތާރާފެނި ކޮށްލި އިޝާރާތާއެކު ދާރިއަން އެތެރޭގައި އިންކަން އޭނާ ސާރާއަށް ޔަގީންކަން ދިނެވެ. ފުޅާ ހިނިތުންވުމަކާއެކު ދޮރުގައި ޓަކި ޖަހާލައި ހުޅުވާލިއެވެ. އޭނާއަށް ހައިރާންކަމެއް ލިބުނީ އެތަނުގައި ހުރި ދިގު ސޯފާގައި ދާރިއަން އޮތީމައެވެ. ނިތްކުރީގައި އެއްއަތް ބާއްވާލާފައި އޮތް ގޮތުން އޭނާގެ ދެ ލޮލެއް ނުފެނެއެވެ.\n"ރިއާން...ހޭ... އާ ޔޫ އޯކޭ..." އެތެރެއަށް ވަން ސާރާ ވާހަކަދެއްކިއެވެ.\nސާރާގެ ހިލަންވެގެން ދާރިއަން މޫނުން އަތް ހިއްލާލިއެވެ. އަދި ވަގުތުން ތެދުވެ އިށީނެވެ. އެއާއެކު އޭނާ ސުވާލުކުރީ ސާރާ އެތަނަށް ވަން ބޭނުމެކެވެ.\n"އަހަރެން ހޯދާތީ މިއައީ" ސާރާ ނިކަން ހަމަޖެހިލާފައި ބުނެލިއެވެ. ނަމަވެސް ދާރިއަންގެ ޠަބީޢަތް އިތުރަށް ގޯސްވީއެވެ.\n"އަހަންނެއް ނުހޯދަން" ދާރިއަން ބުނެލިއެވެ.\n"ބަޓް ޔޯ ޑޭޑް..." ސާރާއަށް ޖުމްލަ ފުރިހަމައެއް ނުކުރެވުނެވެ. ދާރިއަން ފުންމައިގެން ކޮޅަށް ތެދުވީ ނުރުހިފައެވެ.\n"ކިހާދެރަކަމެއްތަ... މިބުނީނު ނުހޯދަމޭ... މިތަނުން ދާން ނޭނގިފަ ތިހުންނަނީއޯ" ދާރިއަންގެ އަޑުގައިވީ ހަރުކަށިކަމެވެ. އެންމެ ހިނދުކޮޅަކަށް ވެސް ސާރާ މަޑެއްނުކުރިއެވެ. ދުވަމުން ކަހަލަ ގޮތަކަށް އޭނާ އެތަނުން ނުކުތެވެ.\nދާރިއަންއަށް ނިތްކުރީގައި ވައަތުން ހިފަހައްޓާލެވުނެވެ. ޗަސްޖަހާލުމާއެކު އެމޫނުން ފާޅުވީ ފޫހިކަމެވެ. އޭނާ އަތުކުރީ އޮތް ގަޑިއަށް ބަލާލިއެވެ. އިޝްވާ ކުލިނިކަށް ނުކުންނާނީ މެންދުރުއެވެ. އަދި ހެނދުނު ދިހައެއް ޖެހީއެވެ. އެހެންވިޔަސް ދާރިއަންއަށް ކެތްކުރަން ދަތިވަނީއެވެ. އޭނާ ޖީބުގައި އޮތް ފޯނު ނެގިއެވެ. އިޝްވާއަށް ގުޅިއެވެ.\n"މިހާރު މިވަގުތު އަހަރެން ބައްދަލުކުރަން ބޭނުން" އިޝްވާ ހެލޯއޭ ބުނުމާއެކު ދާރިއަން ބުނެއްޖެއެވެ.\n"މިގަޑީގަ... އަހަރެން މިއުޅެނީ ފެމެލީކަމެއްގަ" އިޝްވާ ބުންޏެވެ.\n"އެމަޖެންސީއެއް... އިޝްވާ ޕްލީޒް" ދާރިއަން މަޑުކުރާކަށް ބޭނުމެއްނޫނެވެ. އިޝްވާ ކިހިނެއްވީތޯ އެހުމުން ވެސް ދާރިއަން ފޯނުން ކިޔައިދޭކަށް އެއްބަހެއްނުވިއެވެ. އިޝްވާއަށް ހޭޒަލް އެނގޭކަން އޭނާ ސިއްރުކުރިއިރު ފޯނުގައި ހުރެ ވާހަކަދައްކައިފިނަމަ އޭނާއަށް އޮޅުވާލައި ދޮގުހަދަން އިޝްވާއަށް މާފަސޭހަވާނޭ ދާރިއަންގެ ހިތަށް އެރީއެވެ.\n"ސްޓޮޕްއިޓް ދާރިއަން... ކުޑަކުދީން އުޅޭހެން ބޮޑާނުދައްކަބަލަ، އަހަރެން ވެސް މުހިންމުކަމެއްގައޭ މިއުޅެނީ، ހަވީރު އާދޭ... އޭރުން ވާހަކަދެއްކޭނެ، އަހަރެން ވެސް ކުރާނެކަމެއް އެގަޑީގަ ނޯންނާނެ" އިޝްވާ ހަރުގޮތަކަށް ބުނެލިއެވެ.\n"ތަންކޮޅެއް ކުރީން ދާނަން" ދާރިއަން އަވަހަށް ބުނެލިއެވެ.\n"އެހެންޏާ އަންނައިރުގަ އާދޭ، މިއަދު އިންނާނެ ސެޝަންއެއް" އިޝްވާ ބުންޏެވެ. އެއާއެކު ދާރިއަން އަހާލީ އެ ޕޭޝަންޓަކީ އެގަޑިއަށް އެތަނުން ފެންނަ އަންހެންކުއްޖާތޯއެވެ. އިޝްވާ އާނއެކޭ ބުނީ މާބޮޑު ވިސްނުމެއްނެތިއެވެ. އަދި ފޯނުކޯލު ނިންމާލިއެވެ.\nއިރުކޮޅަކު ވިސްނުމަކަށް ގެއްލިފައި ހުރިހެން ދާރިއަން ހުއްޓެވެ. ދެން އޭނާ އައިސް މޭޒުދޮށުގައި ހުރި އޭނާގެ ގޮނޑީގައި އިށީނދެއްޖެއެވެ.\n"ވަރިވީތީ ތިހުރިހާ ބަދަލެއް ތިއައީ... ލިއަމްނޫން މީހެއްދެކެ ލޯބިވެދާނަންތަ؟... އަހަރެން ބޭނުމޭ ބުނެފިއްޔާ، އިންނަން އަހައިފިއްޔާ..." ދާރިއަންގެ ހިތުގައިވީ ހޭޒަލްއެވެ. ވަރިވެއްޖައީމޭ ހޭޒަލްގެ ދުލުން ބޭރުވީއްސުރެ ދާރިއަންއަށް ހޭޒަލްނޫން އެއްވެސް ޚިޔާލެއްނުކުރެވެއެވެ.\nދުރުގައި ކާރުކައިރީ ދާރިއަން މަޑުކޮށްލައިގެން ހުއްޓެވެ. ކުލިނިކުން ނުކުތް ހޭޒަލްއާއި ރިޒްވާނަށް ބަލާށެވެ. އެމީހުންގެ ކާރު ދުއްވާލުމާއެކު ދާރިއަން ހިނގައިގަތެވެ. އޭނާ ހަލުވިކޮށް އައިސް ކުލިނިކަށް ވަދެއްޖެއެވެ.\n"ޔޫ ނޯ... ޔޫ ވާ ރޫޑް ޓުޑޭ... އެންޑް ސެލްޕިޝް" އެއްވެސް ކަމެއް ނޭގިހުރި އިޝްވާ ބުނެލިއެވެ. އޭރު ދާރިއަން ހުރީ އެ އޮފީހުގެ ދޮރުމަތީ މަޑުކޮށްލައިގެން އިޝްވާއަށް ބަލާށެވެ.\n"ކީއްވެ ނުބުނީ" ދާރިއަން ސުވާލުކުރިއެވެ.\n"ވަޓް!.... މިއަދު ދޮރުމަތީތަ ހުންނަނީ..." އިޝްވާ މޭޒުމަތީ ހުރި ލިޔުންތަކެއް ފައިލަކަށް އަޅަމުން ބުނެލިއެވެ. މާބޮޑު ސަމާލުކަމެއް ދާރިއަންއަށް ދެވިފައިނެތެވެ. އޭނާ އެހުރީ ސީރިއަސް ވާހަކައެއް ދައްކަން އައިސްކަމެއް އިޝްވާއަކަށް ނޭގެއެވެ. އޭނާ ފައިލު ހިފައިގެން އައިސް ލޮކަރު ހުޅުވިއެވެ. ދާރިއަން އައިސް އޭނާގެ ފުރަގަހުން މަޑުކޮށްލިއެވެ.\n"ޔޫ ނޯ އެވްރިތިންގް" ދާރިއަން ބުނެލިއެވެ.\n"ޑޯންޓް ބީ ފޫލިޝް... ނުބުނަންޏާ އެއްވެސްކަމެއް ނޭގޭނެ، މިއަދު ހާދަ މޫޑީވެގެން ތިއުޅެނީ" އިޝްވާ ބުނެލިއެވެ.\n"ހޭޒަލް... އަހަރެން މިދައްކަނީ އޭނާގެ ވާހަކަ... ދެންމެ މިތަނުން ނުކުމެގެން ދިޔަ އަންހެންކުއްޖާގެ ވާހަކަ" ދާރިއަން ބުންޏެވެ. އިޝްވާގެ ހަރަކާތަށް ހުއްޓުމެއް އައިކަން ދާރިއަން ދެނެގަތެވެ. އޭނާ ކިތަންމެ ކުޅަދާނަޔަސް އިޝްވާއަށް ލިބުނު ސިހުން ނުފޮރުވުނެވެ. އޭނާ ލޮކަރު ލައްޕާލައި ދުރަށް ޖެހިލީ ދާރިއަންއާ ދެމެދު ދުރުކަމެއް ބެހެއްޓުމަށެވެ.


Addu hospitalah annekkaa ves naruhun hoadhanee | Mihaaru\nޚަބަރު / އިކުއެޓޯރިއަލް ކޮންވެންޝަން ސެންޓަރު\nއައްޑޫ ހޮސްޕިލަޓަލަށް އަނެއްކާ ވެސް ނަރުހުން ހޯދަނީ\nއައްޑޫ އިކްއަޓޯރިއަލް ހޮސްޕިޓަލް (އޭއީއެޗް) އަށް އަނެއްކާ ވެސް ގިނަ އަދަދެއްގެ ނަރުހުން ހޯދަން އިއުލާންކޮށްފި އެވެ.\nއާ ހޮސްޕިޓަލް މި އަހަރުގެ ޖެނުއަރީ މަހުގެ 15 ގައި ހުޅުވައި ހިދުމަތް ދޭން ފެށި ފަހުން މިއީ ގިނަ އަދަދަކަށް ނަރުހުން ހޯދަން އިއުލާންކުރި ތިން ވަނަ ފަހަރެވެ. އެންމެ ފަހުން ނަރުހުން ހޯދަން އިއުލާންކުރީ މިދިޔަ ޖޫން މަހުގެ ކުރީކޮޅު އެވެ. އެ ފަހަރު އިއުލާންކުރީ 18 ނަރުހުން ހޯދުމަށެވެ. އޭގެ ކުރިން އެޕްރީލް މަހުގެ ކުރީކޮޅު 10 ނަރުހުން ހޯދަން އިއުލާންކުރި އެވެ.\nކުރީގެ ކޮންވެންޝަން ސެންޓަރު (އީސީސީ) ގައި ގާއިމުކޮށްފައިވާ 100 އެނދުގެ ޓާޝަރީ ހޮސްޕިޓަލަށް މި ފަހަރު ހޯދަން އިއުލާންކުރީ ދާއިމީ 15 ނަރުހުންނެވެ.\nއޭއީއެޗުން ފުރުސަތު ހުޅުވައިލީ ތިން ކެޓަގަރީއަކުން ނަރުހުން ހޯދާށެވެ. އެއީ ރެޖިސްޓާޑް ނާސް/ސީނިއާ ރެޖިސްޓާޑް ނާސް އަދި ކްލިނިކަލް ނާސް އެވެ. މި މަގާމުތަކަށް މުސާރަ އުޅެނީ 9،060-10،940ރ. އާ ދެމެދުގަ އެވެ. އަދި މަސައްކަތަށް ނުކުންނަ ކޮންމެ ދުވަހަކު ސާވިސް އެލަވަންސްގެ ގޮތުގައި 188ރ. ލިބޭނެ އެވެ.\nމަގާމުތަކަށް ޝައުގުވެރިވާ މީހުންނަށް ކުރިމަތިލުމުގެ ފުރުސަތު މި މަހުގެ 23 ވަނަ ދުވަހާ ހަމައަށް ވަނީ ހުޅުވާލައިފަ އެވެ.\nއޭއީއެޗުން ބުނީ ނަރުހުންގެ މަގާމުތަކަށް ކުރިމަތިލާ މީހުން ޝޯޓްލިސްޓްކޮށް، އިންޓަވިއު އަށް ކިޔާނީ ފެންވަރަށް ބަލައި އެންމެ މަތިން މާކްސް ހޯދާ މީހުން ބަލައިގެން ކަމަށެވެ. އަދި އިންޓަވިއު ކުރިއަށް ގެންދާނީ މި މަހުގެ 24 އިން އަންނަ މަހުގެ 15 އާ ހަމައަށެވެ.\nސ. ހިތަދޫ އައްޑޫ ވަޒީފާ އިކުއެޓޯރިއަލް ކޮންވެންޝަން ސެންޓަރު ނަރުހުން އައްޑޫ 100 އެނދުގެ ހޮސްޕިޓަލް އައްޑޫ އިކުއެޓޯރިއަލް ހޮސްޕިޓަލް (އޭއީއެޗް)\nތިހޮސްޕިޓަލް ގެ ވާހަކަ ދައްކާތާ 20 ވަރަކަށް އހަރު ދައްކާފައިވަނިކޮށް ކަންކުރަން އިގޭ، ކަންކުރެވޭ ބަޔަކު ސަރުކާރަށް އައިސް ތި ހޮސްޕިޓަލް ގާއިމު ކޮށް ނިމެންވާ އިރަށް އެ ސަރުކާރު ވައްޓާލާފަ މިއޮތް ނާގާބިލު ސަރުކާރު ގެނައުމުގެ އެންމެ ބަޮޑު ދައުރެއް އަދާކުރީ އައްޑޫ ރައްޔިތުން. ދެން އަތްޖަހަން ތިބޭ.\nމިހާރުވެސް ސީޓީ ސްކޭން މެޝިން ހުރީ ހަލާކުވެފައި. މެޝިން ހަދާން މާލޭ ސަރުކާރުގެ ހުއްދަ އަދި ނުލިބެނީކަން ނޭގެ.\nޑޮކްޓަރަކު ނުލާ ހިންގުމަށް މަސައްކަތްކުރާ އިކްއިޓޯރިއަލް ހޮސްޕިޓަލަކީ އައްޑޫމީހުނަށް އާސަންދަ މެދުވެރިކޮށް މޯލްޑިވިއަން ޗާޓަރ ކޮށްދިނުމަށް މާލޭސަރުކާރުން ހެދި ޓާޝަރީ ހޮސްޕިޓަލެއްތޯ؟ މިހެން މިދެންނެވީ ދުވާލަކު2ގަނޑިއެއް ހާއިރު އޯޕީޑީގެ ހިދުމަތް ލިބޭ މިހޮސްޕިޓަލުގައި ސްޕެޝަލިސްޓަކު ނުހުރުމާއި ލެބޯޓަރީއާއި އަލްޓްރާސައުންޑް ޑިޕާޓްމަންޓް ފަދަ ތަންތަނުގައި ހުރި އެންމެ އާދައިގެ މެޝިންވެސް މަސައްކަތް ނުކުރާތީއާއި މިކަމަށް ޖަވާބުދާރު ވާނެމީހަކުވެސް މިތާގައިނުހުންނާތީ.\nމަށަށްވެސް ވަރަށް ބޮޑަށް ހީވޭ ތިއީ މާލޭސަރުކާރުން ތިކަން ނިންމަވާފައިވާގޮތްހެން. ހަމަ ކިރިޔާ ކަމެއްވާއިރަށް ބޯޓަށް އަރުވާފައި މާލެއަށް.\nއާދޭ މާލޭ ސަރުކާރުން ހޮސްޕިޓަލަށް އާ މެޝިނެއް ފޮނުވައި ބޭނުންވާ ހުރިހާ އެއްޗެއްވެސް ފޮނުވާފައި އެބަހުރޭ. އޭގެ ބޭނުމެއް ނުކުރެވޭފަދަ މޮޅު މެޝިން. އެ މެޝިންތައް ގެނެސް އެސްޓީއޯއަށް ވިއްކާލީމާ އެސްޓީއޯއިން 100ގުނަ ފައިދާ ލާފައި ސަރުކާރަށް ވިއްކާލަނީ. އެ ގެންދާއިރުވެސް އެނގޭނެ ބޭނުމެއް ނުކުރާނޭކަން. ބޭނުންކުރާ މެޝިނުގެ ސްޕެއަރވެސް މިދެންނެވި ޕްރައިވެޓް ދެތިން ކުންފުންޏަކުން ގެނެސްފާ އެސްޓީއޯއަށް އަންގާނެ އެވިއްކާލަދިނުމަށް. ދެންރައްޔިތުންގެފައިސާއިންއެގަންނަންޖެހުނީ.


Hithuge edhumakee ufaaverikamuge hurahakah, ufaaverikamakee vaajibuge adhuhvakah nuhadhaasheve.\nހިތުގެ އެދުމަކީ އުފާވެރިކަމުގެ ހުރަހަކަށް، އުފާވެރިކަމަކީ ވާޖިބުގެ ޢަދުއްވަކަށް ނުހަދާށެވެ.\nސީނުކަރައިގެ ރަސްރަސްކަލުންގެ ވާހަކަތަކުގެ ތެރެއިން އިހުޒަމާނުގެ ބުއްދިވެރި ވާހަކައެއްގައި އޮވެއެވެ. އެއްފަހަރަކު ރަސްކަލަކު އޭނާގެ ރައްޔިތު މީހަކަށް އިނާމެއް ދެއްވަން ވެގެން، އެމީހާއަށް ވިދާޅު ބަސްފުޅު އިއްވެވިއޭ ކަލޭ ބޭނުން ހިސާބަކަށް ހިނގާފައި އަންނާށެވެ. އެހިނގި ހިސާބަކަށް ވާ ބިމުގެ ސަރަހައްދު އެކީ އެކަށް އަހުރެން ކަލޭގެ މިލްކެއް ކަމުގައި ހަމަޖައްސައިދޭހުށީމެވެ. ދެން އެއްކަލަ ރައްޔިތު މީހާ އިނާމު ހާސިލުކުރަންވެގެން ބިމުގައި ހިނގަހިނގާފައި ވަރުބަލިވެގެން ހުއްޓިފައި ރަސްގެފާނު އަރިހަށް އެނބުރި ދާން ހިތަށް އަރާފައި ވެސް އަދި އެވަރު ކުޑަކަމުން އިތުރަށް ހިނގަން ފަށަނީއެވެ. ކޮންމެއަކަސް ވީހާ ބޮޑު ބިމެއް ހޯދަން ވީހާ ދުރަކަށް ހިނގާ ހިނގާ އެންމެ ފަހުން އެމީހާ ވާވަދެ ގެއްލުނީ ކަމަށާ އެ ގޮތުގައި އޭނާއަށް ދުނިޔެއިން އެކައްޗެއް ނުލިބި މަރުވީކަމުގައި ވެއެވެ.\nދުނިޔެއާ ދުނިޔޭގެ ހަމައާ އޭގެ އަސްލު ޠަބީޢަތީ\nއުނިކަމަށް އީމާން ނުވާ މީހާ ގެ އުނިކަން ދެނެހުރޭ\nއެހެން ވާހަކައެއްގައި އޮވެއެވެ. ދެ ރަހުމަތްތެރި އަކު މަސްބާނަން ތިބެފައި އެކަކަށް ބޮޑު ސިންގާ މަހެއް ބޭނުނީމާ އޭނާ ގެއާ ދިމާއަށް ހިނގައި ގަތުމުން އަނެއް އެކުވެރިޔާ އޭނާއާ ދިމާއަށް ބުންޏެވެ. ބަލަ އަދި އިތުރަށް މަސް ބާނަން މަޑުކޮށްލަ ބަލާށެވެ. އޭނާ ސުވާލުކުރިއެވެ. އިތުރަށް ބާނަންވީ ކީއްކުރަންހެއްޔެވެ؟ މަޑުކުރަން އިރުޝާދު ދިން މީހާ ބުނަނީ އެއީ އެ ވިއްކައިގެން ލާރި ހޯދުމަށް ކަމުގައެވެ. އެއީ ކީއްކުރަން ހޯދާހާ ލާރިއެއްތޯ އެހުމުން ބުނަނީ ކަލެޔާއި ކަލޭގެ އަނބިދަރީންނާ އެކުގައި އުފާކޮށް އެކުގައި ފޮނި ވަގުތުތައް ހޭދަކުރުމަށް ކަމުގައެވެ. އެއްކަލަ ގެއާވީ ކޮޅަށް މިސްރާބު ޖަހާފައި ހުރި މީހާ ހަމަޖެހިލާފައި ބުންޏެވެ. އަހަރެން މިހާރު މިކުރާ ކަމަކީ ތިޔައީއެވެ. އެހާ ގިނަ ދުވަސްވަންދެން އުފާނުކޮށް ލަސްކުރަންވީ ކީއްވެގެންހެއްޔެވެ؟\nއެއްކުރާ މުދަލާއި ފައިސާ އެއްކުރާ ސަބަބެއް ކަމީ\nއެއްކުރުން ކަމުގައި ހެދޭނަމަ ބޭނުމެއް ނެތް ދަސްކުރޭ\nއެހެެން ވާހަކައެއްގައި އޮވެއެވެ. އެއް ފަހަރަކު މުއްސަންޖަކު އޭނާގެ ދަރިފުޅަށް ކާމިޔާބު ހާސިލުކޮށްދިނުމުގެ ބޭނުމުގައި ކާމިޔާބު ހޯދާނެ ގޮތް ދަސްކުރުމަށްޓަކައި ނިކަން އުސް ފަރުބަދައެއްގެ މަތީ ބޮޑުގަނޑުވަރެއްގައި ދިރިއުޅުއްވާ ޙަކީމެއްގެ ގާތަށް ދަރިފުޅު ފޮނުވިއެވެ. މި ސޮރަށް ނިކަން މަސައްކަތުން ޙަކީމް ގެ ގަނޑުވަރާ ހަމައަށް ދެވުން އިރު ގަނޑުވަރުގެ ކައިރީގައި ކިޔޫ ވަރަށް ބޮޑެވެ. ދެން ނިކަން ދިގު އިންތިޒާރެއްގައި ހުރެގެން އެތައް ގަޑިއިރަކަށް ފަހު ޙަކީމާ ބައްދަލުވީމާ ޙަކީމް ކުރެއްވި ކަމަކީ ދިޔާ އެއްޗެއް އަޅާފައި ހުރި ސަމުސަލެއް މިސޮރު އަތަށް ދިނުމަށް ފަހު، އެ ހިފައިގެން އެއިން ތިއްކެއް ބިންމައްޗަށް ވެއްޓުނަ ނުދީ، ދެގަޑިއިރު ވަންދެން ގަނޑުވަރު ތެރެ ރަނގަޅަށް ބަލާލާފައި އައުމަށް އަމުރުކުރެއްވީއެވެ. ކޮންމެއަކަސް ދެގަޑިއިރު ފަހުން އެ ސޮރު ހަކީމާ ބައްދަލުކުރުމަށް އައި އިރު ސަމުސަލުގައި ހުރި އެއްޗެހި ވެރުނަ ނުދީ ފަރުވާތެރިކަމާ އެކު އަނބުރާ ގެނައެވެ. ނަމަވެސް ހަކީމް ސުވާލުކުރެއްވީ ގަނޑުވަރުގެ އެވެނި ހިސާބެއްގައި ވާ ފެންއަރުވާވަޑާން ދުށިންތޯ އާއި މިވެނި ތާކު ހުރި މޭވާ ގަސްތައް ދުށިންތޯ އާއި މި ކަހަލަ ދެތިން ސުވާލެކެވެ. ޖަވާބުގައި އެ ސޮރު ބުނީ ނުފެންނަ ކަމުގައެވެ. ދެން އެތަންތަން ރަނގަޅަށް ބަލާފައި އައުމަށް ހަކީމް އޭނާއަށް އަމުރުކުރެއްވުމުން، އިތުރު ދެގަޑިއިރު ހޭދަކޮށްފައި އައިއިރު އޭނާއަށް ފެނުނު ރީތި މަންޒަރުތަކުން އޭނާއަށް ހިތްހަމަޖެހުން ލިބިފައިވީ ނަމަވެސް މި ފަހަރު ޒުވާނާ ވަނީ ސަމުސަލާ މެދު މުޅީން އިހުމާލުކޮށްލާފައެވެ.\nހޯދަމުން ދިޔަޔަސް އުފާތައް ރޭދުވާ އެކުގައި އެކަށް\nހޭދަވާ ވަގުތާއެކީ ވާޖިބު ތިމާގެ ހަނދާންކުރޭ\nކޮންމެ ކަމަކަށް އޭގެ ހައްގާ ފުރުސަތާ ނުދެވޭ ހިނދަކު\nއޮންނަ އުފަލެއް، ހައްދު ނެތް ހައްގެއް ނުވާނެ ޔަގީންކުރޭ


Ryan Airline ge muvahzafunge muzaharaa ah adhives halleh nulibey!\nވިޔަފާރި - ރަޔަން އެއަރލައިން\nރަޔަން އެއަރލައިންގެ މުވައްޒަފުންގެ މުޒާހަރާއަށް އަދިވެސް ހައްލެއް ނުލިބޭ!\nމުޒާހަރަ ކުރަނޯ ލިބޭ މުސާރަ ކުޑަވުމުންނާއި މަސައްކަތް ކުރުމުގެ ހާލަތު ރަނގަޅު ނޫން ކަމަށް ބުނެ\nމުވައްޒަފުންގެ ކަންބޮޑުވުންތައް ހައްލު ކުރުމަށްޓަކައި އެ އެއަރލައިން އިން ވަރަށް މަސައްކަތް ކުރި ކަމަށް ބުނޭ\nއެއަރލައިންގެ މުވައްޒަފުން މުޒާހަރާ ކުރާތާ ދެ މަހަށްވުރެ ގިނަ ދުވަސްވެއްޖެ\nކ. މާލެ 10 އޯގަސްޓު 2018 | ހުކުރު 17:14 1,547\nރިޔަން އެއަރލައިންގެ ފްލައިޓްތަކެއް - ގޫގުލް\nރަޔަން އެއަރލައިންގެ މުވައްޒަފުންގެ މުޒާހަރާއަށް އަދިވެސް ހައްލެއް ނުލިބެ އެވެ.\nރަޔަން އެއަރލައިންގެ މުވައްޒަފުން މުޒާހަރާ ކުރަމުން ދަނީ އެ އެއަރލައިނުންދޭ މުސާރަ ކުޑަވުމުންނާއި މަސައްކަތް ކުރުމުގެ ހާލަތު ރަނގަޅު ނޫން ކަމަށް ބުނެއެވެ.\nމީގެ ކުރިން ރަޔަން އެއަރލައިންގެ ކެބިން ކުރޫން މުޒާހަރާ ކުރުމާއި ގުޅިގެން އެ އެއަރލައިންގެ 600 ފްލައިޓް ވަނީ ކެންސަލް ކޮށްފައެވެ. އޭރު މުޒާހަރާ ކުރި ކެބިން ކުރޫންނަކީ ބެލްޖިއަމް، ޕޯޗުގަލް އަދި ސްޕެއިންގައި ތިބި ކްރޫއިންނެވެ.\nމިފަހަރު ރަޔަން އެއަރލައިންގެ ޕައިލެޓުންތަކެއް ޔޫރަޕްގެ ފަސް ޤައުމެއްގައި މުޒާހަރާ ކުރުމަށް ނިންމައިފިއެވެ. 24 ގަޑިއިރަށް ކުރަން ނިންމާފައިވާ މުޒާހަރާގައި ޖަރުމަންވިލާތާއި ސުވެޑެންއާ ނެދަލެންޑްސްއާ ބެލްޖިއަންގެ އިތުރުން އަޔަލެންޑްގެ މަސައްކަތް ކުރާ މުވައްޒަފުން ބައިވެރިވާނެއެވެ.\nރިޕޯޓްތައް ބުނާ ގޮތުން 50,000 ކަސްޓަމަރުންނަށް ވަނީ ރަޔަން އެއަރލައިންގެ 400 ފްލައިޓް އެކަމާއި ގުޅިގެން ކެންސަލްވާނެކަން އަންގާފައެވެ.\nރަޔަން އެއަރލައިން އިން ބުނަމުން ގެންދަނީ މުވައްޒަފުންގެ ކަންބޮޑުވުންތައް ހައްލު ކުރުމަށްޓަކައި އެ އެއަރލައިން އިން ވަރަށް މަސައްކަތް ކުރި ކަމަށެވެ.\nޑަޓްޗް ކޯޓުން ވަނީ ރަޔަން އެއަރލައިންގެ ފަރާތުން ހުށަހެޅި މައްސަލައެއް ބުރާސްފަތި ދުވަހު ބަލައިނުގެންފައެވެ. އެ ކޯޓަށް ހުށަހަޅަން އުޅުނު މައްސަލައިގައި ރަޔަން އެއަރލައިންގެ ފަރާތުން އެދެފައިވަނީ ނެދަލޭންޑްސްގައި މަސައްކަތް ކުރާ ޕައިލެޓުން މުޒާހަރާގައި ބައިވެރިވުން ހުއްޓުވުމަށް އެދިފައެވެ.\nރަޔަން އެއަރލައިންގެ ފަރާތުން އިތުރަށް ބުނީ މިހާރު ވެސް މުވައްޒަފުންނަށް ރަނގަޅު މުސާރައެއް ލިބޭ ކަމަށާއި ކޮންމެ މަހަކު 14 ދުވަސް އޮފް ޑޭގެ ގޮތުގައި މުވައްޒަފުންނަށް ލިބޭ ކަމަށެވެ.\nއެ އެއަރލައިންގެ މުވައްޒަފުން މުޒާހަރާ ކުރާތާ ދެ މަހަށްވުރެ ގިނަ ދުވަސް ވަނީ ވެފައެވެ.


މުޒައްފަރުއާބާދުގައި ގިނަ އަދަދެއްގެ ކުޑަކުދިން މަރުވީ ލައިޗީ...\nމުޒައްފަރުއާބާދުގައި ގިނަ އަދަދެއްގެ ކުޑަކުދިން މަރުވީ ލައިޗީ ކެއުމުގެ ސަބަބުން: ސައިންސްވެރިން\nލައިޗީ ކެއުމުން ލޭގައި ގްލުކޯޒް ލެވެލް އިންތިހާ އަށް ދަށްވެގެންދޭ\nލައިޗީ ކެއުމަށް ފަހު ހުސްބަނޑާ ނިދާ ނަމަ ފުރާނަ އަށް ނުރައްކާވޭ\n2 ފެބްރުއަރީ 2017 | ބުރާސްފަތި 19:58\nމީރު މޭވާއެއް ކަމަށްވާ ލިޗީ\nއިންޑިއާގެ މުޒައްފަރު އާބާދުގައި ކޮންމެ އަހަރެއްގެ ޖޫން މަހާއި މޭ މަހުގެ ތެރޭގައި އުމުރުން 15 އަހަރުން ދަށުގެ ކުދިންތަކެއް ގިނަ އަދަދަކަށް މަރުވަނީ މީރު މޭވާއެއް ކަމަށްވާ ލައިޗީގައި ހިމެނޭ މާއްދާއެއްގެ ސަބަބުން ކަމަށް ސައިންސްވެރިން ބުނެފިއެވެ.\nއާދަޔާ ހިލާފު ބައްޔެއް ޖެހި މުޒައްފަރުއާބާދުގައި ގިނަ އަދަދެއްގެ ކުޑަކުދިން މަރުވާ މައްސަލައާ ގުޅިގެން އިންޑިއާ އާއި އެމެރިކާގެ ސައިންސްވެރިން ވަނީ ތަހްލީލުތަކެއް ކޮށްފައެވެ.\nމި ތަހްލީލުތަކަށް ފަހު ސައިންސްވެރިން ބުނެފައި ވަނީ ލައިޗީ ކެއުމަށް ފަހު ރޭގަނޑު ނުކައިފި ނަމަ ހަށިގަނޑުގައި ލޭގެ ގްލުކޯޒް ލެވެލް ވަރަށް ބޮޑަށް ދަށަށް ދާކަމަށެވެ. އޭގެ ސަބަބުން ސިއްހީ އެތައް މައްސަލަތަކެއް ކުރިމަތިވާ ކަމަށާއި ކޮމާއަށް ވެސް ދިއުމުގެ ފުރުސަތު އޮންނަ ކަމަށް އެ ދިރާސާގައި ބުނެފައި ވެއެވެ. އަދި ގިނަ ހާލަތްތަކުގައި ފުރާނައަށް ނުރައްކާވާ ކަމަށް ވެސް އެ ދިރާސާގައި ވެއެވެ.\nދިރާސާކުރި ފަރާތްތަކުން ބުނީ އެ ދުވަސްފަރު މުޒައްފަރުއާބާދީގައި ކުޑަކުދިން ހަވީރުގެ ވަގުތުތަކުގައި ގިނަ އަދަދަކަށް ލައިޗީ ކެއުމަށް ފަހު ރޭގަނޑު ހުސްބަނޑާ ނިނދާ ކަމަށެވެ. އާންމު ގޮތެއްގައި ވެސް ރޭގަނޑު ނުކާ ނަމަ ލޭގައި ގްލުކޯޒް ހުންނަ މިންވަރު ދަށަށް ދާކަމަށާއި ލައިޗީ ކެއުމުން ބަނޑުގައި މާބޮޑަށް ދަށަށް ދާކަމަށެވެ.\nމި ދިރާސާގައި އިސްކޮށް ހުންނެވި ގްލޯބަލް ޑިސީޒް ޑިޓެކްޝަން ޕްރޮގްރާމްގެ ޑރ. ޕަދްމިނީ ސްރިކަންތިއާ ވިދާޅުވީ މަރުވި ގިނަ ކުދިންނަށް ހުން އައުން ފަދަ ކަމެއް ދިމާވެފައި ނުވާ ކަމަށެވެ. އަދި އިންފެކްޝަނެއްގެ އަސަރު ވެސް ފެނިފައި ނުވާ ކަމަށާއި ދިރާސާތައް އިތުރަށް ފުޅާކުރަންޖެހުނީ ވެސް އެ ސަބަބާ ހެދި ކަމަށް އޭނާ ވިދާޅުވިއެވެ.\nމުޒައްފަރުއާބާދީގައި މި ހާދިސާ ހިނގި އިރު ވެސް ސައިންސްވެރިން ދިޔައީ ލައިޗީގައި ހިމެނޭ މާއްދާތަކާ ގުޅިގެން ދިރާސާތައް ކުރަމުންނެވެ. އެ ގޮތުން ވެސްޓް އިންޑީޒްގައި ހިނގި މިފަދަ ހާދިސާތަކަކާ ގުޅިގެން 2013 ވަނަ އަހަރުން ފެށިގެން ތަޖުރިބާކާރުން ދިޔައީ މި ދިރާސާތައް ކުރަމުންނެވެ.\nދިރާސާގައިވާ ގޮތުން މަރުވި ކުދިންގެ 62 ޕަސެންޓް ކުދިންގެ ހަށިގަނޑުގައި ގްލުކޯޒް ލެވެލް އިންތިހާ އަށް ވަނީ ދަށްވެފައެވެ.\nތަޖުރިބާކާރުން ވިދާޅުވީ ލައިޗީއަކީ ހަށިގަނޑަށް ފައިދާހުރި މޭވާއެއް ނަމަވެސް ލައިޗީ ކެއުމުގައި ސަމާލުވާންޖެހޭ ކަމަށެވެ. އެ ގޮތުން ލައިޗީ ކެއުމަށް ފަހު ހުސްބަނޑާ ނުހުރުމަށާއި ހާއްސަކޮށް ރޭގަނޑު ލައިޗީ ކެއުމަށް ފަހު ހުސްބަނޑާ ނުނިދުމަށް ތަޖުރިބާކާރުން ވަނީ ލަފާ ދީފައެވެ.


Ehkkameh nuviyas varihama, ekamaku Snapchat streak nuhedhihjje nama boa halaaku! - One Online\nއެއްކަމެއް ނުވިޔަސް ވަރިހަމަ! އެކަމަކު ސްނެޕްޗެޓް ސްޓްރީކް ނުހެދިއްޖެ ނަމަ ބޯ ހަލާކު!\nސްނެޕް ސްޓްރީކު ---\nމީސްމީޑިއާގެ މަންސަތަކުގެ ތެރެއިން ވެސް މިހާރު ސްނެޕްޗެޓަކީ ޒުވާނުންނާއި އަދި މެދު އުމުރުގެ މީހުންގެ މެދުގައިވެސް ވަރަށް ހިނގާ އެޕެކެވެ. ސްނެޕްޗެޓްގައި ސްޓްރީކު ހެދުމަށް ބައެއް މީހުން ވަރަށް ފޯރި ހުރެއެވެ. ފާހަގަކޮށްލަން ޖެހެނީ ސްނެޕްޗެޓްގައި ސްޓްރީކް ހަދަން ފޯރިން ހުންނަނީ ހަމައެކަނި ނޫކަށި ފުރައިގެ ޒުވާނުން އެކަނި ނޫން ކަމެވެ. މެދު އުމުރުގެ މީހުންވެސް ވަރަށް ފޯރި ހުރެއެވެ. ފޭސްބުކް، އިންސްޓަގްރާމް ފަދަ އެޕް ބޭނުން ނުކުރާ މީހުންވެސް ސްނެޕުން ސްޓްރީކު ހަދައެވެ.\nސްނެޕްގައި ސްޓްރީކް ހަދާ ގޮތް ނޭނގޭ މީހަކު ވަރަށް މަދެވެ. ކިތަންމެ ބުރަކޮށް އުޅުނު ނަމަވެސް މީހެއްގެ ގާތު ބުނެގެންވެސް ސްޓްރީކު ގެއްލިދާނެތީ ސްނެޕެއް ކުރާނެއެވެ. މީހަކު ހައިރާންވެ އަންތަރީހެއް ނުވާނެ ހެއްޔެވެ؟ ބޮޑެތި ޓްރެއިނިން ތަކަށް ދާއިރު ބުރަވެގެން ސްޓްރީކު ހިފަހައްޓަން ސްނެޕްކުރަން ވަގުތު ނުލިބިދާނެތީ، އެކުވެރިންނަށް ސްނެޕް އައިޑީ ހަވާލުކޮށްގެންވެސް ސްނެޕް ކުރަން ޖެހޭ ހާލަތަށް އެބަ ދެއެވެ. ކާ އެއްޗެއް ކާން ފެށުމުގެ ކުރިން ބިސްމި ކިޔައި ގަދަކީރިތިވަންތަ އިލާހް މަތިން ހަނދުމަ ކުރަން ހަނދާން ނެތުނު ނަމަވެސް، އެ ކާއެއްޗެހީގެ ސްނެޕެއް ކުރަން ހަނދާން ހުންނާނެއެވެ. އަދި އެވަރުން ވީއެއް ނޫނެވެ. ހިތްހަމަޖެހޭ ރީތި ދެތިން ސްނެޕް ކުރެވުނީމަ ނޫނީ ކާން ފަށާ ހިތްވެސް ބައެއް މީހުން ނުވާނެއެވެ.\nވަޒީފާގައި މާބުރަކޮށް އުޅެން ޖެހުމުން ފަރުޟު ނަމާދު ކުރަން އެބަ ހަނދާން ނެތެއެވެ. އެކަމަކު ދެއިރު ކާ ބޭސް ގުޅައެއް ހެން ސްނެޕް ކުރަން ހަނދާނެއް ނުނެތެއެވެ. އަހަރެމެންނަށް ދުވާލަކު ކުރަން ޖެހޭ ފަރުޟް5ނަމާދު ކުރަން މިއުޅެނީ ވަގުތުކޮޅެއް ހުސްކޮށް ނުލެވިގެންނެވެ. އެހެންނަަމަވެސް ދުވާލަކު 10 ވަރަކަށް ސްނެޕް ކުރަން ވަގުތު ވެއެވެ. މީހާ ބަލިވެގެން ހިިރި ނުލެވިފައި އޮތަސް ސްޓްރީކް ކުރަން ޖެހޭނެއެވެ. ސްޓްރީކް ކުރަނިކޮށް އަދި އެކުވެރިޔަކު ސްޓްރީކް ގެއްލުވައިލައިފިނަމަ އެޖެހުނީ އަދި ބޮޑު ތާނގައެވެ. ސްޓްރީކް ގެއްލުވާލިކަމުގެ ރުޅީގައި ބައެއް މީހުން އެކުވެރި ކަމުގެ ގުޅުންތައް ވެސް އެބަ ކަނޑާލައެވެ. މީހަކު ސަހަރޯ ހިތަށް އަރާ ވަރެވެ.\nއަހަރެމެން މިއުޅެނީ ދިރިއުޅުމުގައި އަދާކުރަން ޖެހޭ މަސްއޫލިއްޔަތުތަކާއި ބޮލުގައި އެޅިފައިވާ ޒިންމާތައްވެސް ރަނގަޅަށް އަދާ ނުކުރެވިގެންނެވެ. އެހެންނަމަވެސް ބައެއް މީހުންގެ ހުރިހާ ފިކުރަކާއި ވަގުތެއް ހުސް މިކުރަނީ ސްޓްރީކް ހިފަހައްޓާނެ ގޮތެއް ޔަގީން ކުރުމަށެވެ. ސްނެޕުން ސްޓްރީކު ހެދުމަކީ މައްސަލައެއް ނޫނެވެ. އެހެންނަމަވެސް މައްސަލައަކީ އެކަމެއް ކުރުމަށް ކަނޑައެޅިފައި އޮންނަ އިމުން ބޭރުވާތީއެވެ. އެކަމަކަށް ދެވިހިފައި މަރުދަން ޖެހޭތީއެވެ. ދިވެހިންނާއި ސްޓްރީކު ހެދުމާވެސް މިހާރު އޮތީ ވަރުގަދަ ގުޅުމެކެވެ. މައިންބަފައިންނަށް ގުޅައިގެން އެމީހުންގެ ހާލު ބަލަން ހަނދާން ނެތް ނަމަވެސް ސްޓްރީކް ހަދަން ހަނދާން ހުންނާނެއެވެ.


Mi ee thafathukurunthakah hiyyvarudhey qaanoon thakah nimun gennan vee vaquthu - The Press\nSunday, December 15, 2019 28 °C broken cloudsLast Updated 10 minutes ago\nމިއީ ތަފާތުކުރުންތަކަށް ހިތްވަރުދޭ ގާނޫނުތަކަށް ނިމުމެއް ގެންނަންވީ ވަގުތު!\nއައިޝާ ރީމާ 10 August 2019, 09:46\nމިއީ ތަފާތުކުރުންތަކަށް މަގުފަހިކުރާ ގާނޫނުތަކަށް ނިމުން ގެންނަންވީ ވަގުތުކަމަށާ، މިއީ ސިއްހީ ހާލަތު ހުރި ގޮތުން ޑީޕޯޓްކޮށްލާ އުމުރުން3އަހަރުގެ ކައިބާން ޖަމްޝާދަށް އޮސްޓްރޭލިއާގައި ހުރެވޭނެ މަގުތަނަވަސްކޮށްދޭންވީ ދަނޑިވަޅުކަމަށް، އޮސްޓްރޭލިއާގެ ސެނެޓްގައި ހިމެނިވަޑައިގަންނަވާ އެންމެ ހަގު މެމްބަރު ޖޯޑަން އެލެކްޒޭންޑާ ސްޓީލީ-ޖޯން ވިދާޅުވެއްޖެއެވެ.\nކައިބާން އަކީ ކާކު؟\nބަލިހާލަތު ހުރި ގޮތުން ވިސާ ހަމަޖައްސާ ދެވެން ނެތް ކަމަށް ބުނެ، އުމުރުން އެންމެ3އަހަރުގެ ދިވެހި ކުއްޖަކު އޮސްޓްރޭލިއާއިން ޑީޕޯޓްކުރުމަށް އެގައުމުގެ ކަމާ ބެހޭ ފަރާތްތަކުން މަސައްކަތް ކުރަމުން އަންނަ ވާހަކައަކީ މިއަދު ދިވެހިންނަށް އާ ވާހަކައެއް ނޫނެވެ.\nސެއިންޓް ޖޯން އޮފް ގޯޑް ބާންބްރީ ހޮސްޕިޓަލަށް އުފަންވި ކައިބާން ޖަމްޝާދްއަކީ ހެމަފީލިއާގެ ތަކުލީފުތައް އުފުއްލަންޖެހިފައިވާ ކުއްޖެކެވެ. މީގެ އިތުރުން އުފަންވުމުގެ ތެރޭގައި ކައިބާންގެ ސިކުނޑިއަށްވެސް ވަނީ އަނިޔާތަކެއް ލިބިފައެވެ. ހެމަފީލިއާއަކީ ލޭ މަނާ ކުރަން އިންތިހާއަށް އުނދަގޫތަކެއް ކުރިމަތިކުރުވާ ބައްޔެކެވެ.\nކައިބާންގެ ހާލަކީ ކޮބާ؟\n"މިކަމުގައި އޮތް ތަފާތަކީ ކައިބާން ދިރިހުރުމާ މަރުވުމުގައި އޮތް ތަފާތު. މިއީ ދުލުހުން ބަޔާންކޮށްދޭން ފަސޭހަ ކަމެއް ނޫން"، ބޭރުގެ މީޑިއާއަކާ ވާހަކަ ދައްކަމުން ކައިބާންގެ މަންމަ، އާއިޝަތު ޝިޒްލީން ވަނީ ކިޔާދީފައެވެ.\nއެކަށީގެންވާ ދާއިމީ ފަރުވާ ނުދެވިއްޖެނަމަ މަސްތަކާ ހުޅުތައް ކުރުވެ، މައިބަދަ ލެނބި، އޮސްޓިއޮޕޮރޯސިސްގެ އުނދަގޫތައް ކުރިމަތިވެ، އުނަގަނޑު ނެއްޓުމާ، ހަށިގަނޑަށް ބޭނުންވާ މުހިންމު މާއްދަތައް ނުލިބި، ނޭވާލާ ނިޒާމު ފެއިލްވެ، ޅަ އުމުރުގައި މަރުވުމުގެ ނުރައްކާ ކައިބާންއަށް އެބައޮތެވެ.\nއޮސްޓްރޭލިއާގެ ބާންބްރީގައި މަސައްކަތްކުރަމުން އަންނަ ޢާއިޝަތު ޝިޒްލީން އޭނާގެ ދަރިފުޅު ކައިބާން ޖަމްޝާދު އުރާލައިގެން/ފޮޓޯ: އާއިލާ\nކައިބާންއަށް ވިސާ ދިނުމަށް އޮސްޓްރޭލިއާގެ ކަމާ ބެހޭ ފަރާތްތަކުން ދެކޮޅު\nމިފަދަ ހާލެއްގައި ކައިބާން އޮތް އިރުވެސް އޭނާއަށް ވިސާ ދިނުމަށް އޮސްޓްރޭލިއާގެ ކަމާ ބެހޭ ފަރާތްތަކުން ދަނީ ދެކޮޅު ހަދަމުންނެވެ.\nއޮސްޓްރޭލިއާގެ އިމިގްރޭޝަން ގާނޫނު ބުނާ ގޮތުގައި، ސިއްހީ އެއްވެސް މައްސަލައެއްގެ ސަބަބުން ބޮޑު ޚަރަދުތަކެއް ކުރަންޖެހޭ ފަރާތްތަކުން އެގައުމުން ވިސާ ދޫނުކޮށް ހިފެހެއްޓުމުގެ ހުއްދަ ކަމާ ބެހޭ ފަރާތްތަކަށް އޮވެއެވެ.\nޝިޒްލީންއަކީ ބާންބްރީގައި ޓެމްޕަރަރީ ޝޯޓޭޖް ސްކިލްޑް ވިސާގެ ދަށުން އިޖުތިމާއީ ދާއިރާގައި މަސައްކަތްކުރަމުންދާ ޒުވާނެކެވެ. އޭނާގެ ފިރިމީހާގެ އިތުރުން އަންހެން ދަރިފުޅަކާ ފިރިހެން ދަރިފުޅެއް ޖައްސާފައިވަނީ ސަޕޯޓް ވިސާގައެވެ.\nއޮސްޓްރޭލިއާގެ ދާހިލީ ވުޒާރާއިން އަންދާޒާ ކުރާ ގޮތުގައި ކައިބާންގެ ސިއްހީ ޚަރަދުތަކަށް އަހަރަކު 59000 ޑޮލަރަ ޚަރަދުވާނެއެވެ. އަދި އޭނާގެ އާއިލާއަކީ އެފަދަ ޚަރަދެއް ކުރެވޭނެ ވަރުގެ ތަނަވަސް އާއިލާއެއް ކަމަށް ނުފެންނަ ކަމަށް ވަނީ ކަނޑައަޅާފައެވެ. ނަމަވެސް މިހާތަނާ ޖެހެންދެންވެސް ކައިބާންއަށް ފަރުވާ ކުރުމުގައި އިޖުތިމާއީ އެއްވެސް ފަންޑެއްގެ އެހީ ހޯދާފައެއް ނުވެއެވެ.\nސެނެޓާ ސްޓީލީ-ޖޯން އަކީ ކާކު؟\nކައިބާންގެ ހައްގުގައި ސޯޝަލް މީޑިއާ ޕްލެޓްފޯމްގައިވެސް އެންމެ އަޑުހަރުކޮށް ވަކާލާތު ކުރައްވަމުން ގެންދަވާ އެއް ފަރާތަކީ ސެނެޓާ ސްޓީލީ-ޖޯންއެވެ. 1994 ވަނަ އަހަރުގެ އޮކްޓޯބަރު މަހުގެ 14 ވަނަ ދުވަހު އިނގިރޭސިވިލާތަށް އުފަންވެވަޑައިގެންވި ސެނެޓާ ސްޓީލީ-ޖޯންއަކީ މިވަގުތު އޮސްޓްރޭލިއާގެ ސެނެޓްގައި ހުންނަނެވި އެންމެ ހަގު މެމްބަރުގެ އިތުރުންވެސް ހާއްސަ ގޮތަކުން ފާހަގަކޮށްލެވޭ ސިޔާސީ ޝަހްސެކެވެ.\nޚުދު ސެނެޓާ ސްޓީލީ-ޖޯންއަކީވެސް ހާއްސަ އެހީއަށް ބޭނުންވާ ފަރާތެކެވެ. ސެނެޓާ ސްޓީލީ-ޖޯންއަކީ ސެރަބަލްޕަލްސީ (ސީޕީ)ގެ ވޭންދެނިވި ތަކުލީފުތައް ތަހައްމަލު ކުރައްވަމުން ގެންދަވާ، އަދި ހާއްސައެހީއަށް ބޭނުންވާ މީހުންގެ ހައްގުތަކަށް ވަކާލާތުކޮށްދެއްވާ ޝަހްސެކެވެ. މިހުރިހާ މަސައްކަތެއް ސެނެޓާ ސްޓީލީ-ޖޯން ކުރައްވަނީ ފުރޮޅީ ކޮނޑިއެއްގައި އިންނަވައިގެންނެވެ.\nކައިބާން ޖަމްޝާދުގެ ހައްގުގައި ފާޅުކަން ބޮޑު ގޮތެއްގައި ވަކާލާތު ކުރައްވަމުން ގެންދަވާ އޮސްޓްރޭލިއާގެ ސެނެޓްގައި ހިމެނިވަޑައިގަންނަވާ އެންމެ ހަގު މެމްބަރު ޖޯޑަން އެލެކްޒޭންޑާ ސްޓީލީ-ޖޯން/ފޮޓޯ: ދަ ކޮންވަޒޭޝަން\nސެނެޓާ ސްޓީލީ-ޖޯން ވިދާޅުވީ ކީކޭ؟\nރޭގެ ވަގުތެއްގައި ކުރެއްވި ފޭސްބުކް ޕޯސްޓެއްގައި ސެނެޓާ ސްޓީލީ-ޖޯން ވިދާޅުވީ، ކައިބާންގެ މައްސަލާގައި ބާންބްރީގެ ރަށްވެހިން އެމީހުންގެ ބަސް އިއްވައިފި ކަމަށެވެ. އަދި އެ ރަށްވެހިން ތިބީ ކައިބާންއަށް މަރުހަބާ ކިޔާ، އޭނާގެ އާއިލާއަށް އެއްބާރުލުން ދޭ ކަމަށެވެ. ސޯޝަލް މީޑިއާގެ އެކި ހިސާބުތަކަށް ބަލާލިއަސް މިކަން ސާބިތުވެއެވެ. ދިވެހި ދަރިއެއްގެ ހައްގުގައި، ފަރަންޖީ ބަޔަކު ހިންގާ ހަރަކާތްތައް މިއަދު ވަނީ ދިވެހިންގެ ސަމާލުކަންވެސް ހޯދާފައެވެ.\nސެނެޓާ ސްޓީލީ-ޖޯން ވިދާޅުވީ، މިއީ އޮސްޓްރޭލިއާގެ ކަމާބެހޭ "ބޮޑެތި ޕާޓީތަކުން"، މުޖުތަމައުގެ އަޑުތައް އަހަންވީ ވަގުތު ކަމަށެވެ. ތަފާތުކުރުންތަކަށް ހިތްވަރުދޭ ގާނޫނުތަކަށް ނިމުންގެނެސް، ކައިބާންއާއި އޭނާގެ އާއިލާއަށް އޮސްޓްރޭލިއާގައި ތިބެވޭނެ ފުރުސަތު ދޭންވީ ވަގުތުކަމަށެވެ.\nކައިބާންގެ ހައްގުގައި އޮސްޓްރޭލިއާގެ ބައެއް ހިސާބުތަކުގައި މިއަދު ހާއްސަ ހިނގާލުމެއް ކުރިއަށް ގެންދިއުމަށް ހަމަޖެހިފައިވާކަމަށް މައުލޫމާތު ލިބެއެވެ. ސެނެޓާ ސްޓީލީ-ޖޯންވަނީ ވީހާވެސް ގިނަ ބަޔަކު، މި ހިނގާލުމުގައި ބައިވެރިވުމަށްވެސް ގޮވާލައްވާފައެވެ.


Ajay "Indian 2" Dhookohlaifi - Vaguthu\n3 މަސް ކުރިން ( ފެބުރުއަރީ 18, 2019 )\n1996 ވަނަަ އަހަރު ނެރުނު "އިންޑިއަން" ގެ ދެނަވަ ބައެއް އުފެއްދުމަށް ތައްޔާރު ވަމުން އަންނަ އިރު މި ފިލްމުގެ ލީޑު ރޯލުން އަޖޭ ފެނިގެން ދާނެ ކަމަށް ވަނީ ބުނެފައެވެ. ނަމަވެސް، ޝެޑިއުލް ބިޒީ ކަމުން އަޖޭ ދޭވްގަން އެ ފިލްމު ދޫކޮށްލައިފިއެވެ.\nއިންޑިއާގެ މީޑިއާތަކުން ބުނާގޮތުގައި އަޖޭ އެ ފިލްމު ދޫކޮށްލީ މި މަހުގެ 22 ވަނަ ދުވަހު ރިލީޒްކުރަން ތައްޔާރުވަމުން އަންނަ "ޓޯޓަލް ދަމާލް"ގެ ޕްރޮމޯޝަންތަކުގެ އިތުރުން މިހާރު މަސައްކަތް ކުރަމުން އަންނަ "ތާނަޖީ: ދި އަންސަންގް ވޮރިއާ"ގެ މަސައްކަތުގައި ބިޒީވުމުގެ ސަބަބުންއެވެ.\nބައެއް ހަބަރު ތަކުން ދަނީ އަޖޭ އެ ފިލްމު ދޫ ކޮއްލީ ނެގެޓިވް ރޯލެއް ކުޅެން ޖެހުމުން ކަމަށް ބުނެ ހަބަރުތައް ފަތުރަމުން އެވެ. ނަމަވެސް އޭނާ އެ ހަބަރުތައް ދޮގު ކޮއްފައެވެ.\nއޭގެ އިތުރަށް އަޖޭ ބުނީ، ނެގެޓިވް ރޯލުތައް ކުޅެން އަބަދުވެސް ބޭނުންވާ ކަމަށާއި އެ ފަދަ ރޯލުތައް ކުޅެގެން ގިނަ ބައެއްގެ ތަރުހީބުވެސް ލިބިފައި އެބަ ހުރި ކަމަށެވެ. ނަމަވެސް "އިންޑިއަން 2" ގެ ރޯލު ނުކުޅެ ދޫކޮށްލަން ޖެހުނީ އެއްގޮތަކަށް ވެސް ވަގުތު ހުސް ކުރެވެން ނެތުމުން ކަމަށް އޭނާ ބުނެއެވެ.\nއިންޑިއާގެ ބައެއް ނޫސްތަކާ ހަވާލާދީ ރިޕޯޓްތައް ބުނާ ގޮތުގައި ކުރިން އެ ފިލްމު ވަނީ އަކްޝޭ ކުމާރަށް ވެސް ހުށަހަޅާފައެވެ. އަދި އޭނާ ވެސް ފިލްމު ދޫކޮށްލީ ކަމަށް ހަބަރުތައް ބުނެއެވެ.\nއަޖޭ އާއި އަކްޝޭ "އިންޑިއަން 2" ދޫކޮށްލާފައިވާތީ، ފިލްމު މިހާރު އަބީޝެކް ބައްޗަން އަށް ހުށަހަޅާފައިވާ ކަމަށްވެ އެވެ. އެކަމަކު ފިލްމުގެ ޓީމުން އެކަމާ މެދު ވާހަކަ ދައްކާފައެއް ނުވެއެވެ.\nފިލްމު ސިނަމާ އަށް އަންނާނެ ތާރީހެއް އަދި ހިއްސާ ކޮއްފައެއް ނުވެއެވެ.\nފެބުރުއަރީ 18, 2019 20:40\nފޮޓޯގަ ތިޔަ އިނީ 2001 ވަނަ އަހަރު ގެ ފިލްމެއް.\nފެބުރުއަރީ 19, 2019 09:38\nއިންޑިއަން2އަކީ ކަމަލް ހާސަން ކުޅުނު އިންޑިއަންގެ ދެވަނަ ބައި. ސަނީ ޑިއޯލްއާ ގުޅޭ ފިލްމެއް ނޫން. ތިއިނީ މުޅިން ނުބައި ޕޯސްޓަރެއް.


BREAKING NEWS: Putin Russia Ge Riyaasee Inthihaab Kaamiyaab Kurahvaifi - Vaguthu\nޕޫޓިން ރަޝިއާގެ ރިޔާސީ އިންތިޚާބު ކާމިޔާބު ކުރައްވައިފި\nރަޝިއާގައި މިއަދު އޮތް ރިޔާސީ އިންތިޚާބުގެ ވަގުތީ ނަތީޖާތަކުން އެގައުމުގެ ރައީސް ކަމުގެ އިތުރު ދައުރަކަށް މިހާރުގެ ރައީސް ވްލަޑިމިއާ ޕޫޓިން ހޮވިވަޑައިގެންފިއެވެ.\nފާހަގަ ކުރެވޭ އިދިކޮޅު ލީޑަރަކު ނެތި ބޭއްވި ރިޔާސީ އިންތިޚާބުގެ ވަގުތީ ނަތީޖާތަކަށް ބަލާއިރު ޕޫޓިން އިންތިޚާބު ކާމިޔާބު ކުރައްވައިފި ކަމަށް މީޑިއާތަކުން ރިޕޯޓް ކުރަމުން ދާއިރު އަދި މިހާތަނަށް ގުނައި ނިމުނީ 21 އިންސައްތަ ވޯޓެވެ. މިހާރު ލިބިފައިވާ ނަތީޖާތަކަށް ބަލާއިރު ޕޫޓިން ވަނީ ވޯޓްގެ 72 އިންސައްތަ ކާމިޔާބު ކުރައްވާފައެވެ.\nއަދި ގިނަ އަދަދެއްގެ ވޯޓް ފޮށިތަކުގެ ނަތީޖާ ނުލިބު ނަމަވެސް ޕޫޓިން އަށް ވުރެ ގިނަ ވޯޓް އެހެން ކެންޑިޑޭޓަކު ހޯދުމުގެ ފުރުސަތެއް މިހާރު ނެތެވެ.\nޕޫޓިން ހަވަނަ ދައުރަކަށް ރައީސް ކަމަށް އިންތިޚާބުވެ ވަޑައިގެންނެވިއިރު މިހާރު ވެސް އޭނާ އަކީ ސޯވިއެޓް ޔޫނިއަންގެ ހުދުމުހުތާރު ރައީސް ޖޯސެފް ސްޓާލިން އަށް ފަހު ރަޝިއާގެ ރައީސްކަން އެންމެ ގިނަ ދުވަހު ކުރެއްވި ބޭފުޅާއެވެ.\nމިއަދު ރަޝިއާގެ ރިޔާސީ އިންތިޚާބު ބޭއްވިއިރު އިންތިޚާބުގައި ވާދަކުރައްވާނެ ކަން ކުރިން އިއުލާން ކުރެއްވެވި ބައެއް ބޭފުޅުން ތިއްބެވީ ތަފާތު މައްސަލަތަކުގައި ޖަލުގައެވެ.\nމިއަދު އިންތިޚާބު ކުރިއަށް ދިޔައިރު އަމިއްލަ ބައެއް ޖަމިއްޔާތަކުން އިންތިޚާބު މޮނީޓާ ކުރުމަށް ސަރުކާރުން ހުރަސް އެޅިކަމުގެ ރިޕޯޓްތަކެއް ވެސް ވަނީ ލިބިފައެވެ. ރަޝިއާގެ އަމިއްލަ ޖަމިއްޔާއެއް ކަމަށްވާ ގޮލޯސް އިން ބުނީ އިންތިޚާބާއި ގުޅޭ 2000 ޝަކުވާ ލިބިފައިވާ ކަމަށެވެ.\nމިއަދު 22 ގަޑިއިރު ވަންދެން އިންތިޚާބު ކުރިއަށް ގެންދިޔައިރު 97000 ސްޓޭޝަނެއްގައި ވަނީ ވޯޓް ލާފައެވެ.\nމާޗް 19, 2018 06:26\nމަރުޙަބާ ރައީސް ޕުޓިން.\nމާޗް 22, 2018 13:15\nމަރްޙަބާ' ރައީސް ޕުޓިން


Palestine ge hiyvarugadha anhen kujjaa Israel ge jalun dhookollumun ethah baegge loabi | Mihaaru\nއިޒްރޭލުގެ ޖަލުން ދޫކޮށްލި ފަލަސްތީނުގެ ޒުވާން އަންހެން ކުއްޖާ ތަމީމީ ނޫސްވެރިންނާ ވާހަކަ ދައްކަނީ. --ފޮޓޯ:އޭއެފްޕީ\nފަލަސްތީނުގެ ހިތްވަރުގަދަ އަންހެން ކުއްޖާ އިޒްރޭލުގެ ޖަލުން ދޫކޮށްލުމުން އެތައް ބައެއްގެ ލޯބި\n30 ޖުލައި 2018 - 16:54 1 comment\nރާމުﷲ (ޖުލައި 30) - އިޒްރޭލުގެ ޖަލުގައި ބަންދުކޮށްފައި އަށް މަސް ދުވަހު ބެހެއްޓުމަށް ފަހު އިއްޔެ މިނިވަން ކުރި ފަލަސްތީނުގެ ޒުވާން އަންހެން ކުއްޖާ އަހުދު ތަމީމީ އަށް އެތައް ބައެއް ލޯބި ލިބިއްޖެ އެވެ.\nތަމީމީ، 17، ޖަލަށްލީ އިޒްރޭލް ސިފައިންގެ މީހެއްގެ ގައިގައި ޖަހައިގެންނެވެ. ތަމީމާއާ އެކު އޭނާގެ މަންމަ ނަރިމާން ވެސް ޖަލަށްލި އެވެ. ތަމީމީއާ އެކު އޭނާގެ މަންމަ ވެސް އިއްޔެ ވަނީ އިޒްރޭލުގެ ޖަލުން ދޫކޮށްލައިފަ އެވެ. އެ ދެމައިން ހުޅަނގު އައްސޭރީގެ ނަބީ ސާލިހަށް ދިއުމާ އެކު އެތައް ބަޔަކު ވަނީ މަރުހަބާ ކިޔައިފަ އެވެ.\nއިޒްރޭލުގެ ޖަލުން ދޫކޮށްލި ފަލަސްތީނުގެ ޒުވާން އަންހެން ކުއްޖާ ތަމީމީ (ކ) އާއި އޭނާގެ މަންމަ ނަރިމާން ފޮޓޯއަކަށް ހުއްޓިގެން. --ފޮޓޯ:އޭއެފްޕީ\n"އިޒްރޭލުގެ އުދުވާން ނިމެންދެން މި އިހްތިޖާޖް ކުރިއަށް ދާނެ. ޖަލުގައި ތިބި ފަލަސްތީނުގެ ހުރިހާ އަންހެން ގައިދީންނަކީ ވަރަށް ހިތްވަރުގަދަ ބައެއް،" އެއްވެފައި ތިބި މީހުންނާ މުޚާތަބްކޮށް ތަމީމީ ބުންޏެވެ. "އަހަރެންނަށް ހިތްވަރު ދިން އެންމެންނަށް ވަރަށް ބޮޑަށް ޝުކުރު އަދާކުރަން."\nއިޒްރޭލުގެ ޖަލުން ދޫކޮށްލި ފަލަސްތީނުގެ ޒުވާން އަންހެން ކުއްޖާ ތަމީމީ ވަކީލް ގައިގައި ބައްދާލަނީ. --ފޮޓޯ:އޭއެފްޕީ\nތަމީމީ ބުނީ އޭނާ ބޭނުން ވަނީ ގާނޫނީ ދާއިރާ އިން ކިޔަވަން ކަމަށެވެ. އަދި ބޭނުމަކީ އިޒްރޭލް ޖަވާބުދާރީ ކުރުވުން ކަމަށް ވެސް އޭނާ ބުންޏެވެ.\nއިޒްރޭލުގެ އަސްކަރީ ކޯޓަކުން ތަމީމީ އާއި އޭނާގެ މަންމަ އަށް ހުކުމް ކުރީ މިދިޔަ ޑިސެމްބަރު މަހު އެވެ.\nއިޒްރޭލުގެ ޖަލުން ދޫކޮށްލި ފަލަސްތީނުގެ ޒުވާން އަންހެން ކުއްޖާ ތަމީމީ (މ) އޭނާގެ މަންމަ ނަރިމާން (ކ) އަދި ބައްޕައާ އެކު. --ފޮޓޯ:އޭއެފްޕީ\nއިޒްރޭލް ސިފައިންގެ މީހެއްގެ ގައިގައި ތަމީމީ ޖަހާ މަންޒަރުގެ ވީޑިއޯ ސޯޝަލް މީޑީއާގައި ގިނަ ބަޔަކު ޝެއާ ކުރި އެވެ. އިޒްރޭލް ސިފައިންގެ މީހާގެ ގައިގައި ތަމީމީ ޖެހީ، އޭނާގެ ތިމާގެ ކުއްޖަކަށް އިޒްރޭލް ސިފައިން ހަމަލާ ދިނުމުންނެވެ. އޭނާ ހައްޔަރު ކުރީ އެ ހާދިސާ ހިންގިތާ ހަތަރު ދުވަސް ފަހުން ޑިސެމްބަރު 19، 2017 ގަ އެވެ. އޭރު ތަމީމީގެ އުމުރަކީ 16 އަހަރެވެ. ތަމީމީއާ އެކު އޭނާގެ މަންމަ ވެސް ހައްޔަރު ކުރި އެވެ.


Mee chocolate kaan moyavefa thibi tharinno! – Iru\nމީ ޗޮކްލެޓް ކާން މޮޔަވެފަ ތިބި ތަރިންނޯ!\nބޮލީވުޑުގެ ގިނަ ތަރިންނަކީ އެމީހުންގެ ހަށިގަނޑުގެ ބައްޓަށް ރީތިކޮށް ބެހެއްޓުމަށްޓަކައި ގިނަ މަސައްކަތްތަކެއްކުރާ ބައެކެވެ. ޑައެޓުކުރުމާއި ކަސްރަތު ކުރުމަކީ އެމީހުންގެ ކޮންމެ ދުވަހެއްގެ އާދައެކެވެ. އެހެންނަމަވެސް ހަރުކަށި ޑައެޓުގައި އުޅޭތަރިންގެ ތެރެއިންވެސް ޗޮކްލެޓާއި ފޮނިކާތަކެއްޗާ ދުރުވާން އުދަނގޫތަރިން ވަރަށް ގިނައެވެ. މި ރިޕޯރޓުގައި މިބަލާލަނީ އެފަދަ ބައެއް ތަރިންނަށެވެ.\nބެބޯއަކީ ބޮލީވުޑުގައި އެއްގޮތަކަށް ހަށިގަނޑު ބައްޓަންކޮއްފައިވާ ރީތި ހަށިގަނޑެއްގެ ވެރި ތަރިއެކެވެ. އެހެން ނަމަވެސް ޗޮކްލެޓަށް އޭނާގެ ހިތުގައި އޮތްލޯބި ދައްކާލާފައިވަނީ މި ލޮކްޑައުންގައި އޭނާ އިސްޓަގުރާމުގައި ޕޯސްޓުކުރި ފޮޓޯއިންނެވެ. އޭނާގެ ދައްތަ ކަރިޝްމާ ތައްޔާރުކުރި ޗޮކުލެޓު ކޭކެއް ކެއުމުގެ އުފާވެރި މަންޒަރު ދައްކުވައިދޭ ފޮޓޯ ހިއްސާ ކުރަމުން ކަރީނާ ބުނެފައިވަނީ މުޅު ދުނިޔޭގައިވެސްހުރި އެންމެ ރަގަނޅު ދައްތަ ތައްޔާރުކުރި މީރު ޗޮކްލެޓު ކޭކު ކަނީކަމުގައެވެ.\nދީޕިކާ އަކީ ފެށުނީންސުރެ އޭނާގެ ބައްޓަމަށް ތައުރީފު އޮހެމުން އަންނަ ތަރިއެކެވެ. އެހެން ނަމަވެސް ދީޕިކާއަކީވެސް ޗޮކްލެޓާއިނުލާ ދިރިއުޅެން އުދަނޤޫ މީހެއްކަން އޭނާގެ އެތަށް އިންޓަވިއުއެއްގައި އޭނާ ފާހަގަކޮއްފައިވެއެވެ. ހޮޓު ޗޮކްލެޓަކީ އޭނާގެ ދިރިއުޅުމާގައި އެއާނުލާ ނޫޅެވޭނެ އެއްޗެއްކަން އޭނާ އަބަދުވެސް ފާހަގަކުރެއެވެ. އަދި އިންސްޓަގުރާމުގައި ޗޮކްލެޓް ފުޅިއަކާއި ޖޫސް ތައްޓެއްގެ އިތުރުން އޭނާގެ ޕާސްޕޯޓު ދައްކުވައިދޭ ފޮޓޯއެއް ހިއްސާކުރަމުން ބުނެފައިވަނީ އެއީ އޭނާގެ ދިރިއުޅުމުގައި ވަރަށް މުހިއްމު ބައެއް އެއްޗެހިކަމަށެވެ.\nދީޕިކާގެ ފިރިމީހާ ރަންވީރަކީވެސް ޗޮކުލެޓު ކެއުމަށް ފޯރިހުންނަ ތަރިއެކެވެ. އޭނާގެ ޖިމް އިންސްޓްރެކްޓަރވެސް ވަނީ 2016 ވަނަ އަހަރު އެކަން ފާހަގަކޮށް އިންޓަގުރާމުގައި ޕޯސްޓެއް ކޮއްފައެވެ.\nސޯނަމް ކަޕޫރަކީވެސް ޗޮކްލެޓަށް ވަރަށް ފޯރިހުންނަ ތަރިއެކެވެ. އޭނާގެ ފިރިމީހާ އާނަންދު އަހޫޖާއަށް ޗޮކްލެޓުކެކާއި އަދި ކުކީސް ތައްޔާރުކޮއްދިނުމަކީ އޭނާގެ އުފަލެކެވެ. އަދި އިސްޓަގުރާމުގައި އޭނާގެ ރަހުމަތްތެރިއަކު ތައްޔާރުކޮއްފައިވާ ޗޮކްލެޓު ކުކީސް ކާ މަންޒަރު ދައްކުވައިދޭ ފޮޓޯއެއްވެސްވަނީ ހިއްސާކޮއްފައެވެ.\nމީގެ ކުރިން ޑަޔާނާ ޕެންޓީވެސް ވަނީ އޭނާގެ ޗޮކުލެޓަށް އޮންނަ ލޯބި ދައްކުވައިދޭ އެތަށް ފޮޓޯއެއް ސޯޝަލް މީޑިއާގައި އާއްމު ކޮއްފައެވެ. ޗޮކުލެޓާއި އެކި އެކި ގޮތްގޮތަށް ނަގާފައިވާ މި ފޮޓޯތަކުން އެލޯބި ވަރަށް ރަގަނޅަށް ހާމަވެއެވެ.\nއެހެންނަމަވެސް ކިތަންމެ ކާހިތްވިޔަސް ކޮންމެ ކަމެއްގައިވެސް ހައްދެއް އޮންނަންވާނެއެވެ. އަދި ކެވޭ އެއްޗެއްސާ އެއްވަރަށް ހަށިގަނޑު ދުޅަހެޔޮކޮށް ބެހެއްޓުމަށް މަސައްކަތްކުރުމަކީ އަމިއްލަ ޒިންމާއެއްކަމުގައި ދެކެންވާނެއެވެ.